
La projecció pública del jove Macabich

  
  Isidor Marí

  
 

   Tot just iniciat el nou-cents, abans de complir 20 anys  [bookmark: _ftnref1][1], 
    Isidor Macabich emprèn
    una producció tan primerenca com intensa en els tres camps que més
    cultivaria al llarg de la seua vida, al costat de l’activitat eclesiàstica:
    el periodisme, la poesia i la historiografia. El dinamisme que va desplegar
    durant aquells anys de joventut resulta sorprenent, i no és estrany que la
    societat eivissenca de l’època ho hagués percebut com un fet poc habitual.
    Ben aviat es manifestarà aquest reconeixement públic, com evidencia un
    article de 1902 [bookmark: _ftnref2][2], en el
    qual es fa referència a Macabich com a
    
        joven de cultivada inteligencia y de imaginación feliz, llamado
        indudablemente a honrosos destinos
    
    .



    Un seminarista militant



    Isidor Macabich no va considerar mai que hi hagués cap solució de
    continuïtat entre la seua dedicació a l’Església Catòlica i totes les
    altres activitats públiques que duia a terme. En més d’una ocasió es va
    definir a si mateix com un home d’acció, més que no un intel·lectual, i en
    certa manera tots els aspectes de la seua projecció pública formaven part
    d’un concepte militant de la religió catòlica, molt propi del seu temps.



    En efecte, l’educació eclesiàstica que havia rebut Macabich estava molt
    imbuïda de la militància social que havia propugnat per a l’església
catòlica uns anys abans el papa Lleó XIII en la seua encíclica    Rerum Novarum (1891), en la qual abordava la situació injusta dels
    obrers, amb el propòsit de frenar els abusos del capitalisme i especialment
    d’evitar la propagació del socialisme entre els treballadors. L’Església
    proposava fins i tot la creació de partits i sindicats catòlics, si era
    necessari, a fi d’evitar la confrontació de classes.



    Macabich s’alinearà tota la vida en aquesta tendència del catolicisme del
    seu temps, i Lleó XIII serà un dels seus referents més clars. N’és una bona
    mostra que, just l’endemà de la mort del papa el 20 de juliol de 1903,
Isidor Macabich li dedicàs aquest sonet, a la primera pàgina del diari El Correo de Ibiza    [bookmark: _ftnref3][3]:



LEÓN XIII

En la brillante cumbre de la gloria

que dan valor, saber, virtud, pureza...

ha inclinado a la muerte su cabeza

orlada con fulgores de victoria.

Al dejar esta vida transitoria,

en que invicto luchó con entereza,

el cielo le circunda de grandeza

y le aclama sin mácula la historia.

¡Feliz él, que ha cumplido sin demora

el fin de la misión sublime y santa

que Dios le encomendó en aqueste suelo;

y en tanto que en la tierra se le llora,

su espíritu dichoso el himno canta

de bienaventuranza y de consuelo!


  

En l’apartat anterior d’aquesta biografia    [bookmark: _ftnref4][4] ja havíem fet referència
    a la implicació del seminarista Isidor Macabich, des de l’octubre de l’any
    1900, en les classes nocturnes per a treballadors del Cercle Catòlic [bookmark: _ftnref5][5] 
   
. Aquesta entitat havia estat creada el 1892 pel canonge Joan Torres Ribas,    Batlet, que el 1898 passaria a vicari capitular de la seu
    episcopal vacant d’Eivissa, i el 1902 seria nomenat bisbe de Menorca. Molt
    probablement aquella iniciativa ja responia a la voluntat de l’església
    eivissenca de contrarestar l’activitat docent d’algunes associacions
republicanes partidàries de l’ensenyament laic    [bookmark: _ftnref6][6].



    Després de Joan Torres, va dirigir els cursos del Cercle Catòlic
    el sacerdot Joan Planells, fins que, segons Macabich, s’hagué de fer càrrec
    d’una altra iniciativa docent: el col·legi primari del Sagrat Cor.
Aleshores Isidor Macabich s’implicarà plenament en les activitats del Cercle, que es transformarà en el
    Centro de Acción Social
    (1909).



    Les classes del Cercle Catòlic aviat van atreure un públic
    nombrós, amb centenars d’inscrits, i l’entitat hagué de canviar
    successivament de local, a mesura que va diversificar les seues activitats:
    va disposar de biblioteca, sala de conversa –amb jocs de taula i billar—,
    cafè i una sala per a concerts o representacions teatrals. Un dels
col·laboradors assidus del Cercle, i després del    Centre d’Acció Social, va ser precisament el mestre Joan Mayans
    Marí, vesí i amic de Macabich, que també com a músic va amenitzar diverses
    vetlades amb el seu germà Vicent.



    Aquestes activitats docents i culturals estaven indestriablement lligades
    amb l’apostolat catòlic entre la joventut treballadora, de manera que els
    membres del Cercle Catòlic també participaven activament en les
processons i actes públics de caràcter religiós    [bookmark: _ftnref7][7]. En qualsevol cas, és
    evident que aquella entitat, més enllà de la docència, va ocupar un lloc
    destacat en la vida social i cultural eivissenca de l’època, com es faria
    evident també en la solemne conferència que hi pronuncià l’any 1902 Antoni
    Maria Alcover, dins de la seua campanya pel Diccionari de la Llengua
    Catalana. Més endavant ens hi referirem amb més detall.



    Mentrestant, al mateix temps que iniciava les activitats periodístiques,
    poètiques i historiogràfiques, la progressió del seminarista Macabich cap a
    la seua ordenació sacerdotal també aniria fent camí. Després de
    deslliurar-se del servei militar en el sorteig que tingué lloc el dia 8 de
    febrer de 1903[bookmark: _ftnref8] [8], culmina
els estudis de teologia el 1904    [bookmark: _ftnref9][9], i el mes de setembre de
    1906, aprofitant una visita del bisbe de Menorca –l’eivissenc Joan Torres
Ribas, ja esmentat abans—, va rebre la tonsura i va ser ordenat sotsdiaca    [bookmark: _ftnref10][10].



     



    Un entorn familiar agradós



Dels inicis d’aquell mateix mes    [bookmark: _ftnref11][11] és la primera [bookmark: refg3] carta que conservava Macabich de la seua àvia Irene, probablement deguda a una de
    les primeres estades del jove seminarista fora d’Eivissa amb motiu dels
    seus estudis [bookmark: _ftnref12][12]. És un
    document interessant per l’estimació i pels comentaris humorístics que li
    expressa la seua àvia, i també per les referències que dona de l’entorn
    familiar i de les amistats de Macabich en aquell temps.



    De fet, per més que hagués emprès activitats públiques rellevants, hem de
    considerar que Isidor Macabich continuava sent un al·lot, amb la lògica
    propensió a les bromes pròpies de l’edat. És curiosa, en aquest sentit,
    l’anècdota que recull una [bookmark: refg4]targeta de l’any 1903 conservada per Macabich,
    escrita a mà i dibuixada probablement per ell mateix, en la qual es dona
compte d’un incident casolà: un gat va matar la cotorra que tenien[bookmark: _ftnref13][13]. El dibuix dels dos animals va acompanyat d’uns divertits versos sense firma, que diuen: 
    
        Mártir de inmortal camorra/ pereció doña Cotorra;/ la que en brumoso
        aparato / en sueños veía el gato. /Hoy ya, su canto sonoro/ no
        despertará a Isidoro/ y por tumba helada tiene/ la que le dio tía
        Irene./ Descanse en paz la infeliz/ que en vida fue gran actriz
    
    . I afegeix: 
    
        Aquí yacen los restos de una infeliz cotorra que falleció el año 1903.
    
    



    Una altra mostra, d’uns anys després, de les relacions amistoses d’aquell
    temps entre els vesins de Macabich és el periòdic manuscrit [bookmark: refg5]El Sábado, que duia el subtítol Semanario nocturno, òrgano de La Escala, i que aparegué entre el
    21 de desembre de 1907 i el 2 de maig de 1908 (il·lustració 5). Com
    explicarà més tard el mateix Macabich –que dirigia la publicació, per més
    que aleshores ja era sacerdot—, es tractava d’un divertiment de la tertúlia
    que es reunia prop de l’Ajuntament, i sovent a l’escala dels jardins (i per
    això hi feien broma amb el nom del teatre de l’òpera de Milà).



    Les aficions pictòriques de Macabich en la seua joventut queden recollides
    també en alguns dibuixos que havia fet en diverses targetes personals seues
    de quan era diaca [bookmark: _ftnref14][14],
    anteriors per tant a la seua ordenació com a sacerdot (setembre de 1907),
    de la qual parlarem després. A partir d’aquesta fita especialment rellevant
    en la seua vida sembla que va deixar de dibuixar. Però, com veurem,
    aleshores Macabich ja s’havia fet un lloc significat en el món periodístic
    i cultural, que val la pena comentar amb deteniment.



     



    Un periodista precoç



El primer article periodístic de Macabich aparegué, sense signar [bookmark: _ftnref15][15], al diari    El Correo de Ibiza el 21 de gener de 1901, amb el títol El
    proyecto de asociación religiosa en Francia, quan l’autor tenia tan sols
    17 anys. La vinculació d’aquest primer text amb la militància religiosa és
    ben evident, perquè es tracta d’una dura crítica del projecte de
    secularització de les entitats religioses assistencials al país vesí. Així
    s’introdueix també des del primer moment una de les línies habituals en els
    escrits periodístics de Macabich: les rèpliques i polèmiques contra les
    tesis –religioses, històriques o culturals— que considerava errònies o
    adverses a les seues idees.



    Aquest és també el cas d’un altre dels seus primers articles, ¡Cosas de
    ellos!, aparegut sota la firma N. al periòdic La Isla el 16 de
    setembre de 1901, en el qual replicava a una crítica (titulada
    Explotación) contra l’ampliació per subscripció pública de la capella del
    Sant Crist del Cementeri, un article que havia aparegut el dia 10 del
mateix mes de setembre a La Unión Republicana    [bookmark: _ftnref16][16].



    L’activitat periodística de Macabich es consolidaria l’any 1902, quan va
    passar a treballar com a redactor al diari El Porvenir, on va
    publicar articles i poemes, entre el 3 de febrer de 1902 i el 1r de maig de
    1903. Aquí va establir amistat amb el director, Francesc Escanellas, un fet
que més endavant facilitaria la reaparició definitiva del    Diario de Ibiza, que com sabem fa poc que ha complit 125 anys.



    En efecte, l’any 1903 Isidor Macabich va tenir una iniciativa important per
a la història del periodisme eivissenc: promoure la represa del    Diario de Ibiza, que s’havia interromput. Macabich començava a ser conegut en els medis periodístics d’Eivissa, sobretot com a redactor del 
diari El Porvenir, de Francesc Escanellas. Això li va permetre fer
els contactes necessaris perquè, desapareguts El Correo de Ibiza i El Porvenir, Eivissa no es quedàs sense cap diari. Així ho contava el mateix Macabich [bookmark: _ftnref17][17]:



    Ens havíem quedat sense cap periòdic, i jo vaig gestionar que tornàs a
    sortir. Vaig parlar amb don Ignasi Riquer, que havia treballat en un
    periòdic anterior que es deia El Porvenir, en el qual també hi era
    jo, i el vaig animar perquè tornàs a fer el diari i no es quedàs Eivissa
    sense cap periòdic. I ell va començar-ho a dir. Vam anar a veure en Xico
    Escanellas, que era l’impressor i el que feia el periòdic anteriorment, el
    que més hi treballava, per animar-lo. Ell no en tenia ganes, estava cansat,
    el deixaven tot sol. Però era l’editor del diari i el propietari de la
    impremta, i quan li vam dir, va dir: Bé, endavant.



    Macabich explica també que les despeses d’edició del diari no es podien
    cobrir amb les vendes i els anuncis, i que no hi hagué més remei que
    acostar-se a un partit polític per aconseguir els recursos que faltaven
–concretament al partit liberal, liderat per Ignasi Riquer: A mi no em feia gràcia que el periòdic, el Diario de Ibiza, fos un diari polític,    però ja veia que no hi havia més remei. Alguna cosa havíem de fer
    –es justificava en aquella entrevista.



    El dia 1 d’octubre de 1903 reapareixia el Diario de Ibiza, amb el
    qual Isidor Macabich col·laboraria tota la vida, amb graus diferents
    d’implicació segons les etapes –en aquests anys inicials, curiosament, com
    a administrador [bookmark: _ftnref18][18] , però
    sobretot com a articulista.



    Al costat d’aquesta implicació principal, Isidor Macabich també va tenir
    una intervenció significativa en el setmanari El Agricultor
    (1905-1907), que comentarem més endavant.



    Els inicis poètics i l’interès per la llengua



    Va ser però al diari El Correo de Ibiza –quan entre 1899 i 1903 va
    suplir el parèntesi en la publicació del Diario de Ibiza— on va
publicar Macabich als 18 anys la seua primera poesia, A la Verge Immaculada, el dia 8 de desembre de 1901    [bookmark: _ftnref19][19].



    Així iniciava Macabich la difusió dels seus poemes per mitjà de la premsa,
    una característica freqüent i constant al llarg de tota la seua vida. És
    significatiu que aquest primer poema ja hagués estat escrit en català,
    encara que fos en modalitat dialectal, perquè la nostra llengua era
    aleshores poc usada literàriament a les Pitiüses. Macabich alternaria el
    català i el castellà en tota la seua producció poètica des d’aquells anys
    inicials[bookmark: _ftnref20] [20], però amb un
    predomini clar del castellà. Un altre dels seus primers poemes en català,
    dedicat significativament a Josep Clapés, va ser una extensa versió de la
    llegenda de
    
        Sa Creu d’en Ribes        [bookmark: _ftnref21][21]
    
    .



    Aquesta dualitat lingüística de Macabich va lligada també des dels inicis
    amb dos tipus bastant diferenciats de poesia: els seus versos castellans
    reflecteixen la retòrica llibresca amb una clara propensió a l’efectisme
    grandiloqüent, mentre que els seus poemes en català van associats als
    sentiments més personals, subjectius i locals.



    Macabich no seria gaire indulgent amb els seus poemes d’aquells anys de
    joventut a l’hora de fer-ne la selecció definitiva en el volum de la seua
    Obra literaria  [bookmark: _ftnref22][22] : només pertanyen a aquell període
    dos poemes en castellà i dos en català (el seu primer poema i Flors d’ametller, de 1907, en el qual ja
ressona la influència de Costa i Llobera)    [bookmark: _ftnref23][23]. 



    L’adopció del català en el seu primer poema encara resulta més
    significativa si tenim en compte que fins al 1902 Macabich no degué rebre
    la influència lingüística d’Antoni Maria Alcover. El canonge mallorquí
    havia llançat el 1901 la seua Lletra de convit, una crida
    entusiasta a tots els territoris de llengua catalana per promoure
    l’elaboració d’un gran Diccionari de la Llengua Catalana, però no seria
    fins al 12 d’abril de 1902 que visitaria Eivissa, en un dels seus múltiples
    viatges de captació de col·laboradors per a aquell ambiciós projecte.



     



    El primer contacte amb Antoni M. Alcover



    La visita d’Alcover, que com hem dit va pronunciar la conferència
    precisament al Cercle Catòlic, aleshores situat a l’actual Casino
    des Moll, va impactar profundament en el jove seminarista Macabich, que des
    d’aquell moment va simpatitzar amb la causa alcoveriana i més endavant, com
    veurem, arran de la seua intervenció en el Congrés d’Història de la Corona
    d’Aragó (1908), va iniciar una llarga relació amb el filòleg manacorí i el
    seu deixeble Francesc de B. Moll.



    La solemnitat d’aquella conferència va ser extraordinària. El vicari
    capitular Joan Torres Ribas –que aviat accediria al bisbat de Menorca— i el
    canonge Antoni Tur Abraham acompanyaven el conferenciant a la mesa. La sala
    era plena de gom a gom, i entre els assistents hi havia els magistrats de
    l’Audiència Provincial, que es trobaven a Eivissa per intervenir en un
    judici. Al final, Vicent Mayans al piano i Josep Soriano al violí
interpretaren algunes peces musicals    [bookmark: _ftnref24][24].



El mateix Alcover publicaria un resum d’aquella conferència en el seu Bolletí del Diccionari de la Llengua Catalana    [bookmark: _ftnref25][25]. N’extraurem algunes
    frases, perquè el lector pugui imaginar l’efecte que degueren causar en el
    conjunt de l’audiència i més concretament en els 18 anys del jove Macabich:



    
        Eivissa, i les altres illes Balears, tenen una tradició, una història
        gloriosa, que no han d’oblidar
    
    [...]


    
    
        la tradició els ha tramesa i llegada una llengua, i la història els
        recorda l’esplendor i opulència d’ella en los sigles passats; i que
        estan en el cas d’estimar aqueixa llengua amb tota la seva ànima i
        conservar-la, i defensar-la i enaltir-la amb totes les seves forces
    
    [...]


    
    
        No, no som un poble vençut i conquistat i sotmès a un altre poble. Som
        un gran poble, unit libèrrimament al castellà, amb los mateixs drets
        que ell, amb les mateixes prerrogatives, formant tots dos un Estat,
        constituent tots dos per igual part de l’Espanya.
    
    [...]


    
    
        Estimem, parlem, conrem, conservem a tota ultrança la llengua nostra.
        Un poble que perd sa llengua, es un poble degenerat, deixat de la mà de
        Déu, sense instint de conservació, que és lo darrer que es perd.
    
    [...]


    
    
        Tota llengua necessita com el pa de cada dia un bon diccionari, un
        diccionari que abraç i contenga totes les seves èpoques i evolucions i
        totes les varietats dialectals que ofereix en tots els territoris a on
        se parla.
    
    [...]


    
    
        Doncs an aquesta gran feinada convidam tots el fills de la bella, de la
        noble Eivissa, l’agradosa germana de Mallorca, que tan bé conserva la
        nostra dolça, estrènua, polent i estimadíssima llengua catalana.
    
    [...]



    Arran d’aquesta primera visita d’Alcover, quedà constituït el nucli
    eivissenc de col·laboradors del diccionari, del qual formà part el rector
    del seminari, Vicent Serra i Orvay, el qual, seguint la invitació
    d’Alcover, presentaria al Congrés Internacional de la Llengua Catalana de
1906 una comunicació    Sobre l’apreci en què és tinguda a Eivissa la llengua pròpia,
    acompanyada d’unes observacions sobre les característiques del parlar
    d’Eivissa[bookmark: _ftnref26] [26].




    Els primers treballs historiogràfics



    Un any després d’aquella conferència, el 1903, quan rondava els 20 anys,
    apareix també el primer treball historiogràfic d’Isidor Macabich: l’article
    El delito del P. Tur, publicat a la revista    Los Archivos de Ibiza, que havia fundat i dirigia el militar i
historiador eivissenc Josep Clapés i Juan    [bookmark: _ftnref27][27].



    Clapés, aleshores capità d’Infanteria, era casat amb una cosina segona de
    Macabich, Josefa Ferrer i Oliver (filla d’un germà de la seua àvia Irene),
    i va tenir una intervenció decisiva en la iniciació historiogràfica del
    jove seminarista, com reconeixia ell mateix. Clapés va fer néixer en Isidor
    Macabich l’interès per rastrejar els documents dels arxius, poc explorats
    en aquell moment: Així que podia, anava a recórrer arxius 
    –explica Macabich més endavant, recordant aquell primer article, que es
    basava en part en records de tradició familiar i en la documentació que va
    poder trobar a la Cúria. 
    
        Allò no era més que un magatzem de papers, tot tirat i tot mesclat. I
        allí buscant-buscant aquell dia vaig treure material per al primer
        escrit que vaig fer de caràcter històric , comentava Macabich al final de la seua vida [bookmark: _ftnref28][28].



    També podria haver influït en l’interès de Macabich per la història una
    altra relació familiar: el seu oncle segon, l’arqueòleg Joan Roman i
    Calvet, era casat amb una neboda de la seua àvia Irene, i mantenia una
    estreta relació amb l’entorn familiar de Macabich.



    Joan Roman va participar precisament aquell mateix any 1903 en la fundació
    de la Societat Arqueològica Ebusitana, promoguda per l’inquiet secretari de
    l’Ajuntament, Artur Pérez-Cabrero i Tur. Joan Roman, elegit director de la
    Societat el 1904, va tenir un paper destacat en els treballs, excavacions i
estudis arqueològics impulsats en aquell temps    [bookmark: _ftnref29][29],
    orientats a la constitució d’un museu arqueològic, i després comentarem que
    Macabich hi va compartir un projecte d’estudis que hauria pogut tenir una
    transcendència important en la seua trajectòria.



    Aquell primer article històric de Macabich comentava breument un fet poc
    rellevant, però representatiu de la tensió política que es visqué a Eivissa
    durant la primera guerra carlina, en la dècada de 1830: la detenció del
    frare dominic Josep Tur, poc després de l’exclaustració de 1835, perquè
    sense saber-ho duia un bastó que ocultava un estoc en el seu interior.



Poc després, també en el volum de 1903 de Los Archivos de Ibiza    [bookmark: _ftnref30][30], apareix un altre breu
    article d’Isidor Macabich: La fuga de los hermanos Gotarredona, dedicat
    igualment a un episodi dels conflictes carlins, basant-se com l’anterior en
    els documents que Macabich trobava a l’arxiu de la Cúria i en el record que
    n’havia quedat entre la gent.



    L’estreta relació amb Clapés va fer que, més enllà d’aquestes
    col·laboracions primerenques, Macabich actuàs de fet com a distribuïdor de 
    Los Archivos de Ibiza. El 16 de juny de 1904, per exemple, el Diario de Ibiza anuncia l’aparició del darrer número de la revista i dona una sèrie d’indicacions als interessats a subscriure-s’hi perquè es
    posin en contacte amb Isidor Macabich. I l’endemà el diari reprodueix
    l’article de Macabich sobre els germans Gotarredona. Uns mesos més tard, el
    24 de març de 1905, el mateix diari anunciarà l’aparició del volum següent,
    que conté un article més rellevant de Macabich, sobre els corsaris
    eivissencs [bookmark: _ftnref31][31]. En aquest
    treball, Macabich transcriu i comenta breument alguns documents relatius a
    diversos corsaris, que ja presenta com a herois patriòtics, però encara no
    tracta la gesta d’Antoni Riquer, que centrarà uns anys després el seu
    interès.



    Mentrestant, com dèiem abans, Macabich havia iniciat unes extenses
    col·laboracions al setmanari El Agricultor, relacionades també amb
    les seues inquietuds per la història. Val la pena esmentar-les per
    l’orientació econòmica d’aquells treballs. Una de les sèries d’articles,
    titulada Los bosques (apareguda entre l’abril i el setembre de 1905)
    argumentava sobre la necessitat d’organitzar l’explotació forestal a
    Eivissa, no sols per l’interès lucratiu, sinó també amb finalitats
    d’equilibri mediambiental, que avui consideraríem ecològiques. Una altra
    d’aquestes sèries, amb el títol Apuntes históricos [bookmark: _ftnref32]
     [32], es basava en les millores propiciades pel bisbe Felipe González Abarca
    (1816-1829), i propugnava la cria de bestiar cavallí a Eivissa, com a
    contribució al rendiment de l’explotació agrària.



    Els primers estudis històrics transcendents



    Però van ser sobretot els estudis posteriors de Macabich sobre els corsaris
    eivissencs, els que més van influir en la societat del moment. Alguns
    estudis històrics tenien aleshores una funció social i política molt clara:
    l’enaltiment de les glòries locals i patriòtiques, en bona part com a
    compensació simbòlica del desastre de 1898.



    Macabich havia viscut directament la gran mobilització que va donar lloc al
    monument al general Vara de Rey l’any 1904. El Diario de Ibiza del
    8 de febrer d’aquell any informa de la creació de diverses comissions
    organitzadores de la solemne inauguració del monument, que tindria lloc el
    28 d’abril, amb la presidència del rei Alfons XIII: una tómbola, un batalló
    infantil, una medalla commemorativa, un suplement especial del diari, la
    composició d’un himne, l’ornamentació, les fires, els regals, una exposició
    de labors, l’allotjament dels visitants, les postals i les funcions
    civicoreligioses. Macabich era membre de la que havia de preparar el
    suplement especial del diari, al costat de Jacint Aquenza, Felip Curtoys,
    Bartomeu Ramon Capmany, Francesc Escanellas i l’alcalde, Bartomeu de
    Roselló, que n’era el president. El mes de juliol de 1904 estava enllestit
    aquell exemplar extraordinari, en el qual figurava també una col·laboració
    d’Isidor Macabich: el poema El sueño de una madre, en què imagina
que Eivissa consola la mare del general mort a la guerra    [bookmark: _ftnref33][33].



    Amb aquest precedent, no és estrany que, quan Macabich va tenir coneixement
    dels documents que hi havia a la Comandància de Marina sobre els corsaris
eivissencs, i específicament sobre la presa del corsari anomenat El Papa (1806), hagués concebut de manera semblant la commemoració
    d’aquella gesta i l’erecció d’un monument a tots els corsaris eivissencs en
    general, com a herois de la marina local.



Ell mateix ho explica més tard    [bookmark: _ftnref34][34]:



    Pocas noticias documentales se tenían con referencia a nuestros corsarios,
    incluso sobre la presa de El Papa. Acudí a la Comandancia de Marina. Sólo
    contaban con documentos del día. Insistí, lamentándolo. Verá Vd., me
    dijeron; arriba, en la buhardilla, hay unos cajones cerrados...Y en efecto,
    los había. Repletos de papeles con expedientes de presa. Y en estantes
    inmediatos, gran número de antiguos roles, buena parte de barcos
    corsarios.



    Sobre la base d’aquest descobriment documental i de les referències que
    Josep Clapés n’havia donat en la seua Biblioteca Ebusitana,
Macabich va llançar un any abans del centenari    [bookmark: _ftnref35][35] la idea de celebrar
    solemnement la gesta heroica d’Antoni Riquer, que el primer de juny de 1806
    havia vençut i pres la nau Felicity, del corsari Michele Novelli,
    de sobrenom il Papa, malgrat la seua gran superioritat en armes i
    hòmens.



    Antoni Riquer i Arabí (1773-1846) era de família marinera i dedicada al
    cors –aleshores una espècie de milícies civils del mar, que tenien
    llicència per combatre els enemics de la corona. La seua proesa va
    consistir en vèncer el bergantí Felicity, d’unes 250 tones i ben
    armat, comptant només amb un petit xabec de 73 tones i unes poques peces
    d’artilleria [bookmark: _ftnref36][36].



    La iniciativa de Macabich va ser acollida amb tant d’entusiasme que el
    mateix mes de juny de 1905 ja s’havia constituït una comissió organitzadora
    del centenari, presidida per l’alcalde, Bartomeu de Roselló, de la qual
    Macabich va ser nomenat secretari, i que immediatament va acordar l’erecció
d’un monument en honor dels heroics corsaris eivissencs [bookmark: _ftnref37][37].



    Entre els actes preliminars d’aquella celebració, el 17 de gener de 1906 va
    tenir lloc una primera vetlada al Teatre Pereyra, en què Bartomeu de
    Roselló llegí uns versos de Macabich. Una segona sessió, l’11 de febrer,
    inclogué la representació de l’obreta [bookmark: refg8] Gente de mar, que Macabich
    havia escrit per suggeriment del mateix alcalde Bartomeu de Roselló, i que
    reprodueix les escenes de la gesta de Riquer.



    A proposta de Macabich, la comissió també va acordar la publicació de totes
    les dades documentals que es poguessin recollir sobre els corsaris. I així
va ser: la comissió va publicar l’any 1906 un llibre    [bookmark: _ftnref38][38] amb textos laudatoris
diversos, una partitura de Joan Mayans i un estudi de Macabich titulat    Corsarios ibicencos en los siglos XVIII y XIX, origen dels estudis posteriors de Macabich sobre el corsarisme eivissenc    [bookmark: _ftnref39][39].



    El pintor Narcís Puget va rebre en la mateixa ocasió l’encàrrec de fer un
    retrat d’Antoni Riquer per a la galeria de fills il·lustres de l’Ajuntament
    d’Eivissa. En una carta a Macabich del [bookmark: refg9]6 de maig de 1906 des de Madrid, on
    cursava estudis pictòrics, li diu que al cap de poc el tindrà llest, i en
    dibuixa un esbós per explicar-li com l’ha concebut (il·lustració núm. 9),
    amb unes divertides disquisicions sobre l’uniforme:



    No te asustes por el uniforme, lo pongo de capitán de fragata. El uniforme
    es muy sencillo. Tiene una charretera con pencherois o la otra sin ellos.
    Tiene 35 años. De modo que según tú cuando lo nombraron teniente tenia 40?
    Disimúlalo al dar los datos o dices por 5 años habéis preferido que llevase
    el uniforme de más graduación. Como que en el grabado no lleva uniforme,
    dices que lo hemos puesto de capitán por ser el que murió. 



    Deu dies després, en una nova carta, Puget li tornava a detallar com
    s’havia documentat sobre els uniformes de marina per a vestir adequadament
    el personatge, i quina expressió li havia volgut donar: 
        Una cabeza de un hombre valiente de mal genio. Una cabeza de hombre
        il·lustre.



    Casualment, just el dia abans del centenari, el 31 de maig de 1906, hi
    hagué un atemptat a Madrid contra el rei Alfons XIII i la seua família, que
    en van sortir il·lesos. Isidor Macabich conservava una altra carta d’aquell
    dia de Puget –que encara es trobava a Madrid— en què li explicava
    l’incident i li demanava de tranquil·litzar la seua família i la dels
    eivissencs que eren amb ell.



    El dia 1 de juny, la data exacta del centenari, tindria lloc la gran
    commemoració. El Diario de Ibiza del 2 de juny de 1906 descriu amb
    detall els nombrosos actes del dia abans, amb motiu del centenari: una
    exposició a la Societat Arqueològica, un solemne funeral en memòria dels
    corsaris, una comitiva que desfilà des de l’Ajuntament al port, on es va
    col·locar la primera pedra del monument i finalment una revetla al passeig
    de Vara de Rey i un castell de focs artificials.



    La carta següent de Puget que conservava Macabich ja és de l’any 1908, poc
    després que el pintor eivissenc hagués estat premiat a l’Exposició Nacional
    de Belles Arts de Madrid pel seu retrat del bisbe de Menorca, Joan Torres
    Ribas, de qui tant hem parlat. I altra vegada en aquella carta Puget li
    comenta a Macabich amb detall com havia enfocat artísticament el [bookmark: refg10] retrat
    definitiu del corsari Antoni Riquer, tal com ara figura a la galeria de
    fills il·lustres de l’Ajuntament d’Eivissa. Puget
    n’estava tan orgullós que diu que si hagués presentat aquest retrat a
    l’Exposició, l’haurien distingit més que al del bisbe.



    El procés de les commemoracions no va culminar fins al cap de diversos
    anys, com és sabut, amb la inauguració del monument actual als corsaris, al
    centre del port d’Eivissa, un esdeveniment que tingué lloc el 6 d’agost de
    1915, després d’una llarga i dificultosa captació d’aportacions econòmiques
    per subscripció pública, que va coordinar Isidor Macabich com a secretari
de la Comissió Organitzadora    [bookmark: _ftnref40][40]. Poc abans es va
    editar profusament un fullet divulgatiu, obra de Macabich, titulat
     El Monumento a los corsarios ibicencos [bookmark: _ftnref41][41]
    .



    Tota aquella campanya va contribuir extraordinàriament al prestigi i la
    notorietat d’Isidor Macabich, fins i tot més enllà de les nostres illes.
    Mentrestant, ja havia tingut lloc la seua ordenació sacerdotal (1907), des
    de la qual Isidor Macabich emprendria altres activitats pastorals
    rellevants.



    Primera missa i primeres iniciatives del nou sacerdot



Tal com ha detallat Felip Cirer en un llibre recent    [bookmark: _ftnref42][42], va ser novament Joan
    Torres Ribas, eivissenc i bisbe de Menorca, qui va ordenar de sacerdot
    Isidor Macabich, juntament amb Josep Torres Tur, el 21 de setembre. El    Diario de Ibiza ho havia anunciat el dia abans. Va ser una solemne [bookmark: refg11] visita en què també va participar el bisbe de Sió, el també eivissenc Jaume
    Cardona Tur, i que descriu el mateix Diario de Ibiza del dia 21
    (il·lustració 11).



    La primera missa de Macabich tingué lloc poc després, el dia 6 d’octubre, a
    la capella del Roser de l’església de Sant Domingo, amb un cercle reduït de
    familiars i amics. Van ser padrins del nou sacerdot la seua tia Conxa
    Ferrer i Ignasi Riquer Llobet. L’endemà era justament la festa de la Mare
    de Déu del Roser, i segons explica Felip Cirer hi hagué a Sant Domingo un
    solemne acte religiós en què el bisbe de Sió va predicar sobre aquesta
    festivitat i el Crist del Cementeri.



    Entre les cartes que guardava Macabich, n’hi ha una de Josep Clapés,
    escrita en dos moments –el 27 de setembre i el 4 d’octubre--, felicitant-lo
per l’accés al sacerdoci, tant a ell com a la seua àvia Irene (la seua    bela, li diu Clapés, afectuosament) en nom de tota la seua família.



    Des de la nova condició sacerdotal, i també gràcies a la notorietat pública
    que havia aconseguit, Macabich impulsarà altres iniciatives, sempre en la
    línia d’intervenció social des del catolicisme militant. Així, després
    d’una campanya de 10 articles titulats Habladurías
    [bookmark: _ftnref43] [43] 
    sobre la necessitat de disposar d’un diari catòlic que, com el setmanari
    mallorquí La Aurora, combatés la premsa antireligiosa i impia,
l’any 1908 Macabich promou l’Asociación Diocesana de la Buena Prensa, per tal de proporcionar
    premsa sana als centres de reunió. La funció d’aquesta associació
    –adscrita el 1910 a una associació nacional del mateix tipus— era
    distribuir gratuïtament, o a preu molt baix, a diversos punts de lectura
    (barberies, llocs de reunió) exemplars de publicacions benpensants
    adquirides per subscripció (per exemple, 12 de Lectura Dominical i
    25 de La Lectura Popular). Sembla que es va mantenir fins als anys
    trenta.



D’altra banda, a finals del 1909, tal com havíem dit, el Círculo Católico es transforma en el    Centro de Acción Social, des del qual continuarien les escoles
    nocturnes i un ampli ventall d’activitats socials, culturals i religioses,
    fins als anys trenta. Isidor Macabich assumirà com a vicepresident la
    direcció efectiva del nou Centre. És en aquell moment de
    rellançament que Macabich escriurà una altra de les seues obretes teatrals,
    en aquest cas en català: Cap a escola!, un quadre escènic per
    atreure els joves a l’[bookmark: refg12] escola nocturna    [bookmark: _ftnref44][44]. 



Com ha explicat encertadament Felip Cirer    [bookmark: _ftnref45][45], Macabich es va
    inspirar en l’activitat de l’associació Acción Social Popular –una
    entitat vinculada al Volksverein (Unió Popular) alemany, dedicada
    a l’educació i l’acció social catòlica i contrària a l’escola laica i a les
    idees socials revolucionàries, fundada a Barcelona el 1907 i dirigida pel
    jesuïta català Gabriel Palau. De fet, Macabich conservava entre els
documents del Centro de Acción Social un escrit d’Acción Social Popular (amb el subtítol    Volksverein hispano-americano) signat pel mateix Gabriel
    Palau el 8 de gener de 1910, en què el nomenaven gerent –una mena de
    delegat, probablement.



Però Macabich va tenir també en compte una altra experiència semblant, les Escuelas del Ave María –una xarxa d’escoles socials que havia promogut des de Granada Andrés Manjón a partir de 1889    [bookmark: _ftnref46][46]-, i conservava entre els documents del seu Centro una nota del mateix pare Manjón datada el 1910, en què li adjuntava el reglament d’aquelles escoles, en el qual probablement es va basar Macabich per a establir el reglament del Centre.


    Dins d’aquest corrent de militància social del catolicisme de l’època,
    Macabich va promoure també en aquells anys, en estreta relació amb el
    Centre d’Acció Social, la creació del Sindicato Juventud Obrera
    (1910), primera incursió seua en el sindicalisme catòlic, que uns anys
    després agafaria més volada amb la Federación Católico-Agraria
    (1919).



    Per impulsar aquestes iniciatives, Macabich va posar en marxa una
    publicació que servís alhora de mitjà de difusió del Centre d’Acció Social
    i de l’Associació de la Bona Premsa: Nuestra Hoja. Es tractava
    d’un butlletí mensual, que es va publicar des del dia 1 d’abril de 1909
fins al 12 de novembre de 1930    [bookmark: _ftnref47][47].



    Encara, l’any 1911, Isidor Macabich promourà també la fundació a Eivissa de
l’associació religiosa juvenil Congregació Mariana (Congregación de la Purísima y de San Luis Gonzaga), que va
    coordinar fins al final de la seua vida.



    El Congrés d’Història de la Corona d’Aragó



    Poc després de l’ordenació sacerdotal, la feina historiogràfica de Macabich
    transcendiria el marc insular, gràcies a la seua participació, amb una
comunicació titulada    Es feudalisme a Eivissa (anotacions històriques), en el primer
    Congrés d’Història de la Corona d’Aragó (1908).



    Aquell congrés es va convocar amb motiu del setè centenari del naixement de
    Jaume I el Conqueridor, i per això es va dedicar a la seua figura i la seua
    època. Antoni M. Alcover es va adreçar en aquella ocasió a Vicent Serra i
    Orvay –que havia participat en el Primer Congrés Internacional de la
    Llengua Catalana de 1906— per proposar-li d’assumir altra vegada la
    representació de les Pitiüses en aquell nou congrés, però en la seua
    resposta, del dia 10 de març del 1908, Vicent Serra se n’excusa i li parla
    elogiosament d’Isidor Macabich, ja que el considera més apte per participar
    en el congrés històric [bookmark: _ftnref48][48]:



    Hi ha a Eivissa un jove prevere (fa mig any que diu missa) bastant
    il·lustrat i molt aficionat an aqueixes qüestions històriques i d’arxius;
    té facilitat amb escriure i ha escrit ja alguna cosa sobre història
    d’Eivissa; i ara precisament sé que passa cada dia una bona estona dins
    s’arxiu de la Catedral, buscant datos per una obra que té pensat escriure
    sobre s’història de s’església de Santa Maria Major, avui Catedral. Aquest
    jove és es més indicat des clero d’Eivissa per fer un treball presentable;
    i fins podria servir-li alguna cosa de lo que té buscat per sa seua obreta
    en projecte. Si vostè vol convidar-lo, es diu Isidoro Macabich i Llobet: no
    importa altra direcció que son nom. És molt amic meu i jo li he parlat ja
    d’això [bookmark: _ftnref49][49].



    Isidor Macabich, el 15 d’abril de 1908, agraeix a Alcover la invitació,
    però dubta inicialment si trobarà documentació suficient. El dia 24 de
    maig, en canvi, li escriu de nou i li comunica, més convençut, la
    possibilitat de presentar un treball sobre el feudalisme a Eivissa. Poc
    després, el 14 de juny, li demana que sigui el mateix Alcover qui presenti
    el text, i que hi corregeixi els aspectes lingüístics necessaris:



    Hay que tener en cuenta que lo he escrito en una lengua que,
    literariamente, me es absolutamente desconocida, y que a los catalanes les
    ha de sorprender la forma dialectal que, siguiendo indicaciones de V. S.,
    he dado a mi estudio: será por lo tanto necesario prevenirles y explicarles
    el motivo de tal argot  [bookmark: _ftnref50][50].



    El 17 de juny d’aquell mateix any, en efecte, Macabich envia el seu
    treball, amb unes noves consideracions lingüístiques i pràctiques (donant
    per suposat que ell no presentaria personalment el text):



    debido a la inveterada costumbre que aquí existe de escribir en
    castellano, el servirme del ibicenco en mis escritos constituye para mí un
    verdadero conflicto.



    He procurado, ayudado por el Señor Rector de este Seminario    [bookmark: _ftnref51][51], dar al  lenguaje todo el posible carácter local, respetando la construcción y la fonética vulgar;
    pero es indudable que habré cometido muchos yerros, particularmente en la
    ortografia [bookmark: _ftnref52][52]: de la
    bondad de V. S. espero que se dignará remediarlos.



    Si se da lectura a mi trabajo deberá prescindirse de las notas y sobre todo
    de los documentos que, separadamente y como apéndices, figuran en mi
    escrito; pero convendrá que se dé cuenta al Congreso de los documentos
    inéditos que allí dejo copiados, pues algunos de ellos son de verdadera
    importancia, y de su presentación espero precisamente que se mire con
    indulgencia el indicado estudio.



    Val la pena recordar, en relació amb aquest congrés, que justament uns dies
    abans, el 8 de juny concretament, havia tingut lloc a Eivissa l’apoteòsica
    rebuda (sense exageració) als congressistes catalans que visitaven l’illa
    prèviament, sembla que en bona part gràcies a les gestions de la Societat
Arqueològica: una de les visites que van fer va ser al recent museu. El    Diario de Ibiza de l‘endemà ho explica amb entusiasme, amb aquell poema de Felip Curtoys que contenia els coneguts versos  Volen veure aquest bocí/ de la terra catalana/ que arrancà la tramuntana/ i enmig del mar va florir[bookmark: _ftnref53][53].


    En el marc del Congrés, Francesc Carreras Candi va donar compte de la
comunicació de Macabich en la sessió del 25 de juny    [bookmark: _ftnref54][54], presidida per
    l’historiador valencià Francesc Almarche.



    El text de Macabich constituïa fonamentalment un recull de documents
    relatius a la conquesta d’Eivissa i Formentera i el repartiment acordat
    entre els conqueridors, amb alguna altra referència als vincles de
    dependència posteriors a la conquesta.



    A partir d’aquest moment s’inicia una llarga relació entre Macabich i
    Alcover, que durarà tota la vida i que continuarà, traspassat Alcover, amb
    el seu deixeble Francesc de Borja Moll. I ben aviat la correspondència
    entre ells se centrarà en qüestions lingüístiques.



    En una carta a Alcover, datada el 18 d’agost de 1909, Macabich li comunica
    que uns dies després es trasllada a Figueres. Això ens permet enllaçar amb
    un altre aspecte important en la vida del nostre biografiat.



    Els estudis universitaris frustrats



    L’agost de 1909, en efecte, Isidor Macabich viatja a Figueres a fi
d’examinar-se per lliure de batxillerat    [bookmark: _ftnref55][55], ja que els estudis
    eclesiàstics no li donaven accés a la universitat. Tot indica que aquell
    projecte de fer estudis universitaris era un suggeriment del seu oncle Joan
    Roman, que confiava en Macabich per ocupar responsabilitats en el futur de
la Societat Arqueològica Ebusitana    [bookmark: _ftnref56][56]. La marxa de la
    societat s’havia anat complicant a partir de 1905, en part per manca de
    recursos econòmics per a les excavacions, i en part també per desavinences
    entre el director, Joan Roman, i altres membres de la directiva de
    l’entitat. La constitució del Patronat de la Fundació Protectora del Museu
    Arqueològic, el setembre de 1907, va donar lloc a fortes tensions entre la
    junta i Joan Roman, que havia proposat per al nou patronat com a vocals
    tres familiars: Isidor Macabich, Jacint Aquenza i Eusebi Calbet.



    Una carta de Joan Roman a Macabich, datada el 19 de març de 1909, confirma
    que té l’expectativa que es presenti aquell mes de juny o el setembre
    següent als exàmens de batxillerat. Una carta de Macabich a la seua àvia,
    escrita des de Figueres el 30 d’agost, li comunica que ja s’ha matriculat
    de totes les assignatures de batxillerat, i el 9 de setembre escriu de nou
a la seua adorada majoreta    [bookmark: _ftnref57][57] i fa referència a les
    bones expectatives dels seus exàmens, que diu que també ha comunicat al seu
    oncle Joan (Roman). La correspondència entre Macabich i la seua àvia durant
    aquests dies fa referència contínuament a l’oncle Roman.



    Finalment, per una carta del 19 de setembre a la seua àvia, sabem que la
setmana següent va efectuar els primers exàmens    [bookmark: _ftnref58][58]. Joan Roman li
    insistia en una nova carta, del 23 de setembre, en la conveniència
    d’examinar-se:



    piensa que, aun en el caso de que no pudieras aprobar todas las
    asignaturas, no se habría perdido el tiempo; y sobre todo te recomiendo que
    por ningún concepto dejes de probar fortuna.



    Superat el batxillerat, en una carta del 5 de novembre de 1909, Roman li
    diu a Macabich que li sembla més fàcil fer estudis de Filosofia i Lletres a
    València o Saragossa que a Madrid, i que miri si algun conegut de València
    el pot informar del pla d’estudis de la secció d’Història.



    Unes cartes de Roman a Macabich, ja del mes de desembre d’aquell any,
    reflecteixen les fortes tensions que es manifestaven en la junta del
    Patronat. El 17 de desembre, per exemple, Roman li diu a Macabich:



    Lo que sí que os recomiendo, que me reservéis la iniciativa de los asuntos
    que como patrono me incumbe oficialmente, y que en tal sentido, antes de
    constituiros en junta o sesión, las veces que convenga celebrarla,
    procuréis que previamente se establezcan entre vosotros y yo aquellas
    corrientes de inteligencia, sobre cada caso concreto, que tan beneficiosos
    resultados seguramente reportarán a la cultura de nuestro país.



    En esto me inspiré al recomendaros que no celebrarais más sesiones
    ordinarias ni extraordinarias sin previa invitación que yo os haga.



    La razón de ello consiste en que todavía no habéis recibido vosotros las
    instrucciones que hemos de ultimar, y oportunamente os comunicaré, para el
    debido funcionamiento de la Institución.



    Suplicando que todos aprecien la rectitud de mis propósitos sin ánimo de
    molestar a nadie, te envío un abrazo [...]



    La crisi de l’Arqueològica esclata quan la Junta acorda el 31 de desembre
    de 1909 no renovar la direcció de Joan Roman, al·legant que residia fora de
    l’illa, i decideix fer-lo director honorari.



    Justament del mateix dia 31 de desembre és una carta de Roman a Macabich,
    en la qual li diu:



    Por lo que respecta a la junta del Patronato, si contrariando mis
    indicaciones y prescindiendo de mi os convocan, me interesa que no dejéis
    nunca de concurrir, asistiendo a toda la sesión, aunque haciendo constar tu
    voto contrario a la adopción de todo acuerdo que se aparte de las
    indicaciones que yo haga, como patrono de tal Fundación, la cual sólo puede
    reunirse en junta para atemperarse a los fines de cultura que me han
    inspirado su creación.



    Espero que no dejarás de comunicarme, aunque sea reservadamente, los
    elementos de juicio que puedan convenirme, para que yo sepa a lo que debo
    atenerme.



    Segons Mariano Llobet [bookmark: _ftnref59][59],
    va ser l’enrabiada de Joan Roman, en conèixer –pels telegrames que li
    degueren enviar Macabich i Aquenza— que l’havien marginat, el que li va
    ocasionar l’infart que va acabar amb la seva vida el 4 de gener de 1910. I
    així també es va frustrar el projecte dels estudis universitaris de
    Macabich.



    Noves responsabilitats eclesiàstiques



    En la dècada següent, Isidor Macabich aniria assumint funcions més
    rellevants en l’església eivissenca, relacionades en part amb les seues
    activitats en el camp cultural. Així, l’any 1912 va ser nomenat Canonge
    Arxiver pel degà, Bartomeu Ribas, després de la corresponent oposició.
    Aquest càrrec li permeté aprofundir en el coneixement i l’ordenació de
    l’arxiu diocesà. La [bookmark: refg13]il·lustració ens mostra el nou canonge en una
    fotografia que també li va fer el seu amic Narcís Puget.



    Arran d’aquest nomenament, Macabich rebé una nota de felicitació del
    sacerdot i escriptor mallorquí Llorenç Riber, datada l’11 de desembre de
    1912, que conservava entre la seua correspondència. De fet, els dos
    sacerdots s’havien conegut i havien simpatitzat uns anys abans. Segons
    Felip Cirer [bookmark: _ftnref60][60], Riber ja
    havia vingut a Eivissa el juny de 1909, i Macabich el va acompanyar a veure
    Narcís Puget, que el va fotografiar vestit de pagès eivissenc. Poc després,
el setembre de 2010, hi hagué una gran peregrinació d’eivissencs a Lluc
    [bookmark: _ftnref61][61], que va ser saludada
per Llorenç Riber amb un editorial de benvinguda a la revista Lluch. 
    Entre els seus papers, Macabich guardava un opuscle editat
    el 1909 amb els càntics dels peregrins a Lluc i una fotografia dedicada del
    seu amic Riber, datada el 1910, que tal vegada havia conservat des
    d’aquella ocasió. Més endavant, Riber tindria una intervenció important en
    l’accés de Macabich com a corresponent a la Real Academia Española.



    Paral·lelament, el nou canonge va anar assumint noves funcions docents en
    el Seminari Diocesà d’Eivissa: inicialment, la càtedra de Filosofia. Uns
    anys després, a proposta seva, s’hi va crear la càtedra de Sociologia, que
    va compaginar amb l’anterior. Finalment, l’any 1913 es faria càrrec de la
    direcció del Boletín Oficial del Obispado, fins al 1928.



    Noves expectatives



    En definitiva, com hem pogut comprovar al llarg d’aquestes pàgines, al
    llarg dels primers anys del segle XX Isidor Macabich va passar a ocupar un
    lloc significatiu en la vida eclesiàstica, periodística, cultural i social
    de les Pitiüses, acompanyada d’una projecció creixent en cercles més amplis
    del nostre entorn.



    Això li permetrà, com veurem en altres articles, abordar projectes de més
    amplitud durant els anys següents, en què el veurem desplegar –sempre des
    de la militància catòlica— una constant activitat periodística, una
    producció històrica més global i sistemàtica, una intervenció sociopolítica
    i sindical de més abast i una obra poètica més consistent.



    Però l’orientació que adopta en aquests primers anys de joventut es
    mantindrà com una constant al llarg de tota la seua vida.

Notes

     
    
    
        
            [bookmark: _ftn1][1]
            La [bookmark: refg1]imatge ens mostra aquell Macabich jovenet, en una fotografia
            del seu amic Narcís Puget.
        

    

    
        
            [bookmark: _ftn2][2]
            L’article Por Ibiza (XCIII), signat per X. a El Correo de Ibiza el dia 12 de juliol de 1902.
        

    

    
        
            [bookmark: _ftn3][3]
            De fet, ja havia dedicat un altre poema al mateix papa, en català
dialectal, titulat Lleó XIII, aparegut a El Correo de Ibiza el 20 de gener de 1902. El va incloure
            al seu primer recull de poemes, De mi mocedad. Líricas
            (Eivissa, 1922) , però no en les edicions posteriors de la seua
            poesia. També hi ha, entre els documents personals que guardava
            Macabich, un dibuix probablement seu, que reprodueix un retrat de
            Lleó XIII.
        

    

    
        
            [bookmark: _ftn4][4]
            Els primers anys d’Isidor Macabich, Eivissa, núm. 62
            (2017), p. 4-10.
        

    

    
        
            [bookmark: _ftn5][5]
            El nom formal de l’entitat era Círculo Católico, i
            popularment era anomenada el Círcol.
        

    

    
        
            [bookmark: _ftn6][6]
            Vegeu en aquest sentit l’article de Neus Garcia Ferrer, Notes
                sobre l’inici de la pedagogia obrerista a la ciutat d’Eivissa, 
             a la revista Educació i Cultura, núm. 11
            (1998), p. 93-101. Felip Cirer també s’hi refereix en un dels seus
            interessants articles a Diario de Ibiza: La Rerum
                Novarum a Eivissa, publicat el 7 de març de 2016: El periòdic La Unión, 
                de tendències republicanes, es queixava contínuament de les
                activitats del centre amb una ideologia massa dretana, segons
                el seu punt de vista. Fins i tot denunciava alguna vegada
                aquest periòdic que no havien acceptat una petició
                d´assistència a l´escola nocturna pel motiu que el peticionari
                era soci del casino republicà d´Eivissa.
        

    

    
        
            [bookmark: _ftn7][7]
El mateix Macabich, per exemple, dona compte detalladament, en el Diario de Ibiza del 3 d’octubre de 1904, del protagonisme
            del Cercle en un romiatge en processó d’anada i tornada
            des de l’església de Sant Domingo fins a la de Jesús.
        

    

    
        
            [bookmark: _ftn8][8]
            Tal com lamenta irònicament l’endemà el diari El Porvenir,
            en el qual Macabich ja col·laborava aleshores. El 1906 seria
            llicenciat definitivament. La [bookmark: refg2]il·lustració del grup de companys 
            reflecteix aquella etapa.
        

    

    
        
            [bookmark: _ftn9][9]
            El Diario de Ibiza ho ressenya el 7 de juny d’aquell any.
            Macabich conservava el document definitiu de llicència, datat el
            1906.
        

    

    
        
            [bookmark: _ftn10][10]
            Així consta en una nota del periòdic El Agricultor, el 21
            de setembre de 1906 i en el Diario de Ibiza de l’endemà.
        

    

    
        
            [bookmark: _ftn11][11]
            Està datada inicialment el 6 de setembre, però una segona part de
            l’escrit parla de l’aniversari de Macabich (10 de setembre), que
            situa l’endemà. La il·lustració en reprodueix la pàgina inicial.
        

    

    
        
            [bookmark: _ftn12][12]
            Degué ser una absència relativament llarga, perquè la carta respon
            a una de Macabich del dia 30 d’agost.
        

    

    
        
            [bookmark: _ftn13][13]
            La reproduïm a la il·lustració.
        

    

    
        
            [bookmark: _ftn14][14]
            En [bookmark: refg6]reproduïm una , que representa la torre major
            d’Alcúdia i porta data de febrer de 1907. És possible que la seua
            ordenació com a diaca hagués tingut lloc a primers de 1907 a
Menorca, també de mans del bisbe Torres, perquè el setmanari            El Agricultor publica una nota el 22 de febrer d’aquell
any, en què informa d’un viatge de Macabich a Menorca con objeto de recibir órdenes sagradas, i el 28 de febrer
            al Diario de Ibiza es dona compte de la tornada dels que
            havien rebut ordes, entre els quals Macabich.
        

    

    
        
            [bookmark: _ftn15][15]
            Més endavant el mateix Macabich reconegué ser-ne l’autor.
        

    

    
        
            [bookmark: _ftn16][16]
            Els republicans criticaven en el seu article que s’hagués obert una
            subscripció pública per ampliar aquella capella, havent-hi tantes
            necessitats essencials desateses entre els pobres d’Eivissa. La
            rèplica de Macabich és molt dura i manifesta la forta contraposició
            que hi havia aleshores entre el catolicisme i el laïcisme
            republicà. Entre els papers de Macabich es conservava també una
            octaveta amb la lletra d’un himne contra les escoles laiques.
        

    

    
        
            [bookmark: _ftn17][17]
            Rafael Alcover González, Perfiles humanos de un ibicenco ilustre a Revista Balear, núm. 22-23, p. 2-9.
        

    

    
        
            [bookmark: _ftn18][18]
            Macabich guardava entre els seus papers diversos fulls dels comptes
            del Diario de Ibiza de 1903 i 1904, que avui constitueixen
            una curiosa referència.
        

    

    
        
            [bookmark: _ftn19][19]
            La [bookmark: refg7]il·lustració reprodueix un manuscrit d’aquell poema, que
            procedeix d’un quadernet en què Macabich havia copiat els seus
            primers versos.
        

    

    
        
            [bookmark: _ftn20][20]
            Una activitat poètica bastant assídua: entre poemes publicats a la
            premsa i llegits en actes públics, n’hem localitzat més d’una
            vintena entre el final de 1901 i el 1907.
        

    

    
        
            [bookmark: _ftn21][21]
            Aparegué al Diario de Ibiza en passatges successius, els
            dies 24, 25, 27 i 28 de febrer de 1905.
        

    

    
        
            [bookmark: _ftn22][22]
            Palma: Ed. Daedalus, 1970.
        

    

    
        
            [bookmark: _ftn23][23]
Molts més se’n poden trobar al seu primer recull, De mi mocedad. Líricas (Eivissa: Editorial ibicenca,
            1922), sobretot en castellà.
        

    

    
        
            [bookmark: _ftn24][24]
            Ho comenta Felip Cirer a l’article La Rerum Novarum a Eivissa , del qual hem parlat abans.
        

    

    
        
            [bookmark: _ftn25][25]
            Estracte de la conferència que dia 12 d’Abril Mossèn Alcover donà
        a n-el Círcol Catòlich d’Eivissa sobre’l diccionari. a BDLC, vol. I (1902-1903), núm. 6 (maig de 1902), p. 81-84.
        

    

    
        
            [bookmark: _ftn26][26]
            
                Ullada dalt-dalt a algunes qüestions illades de gramàtiga
                eivissenca.
            
            La comunicació es va publicar a les
            
                Actes i memòries del Primer Congrés Internacional de la Llengua
                Catalana.
            
            Barcelona: Joaquim Horta, 1908. Pàg. 183-187.
        

    

    
        
            [bookmark: _ftn27][27]
            Concretament, en el número XVIII ( setembre de 1903), p. 151-152.
        

    

    
        
            [bookmark: _ftn28][28]
            A l’entrevista esmentada de Rafael Alcover González, Perfiles
                humanos de un ibicenco ilustre a Revista Balear, núm. 22-23, p. 2-9.
        

    

    
        
            [bookmark: _ftn29][29]
            Seu és el primer estudi d’arqueologia pitiüsa:
            
                Los nombres e importancia arqueológica de las Islas Pithiusas
            
            (1906).
        

    

    
        
            [bookmark: _ftn30][30]
            Núm. XX-XXI, corresponent a novembre i desembre de 1903, però
            publicat ja dins del 1904.
        

    

    
        
            [bookmark: _ftn31][31]
            Corsarios ibicencos (Apuntes históricos) a Los Archivos de Ibiza. Any III, 45-50.
        

    

    
        
            [bookmark: _ftn32][32]
            Publicada els mesos de novembre i desembre de 1905.
        

    

    
        
            [bookmark: _ftn33][33]
            Apareix a la pàgina 16 de l’esmentat número extraordinari.
        

    

    
        
            [bookmark: _ftn34][34]
A l’article XLV de la sèrie Nuestra prensa, a Diario de Ibiza del 15 de febrer de 1964.
        

    

    
        
            [bookmark: _ftn35][35] Amb l’article Una fecha y un proyecto, publicat a Diario de Ibiza el 2 de juny de 1905, quan faltava un any exacte per al centenari. 

    

    
        
            [bookmark: _ftn36][36] L’Ajuntament d’Eivissa va publicar l’any 2008 l’opuscle            El monument als corsaris, de Fanny Tur, que detalla tot el procés de l’erecció del monument.
        

    

    
        
            [bookmark: _ftn37][37]
            Diario de Ibiza
            , 1 de juliol de 1905.
        

    

    
        
            [bookmark: _ftn38][38]
            Centenario del apresamiento de El Papa
            , Palma: Francisco Soler.
        

    

    
        
            [bookmark: _ftn39][39]
            Amb aquest mateix títol publicarà Macabich una segona edició del
            treball l’any 1917 (Eivissa: Prensa Ibicenca).
        

    

    
        
            [bookmark: _ftn40][40]
            Macabich conservava tota la correspondència d’aquell procés, que
            vaig cedir a l’Arxiu Històric Municipal.
        

    

    
        
            [bookmark: _ftn41][41]
            Eivissa: Imp. Herederos de F. Escanellas, 1914.
        

    

    
        
            [bookmark: _ftn42][42]
            En el seu estudi El bisbe de Sió i l’Eivissa del seu temps
            (2007), p. 145.
        

    

    
        
            [bookmark: _ftn43][43]
            Apareguts al Diario de Ibiza entre el 12 de gener i el 15
            d’abril de 1907.
        

    

    
        
            [bookmark: _ftn44][44]
            Sembla que es va representar el 2 d’abril de 1910 en la primera
            vetlada teatral del Centro (així ho diu el Diario de Ibiza del
            dia 4) però que s’havia representat en altres ocasions, com per exemple la nit del 23 de desembre de 1909, segons Macabich,            Costumbrismo, II (Palma: Alfa, 1966) p. 265. Allà es
            reprodueix el text d’aquest quadret escènic utilitari.
        

    

    
        
            [bookmark: _ftn45][45]
            Al seu article El Centre d’Acció Social, publicat al Diario de Ibiza el 4 d’abril de 2016.
        

    

    
        
            [bookmark: _ftn46][46]
            Vegeu l’article de Francisco Cano Garrido, Las Escuelas del Ave
            María: una institución renovadora de finales del siglo XIX en
            España a Revista Complutense de Educación, 1999, vol. 10, núm 2, p. 149-166.
        

    

    
        
            [bookmark: _ftn47][47]
Hi va col·laborar assíduament com a redactor Joan Ribas Marí, Juanito Ribas, de qui Macabich conservava nombrosos
            escrits.
        

    

    
        
            [bookmark: _ftn48][48]
            Regularitzam l’ortografia de la carta: Alcover havia demanat a
            Serra i Orvay que reproduís meticulosament la pronunciació en la
            seua escriptura, com a informació dialectalment útil, però això
            l’allunya extraordinàriament de la grafia actual i en dificulta
            molt la comprensió.
        

    

    
        
            [bookmark: _ftn49][49]
            Coneixem aquesta carta i les següents gràcies a l’arxiu d’Antoni
            Maria Alcover i als treballs de M. Pilar Perea sobre el filòleg
            manacorí. Vegeu concretament l’article d’I. Marí i M. P. Perea,
            La santa causa de la pàtria: la relació epistolar entre Isidor
                Macabich i Antoni M. Alcover a  Miscel·lània Jordi Bruguera, Estudis de Llengua i Literatura
                Catalanes LXVII , p. 85-145 (Publicacions de l’Abadia de Montserrat, 2013).
        

    

    
        
            [bookmark: _ftn50][50]
            És llàstima que Macabich no conservàs les cartes d’Alcover
            corresponents a aquest intercanvi. En qualsevol cas, ja hem vist
            que no era estrictament cert que Macabich no conegués el català
            literari, i que en qualsevol cas va ser per indicació d’Alcover que
            tant ell com abans Serra i Orvay van utilitzar conscientment la
            modalitat dialectal en un context formal i supralocal en què no era
            especialment adequada. El mateix Macabich ho reconeixia més
endavant (Nuestra Prensa, XLVIII): debía haber empleado las formas el – la             en vez de es – sa
             , por no tratarse de algo dialectal o costumbrista, sino de un
                trabajo histórico. 
        

    

    
        
            [bookmark: _ftn51][51]
            Vicent Serra i Orvay.
        

    

    
        
            [bookmark: _ftn52][52]
            Recordem, tanmateix, que les normes ortogràfiques de l’Institut
            d’Estudis Catalans no es fixarien fins al 1913.
        

    

    
        
            [bookmark: _ftn53][53]
            Vegeu l’article de Vicent Marí i Costa L’expedició catalana a
                Eivissa en el setè centenari del rei Jaume I a Eivissa, 50
            (2011), 66-70. Macabich explicarà més tard (Nuestra Prensa
            , XLVIII) que va ser aleshores que entre els congressistes va
            conèixer Tomàs Carreras i Artau, amb qui col·laboraria més endavant
            en estudis etnogràfics, i que per mitjà d’ell va conèixer Josep M.
            López Picó.
        

    

    
        
            [bookmark: _ftn54][54]
    Així consta al llibre d’actes, Congrés d’Història de la Corona d’Aragó (Barcelona: 1909),
            p. 25. La comunicació es reprodueix a les p. 457-482.
        

    

    
        
            [bookmark: _ftn55][55]
            Macabich conservava entre els seus papers alguns documents
            corresponents als tràmits d’aquells estudis i cartes enviades a la
            seua àvia.
        

    

    
        
            [bookmark: _ftn56][56]
Segons Mariano Llobet, a la conferència Carlos Roman Ferrer, arqueólogo y político (dins de Personatges de la nostra història. Eivissa: Associació d’Amics del Museu Arqueològic, 2002, p. 80) donat l’escàs interès
            en l’arqueologia mostrat fins aleshores per Carles Roman, el seu
            pare havia pensat en el seu nebot Macabich perquè fes estudis de
            Filosofia i Lletres amb vistes a fer-se càrrec del Museu.
        

    

    
        
            [bookmark: _ftn57][57]
            En una altra carta, del dia 19 de setembre, Macabich li diu que
            d’àvies com ella ni en fan, ni en compren, ni en venen.
        

    

    
        
            [bookmark: _ftn58][58]
            En aquesta carta i en alguna d’anterior, Macabich i l’àvia comenten
            que la seua absència d’Eivissa ha generat una certa estranyesa. En
            aquest moment, Macabich creu que ja no hi ha motius per ocultar la
            raó del viatge, llevat que l’oncle Roman hi trobi inconvenients.
        

    

    
        
            [bookmark: _ftn59][59]
            A la p. 64 de la conferència Don Juan Román y Calbet,
            inclosa a Personatges de la nostra història 2. Eivissa:
            Associació d’Amics del Museu Arqueològic, 2003, p. 56ss. p. 64.
        

    

    
        
            [bookmark: _ftn60][60]
            Vegeu el seu article El poeta Llorenç Riber i Eivissa al Diario de Ibiza del 13 de juny de 2010).
        

    

    
        
            [bookmark: _ftn61][61]
            També en parla Felip Cirer a l’article L’amistat entre Riber i Macabich, al Diario de Ibiza del 20 de juny de 2010.
        

    










  

    

El color, eina d’investigació biològica en la sargantana de les Pitiüses

  
    A la memòria del [bookmark: ga1ref]Dr. Lorenzo Plaza Montero,[bookmark: _ftnref62][1] Institut d’Òptica   Daza de Valdés
  

  Antònia M. Cirer. Doctora en Biologia 
  
    
  
    
    El color com a eina de investigació biològica ha estat present des dels inicis dels estudis naturalistes. Animals i
 plantes freqüentment s’han descrit en funció de la coloració que presenten, d’aquí la importància que ha tengut sempre determinar el to concret que presenta cada un dels colors que serveixen per a identificar una espècie o una  subespècie. Basta pensar en la rellevància que té encara avui el dibuix a color en els llibres de Ciències Naturals. Així com les controvèrsies dialèctiques generades pel senzill fet que diferents científics descriviren amb paraules diferents una mateixa coloració. Qüestió aquesta, que el Dr. Lorenzo Plaza Montero responia amb un senzill evidente, ja que ell havia treballat acuradament en la subjectivitat del color i havia
 evidenciat que l’ull humà és un mal colorímetre (Plaza, 1983). Experiència que li venia d’una llarga trajectòria en la qual va treballar per tal d’obtenir la fidel reproducció del color pels sistemes CBS i RCA de la naixent TV en color.


  	Conscient de l’enorme potencialitat que té poder definir matemàticament els colors del món real, va buscar coordenades cromàtiques, amb valors numèrics, a fi d’aplicar les tècniques colorimètriques a molts camps del saber científic, entre ells la Medicina, per tal de facilitar, per exemple, el diagnòstic dels diferents tipus de melanomes segons el color que presenten. El color
 en el món de la moda, els teixits, els estampats; i la senyalització viària per tal de fer les carreteres més segures, els indicadors més visibles (Plaza, 1984), tenen el seu referent en els estudis realitzats a l’Institut d’Òptica Daza de Valdés. 


  	Tasques que poden semblar dispars a la comesa d’un centre d’investigació d’òptica pura i aplicada, adscrit al CSIC, com és l’Institut d’Òptica Daza de Valdés, de Madrid, però que representaren una obertura del centre a tot tipus d’investigacions relacionades amb el color. 
            


  	Dins la Biologia, l’Herpetologia és, tal vegada, la disciplina on el color pot adquirir màxima importància per a la vida dels individus  acolorits. Del color depèn la termoregulació i, per tant, l’adquisició de les constants vitals per al seu moviment, metabolisme, medi intern,  vivacitat... Però el color determina també la seva vulnerabilitat davant els depredadors, ja que segons sigui el color corporal i el color de l’entorn els individus poden semblar críptics (passar desapercebuts als depredadors) o aposemàtics (cridaners dins el seu entorn). I del color també depèn l’èxit reproductiu, ja que és un element substancial en el festeig i en l’atracció entre els dos sexes en època reproductiva. No és, per tant, qüestió menor determinar de quin color és un rèptil.


  	Alguns presenten coloracions identificatives per a determinar bé la seva espècie. Altres tenen múltiples subespècies i algunes d’aquestes subespècies es classifiquen perfectament per la seva coloració. Aquest és el cas de la sargantana de les Pitiüses Podarcis pityusensis, espècie molt polimòrfica (Cirer & Martínez-Rica, 1990) amb un gran nombre de subespècies, algunes d’elles amb coloració molt llampant i exclusiva, que permet determinar la subespècie sense errors. Però altres subespècies presenten coloracions més terroses o dins una gamma de verds amb rangs de variació entre els tons indistingibles entre si per l’ull humà [bookmark: _ftnref63][2]. A més, freqüentment trobam dues o més poblacions insulars, allunyades entre elles, que comparteixen la mateixa
 coloració. Cosa que dificulta l’ús del color com a criteri taxonòmic, per més que molts autors l’han utilitzat i hi ha descripcions de moltes subespècies basades en la descripció del color corporal. 


  	Actualment sabem que l’ull humà té una apreciació subjectiva dels colors que observa, fins i tot si es tracta d’una persona entrenada en discernir colors. Sembla, doncs, que la mesura correcta
 del color utilitzant un aparell físic, mancat de la subjectivitat de l’ull humà, que ens atorga unes coordenades matemàtiques objectives, podria ser l’eina taxonòmica clau per a poder classificar correctament les múltiples poblacions insulars de Podarcis pityusensis, adscrites cada una d’elles a un taxó subespecífic (Cirer & Martínez-Rica, 1986).


  	Aquest és el raonament que imperava als anys vuitanta del segle xx, moment en què vaig realitzar les investigacions amb la nostra espècie de sargantana (Cirer, 1981, 1982 i 1987). Des de l’Institut d’Estudis Pirenaics de Jaca, depenent del CSIC, on estava realitzant les investigacions amb Podarcis pityusensis, es va proposar al Dr. Lorenzo Plaza, del departament de Colorimetria de l’Institut d’Òptica Daza de Valdés la possibilitat de realitzar una investigació conjunta destinada a obtenir una eina taxonòmica basada en aquestes coordenades cromàtiques, de tal manera que mesurant el color de les sargantanes amb un aparell físic, ens atorgués uns valors matemàtics per tal de poder identificar cada població o bé poder comparar les diferents poblacions amb eines estadístiques. 
            


  	Aquesta inusual tasca per a un físic va representar un nou repte per al Dr. Plaza, sempre obert a noves formes de
 treball científic, ja que mai no havia treballat amb animals vius. 
            


  	La irrupció de sargantanes vives en un laboratori d’òptica pura i aplicada va representar una gran novetat dins els usos habituals d’aquest tipus de laboratori. Vàrem habilitar una zona escaient per als animals, els vàrem alimentar, mantenir aïllats entre ells i evitar que s’escapessin. Tot plegat representà un divertimento estival, barrejat amb escarafalls d’altres becaris que deien que havien escollit la Física justament per no haver de manipular mai éssers vius. 
            


  Mètode i mesures realitzades


  	Vàrem analitzar el color de 129 sargantanes vives, procedents de 20 zones
      diferents de les Pitiüses; 3 localitats de l’illa d’Eivissa, 2 de Formentera, 2 de s’Espardell i 13 d’altres illots [bookmark: taula1](vegeu la taula 1). Les 3 poblacions d’Eivissa són de la subespècie Podarcis pityusensis pityusensis, així com alguna altra de les poblacions-illa restants. Les 2 poblacions de Formentera, però, són de dues subespècies clàssiques diferents: Podarcis pityusensis formenterae, del cap de Barbaria, i Podarcis  pityusensis grueni, de la punta des Trucadors. Entre les poblacions-illa escollides n’hi ha algunes amb coloracions terroses que jo mateixa no podia discernir si no consultava la fitxa del lloc de captura. Però l’estudi pretenia justament trobar com discernir entre les diferents subespècies que tenen coloracions marronoses. Atribuir cada una d’aquestes poblacions a una o altra subespècie ha estat la causa de grans controvèrsies entre els especialistes en  Podarcis pityusensis. També es varen incloure algunes poblacions de fàcil identificació, com la des Vedrà (Podarcis pityusensis vedrae), la de s’Espartar (Podarcis pityusensis kameriana), la de l’illa Murada (Podarcis pityusensis muradae) i la de na Plana, a ses Bledes (Podarcis pityusensis maluquerorum). Per evitar confusions s’utilitzarà el concepte població-illa, per referir-nos a aquella població de sargantanes que viu en una illa concreta, sigui quin sigui el nom subespecífic que cal atorgar-li. Ja que la finalitat de realitzar les mesures del color
 era per tal d’aclarir aquesta confusió. 


  	A totes elles es va mesurar el color del dors, del costat i del ventre. Si presentaven alguna característica remarcable en alguna altra zona corporal, com la gola, també es mesurava; així com aquells punts de color més significatius. 


  	Les mesures es realitzaren sempre de la mateixa manera, per tal d’evitar que alguna variable no controlada pogués modificar els resultats. Sempre es varen realitzar en el mateix lloc del
 laboratori (la mateixa distància a l’objectiu i el mateix angle d’observació), amb llum natural (la que tenen els animals a la natura), en una habitació orientada al nord (la llum de cel nord és la menys variable al llarg del dia), entre les 10.00 h i les 12.00 h de dies
 successius dels mesos de juliol dels anys vuitanta. Les sargantanes s’[bookmark: ga2ref]immobilitzaven manualment. 


  	Les mesures s’obtingueren amb un espectrofotòmetre de reflexió Spectra-Prichard 1980, que observa una àrea delimitada prèviament (vàrem definir l’àrea estàndard de 2x2 mm) i que integra tots els punts de color d’aquesta àrea determinada per donar unes coordenades (X, Y, Z) del color mitjà. D’una manera similar a com el cervell humà integra la informació que li arriba de l’ull.


  	Aquests valors (X, Y, Z) se sotmeten a una transformació matemàtica per tal d’obtenir les 3 coordenades del color:

  
  	H, tonalitat o to 


  	C, croma o cromaticitat


  	L, claredat o claror

  

  	que es representen gràficament en un cilindre, seguint les recomanacions de la International
 Commisssion of Illumination (Plaza 1983, 1984), dividit en sectors. Cada sector
 angular és un to que va variant segons l’angle de gir de 0º a 360º. El croma es representa amb la distància al punt central; de tal manera que com més lluny del centre més intensos són els colors. A la zona central (poc o nul croma) hi ha els blancs, grisos i
 negres, segons sigui la claredat; la part baixa del cilindre (baixa claredat)
 correspon als negres i la part alta als blancs. Com que és una tercera dimensió, cal representar la claredat en un eix a part. 
            


  Els noms dels colors 


  Cada disciplina que utilitza els colors (decoració, mineria, cosmètica, pintures, tèxtil, botànica, etc.) denomina els colors segons la seva tradició. Però en física s’utilitza una denominació estàndard basada en valors numèrics. 
            


  	Els tons varien d’un a l’altre sense delimitacions i es poden representar en un arc que va del 0º amb el to púrpura o porpra, fins al 360º que torna a ser púrpura. Entremig hi ha els tons vermell (30º), taronja (60º), groc (90º), llimó (120º), verd (150º), maragda (180º), cian (210º), turquesa (240º), blau (270º), violeta (300º) i magenta (330º) que limita, altre cop, amb púrpura (360º o 0º).


  	Però, a més de la tonalitat, cada color té dues variables més a considerar: la cromaticitat (C), que podríem definir com la intensitat de color, representada gràficament per la distància al centre del cilindre cromàtic, i la claredat (L), també entesa com a lluminositat.


  	El color denominat blanc és l’expressió d’un color amb molt poc croma i alta claredat, però que pot tenir una tonalitat qualsevol (els pintors utilitzen molts tipus de blancs). Per tant ens queda representat en el centre del cilindre, en l’extrem més alt de claredat. El negre també és un color amb molt poc croma i qualsevol tonalitat, però, per contra, té una claredat baixíssima. També quedarà en el centre del cilindre, però a la part més baixa. Finalment el marró o bru és una apreciació visual produïda pels pigments amb tonalitats groc, taronja, vermell o púrpura amb poc croma i baixa claredat. Els organismes aconsegueixen els tons
 marronosos (el més abundant entre els animals) afegint melanina (color negre), a qualsevol d’aquests pigments. 
            


  Resultats 


  Amb els resultats obtinguts es varen poder realitzar tot tipus de tractaments
 estadístics i de representació gràfica de les dades obtingudes (Cirer & Martínez-Rica, 1986). De tots els gràfics realitzats el que ens atorgà més informació rellevant foren les mesures de tonalitat (H). 
            


    	Es varen representar les mesures obtingudes al [bookmark: ga3ref] dors i al [bookmark: ga4ref]ventre de totes les sargantanes. I també cada població per separat per tal de poder comparar poblacions (subespècies) entre elles.


  	La primera gran sorpresa és que totes les caselles de To (H) estan ocupades per al menys una observació, tant en els dorsos com en els ventres.


  	La segona és que la gran majoria de tons dorsals i ventrals són presents en els dos sexes [bookmark: _ftnref64][3]. Els mascles i les femelles poden presentar els mateixos tons, cosa que fins
 aquell moment es desmentia.


  	En el dors els tons més abundants dins l’espècie són els taronja, groc i llimó, però n’hi ha de tots els tons mesurables. 
            


  	Recordem que aquests tons barrejats amb melanina proporcionaran marrons.


  	Aquestes mesures de tons marronosos són rellevants en el cas dels juvenils, que sols oferiren tons dorsals en les àrees del vermell, taronja i groc; que amb melanina (baix croma i baixa claredat)
 proporcionen les coloracions terroses. O sigui, que els juvenils s’assemblen més entre ells, tots són marrons, que als adults de la seva població.


  	En els ventres els tons més abundants són el groc, el llimó, el verd i el blau; i amb menor freqüència vermell, taronja i violeta. Molts d’ells amb baix valor de croma i alta claredat que poden donar la percepció visual de ventres blanquinosos.


    	O sigui que la coloració més abundant de Podarcis pityusensis és el [bookmark: ga5ref]dors marró i el [bookmark: ga6ref]ventre blanquinós, tant en mascles com en femelles. Coloració present en moltes poblacions insulars que fins i tot s’havien descrit com a subespècies en funció del seu color corporal.


  Resultats diferenciats per poblacions 


  Les poblacions de zones rurals d’Eivissa, com Sant Carles i Sant Vicent, presenten tons dorsals marronosos en
 mascles i femelles. La mesura del seu color va proporcionar uns resultats
 colorimètrics indistingibles entre si, com era d’esperar. Però aquestes sargantanes marrons de l’illa d’Eivissa tampoc es podien discernir de les mesures obtingudes en les
 poblacions-illa [bookmark: ga7ref]des Penjats, de s’Espalmador, illa de Castaví, illot de s’Alga, sa Torreta, illa des Porcs, s’Espardell i illa d’Encalders. Totes elles amb coloració dorsal marronosa (Cirer, 1987 i 2015). Per tant, la colorimetria no va resultar
 ser una bona eina per tal d’identificar els diferents marrons que presenta Podarcis pityusensis. I, a més, va posar en dubte que el color fos una atribució subespecífica vàlida, ja que és una característica compartida en subespècies que habiten illes molt allunyades entre elles. 
            


  	Però també varem trobar evidències en sentit contrari.


    	Les sargantanes capturades al [bookmark: ga8ref]puig des Molins, de l’illa d’Eivissa, per tant de la subespècie Podarcis pityusensis pityusensis, a l’igual que les poblacions de Sant Carles i Sant Vicent, sí que es poden distingir de totes les altres [bookmark: ga9ref]sargantanes mesurades ja que presenten un color verd-llimó característic. Per tant, hi ha més variabilitat intrapoblacional o intrasubespecífica (dins l’illa d’Eivissa) que interpoblacional, comparant subespècies diferents procedents d’illes diferents. Això també passa a les poblacions humanes, tal i com s’ha posat de relleu amb el Projecte Genoma Humà[bookmark: _ftnref65] [4] i a la [bookmark: ga10ref]Cimera Internacional sobre l’Edició del Genoma Humà (desembre, 2015).


  	Un altre exemple en aquest mateix sentit és la població de l’illa Negra Grossa o del Nord, que pertany a la subespècie Podarcis pityusensis gastabiensis, categoria compartida amb les poblacions de l’illa de Castaví, de la des Penjats, de l’illa de s’Espalmador i la de s’Espardell (Eisentraut, 1950), però que Salvador (2009) torna a separar com a subespècie vàlida a causa, justament, dels seus laterals i ventres taronja. 
            


    	Les poblacions-illa de Castaví, es Penjats, s’Espalmador i s’[bookmark: ga17ref]Espardell  presenten coloracions marronoses, amb mesures indiscriminables entre elles i de les sargantanes de l’Eivissa rural. Però les sargantanes de l’illa Negra Grossa mesurades en aquest estudi són perfectament discernibles de les altres Podarcis pityusensis gastabiensis pels seus [bookmark: ga11ref] laterals  i [bookmark: ga12ref]ventres de [bookmark: ga13ref]color taronja amb valors elevats de croma.


  	Així que la mesura del color amb aparells que proporcionen dades objectives es va
 revelar com una eina poc vàlida per a diferenciar les diferents subespècies. No perquè l’aparell no mesurés amb precisió sinó perquè la coloració de les diferents poblacions-illa amb diferents noms subespecífics era la mateixa. 
            


  	Per contra, dins una mateixa subespècie poden arribar-se a trobar patrons de color ben diferents entre ells. Cosa
 que ja havíem experimentat amb l’observació directa a ull nu, però sempre teníem el dubte de la subjectivitat de l’observador humà. Les mesures amb un aparell físic no ens aportaren aquesta eina per tal de poder classificar les sargantanes
 en diferents subespècies segons els seus atributs de coloració.


    	Les subespècies que presentaven unes [bookmark: ga15ref]mesures colorimètriques exclusives i en les quals, per tant, podia utilitzar-se la coloració amb criteri taxonòmic, foren les des Vedrà, s’Espartar, na Plana (ses Bledes) i [bookmark: ga14ref]illa Murada. Resultat gens sorprenent, ja que aquestes poblacions es diferencien bé visualment i constitueixen subespècies clares també en altres atributs com la biometria o les anàlisis electroforètiques (Cirer, tesi doctoral, 1987).


  Discussió dels resultats 


  Certament, la posada a punt d’una eina que ens permetés realitzar classificacions taxonòmiques amb la mesura del color no va aconseguir el seu objectiu. Això va desanimar l’equip, que es va veure infundat per la denominada frustració de l’esperança vana. És a dir, aquella situació en la qual s’espera una determinada recompensa per les actuacions realitzades, però en la qual el resultat esperat no arriba, i per tant no s’és capaç d’apreciar altres resultats obtinguts diferents del que es buscava, però no d’inferior valor. 
            


  	És que el color sols té valor sistemàtic? Evidentment no, justament el color per a l’individu que l’ostenta té valors biològics de supervivència molt més accentuats i vitals que el purament classificatori. Però al llarg del segle xx l’aproximació científica que es realitzava a la diversitat que ostenta Podarcis pityusensis tenia un enfocament molt estret, sols taxonòmic. Actualment, després de les grans aportacions en genètica, evolució, etologia, ecologia i altres branques biològiques, hom valora la funció biològica del color per la funcionalitat que implica i no per tal d’assignar un individu a tal o qual taxó. Cosa que, a més, negaria la variabilitat intrapoblacional (molt gran en la majoria de poblacions de la sargantana de les Pitiüses), que és precisament una de les bases en què es fonamenta l’evolució, tal i com ja va establir Charles Darwin (Mayr, 2001), i tal i com s’enfoquen actualment els estudis de biogenòmica i biodiversitat (Zimmer, 2014).


  Conclusions


  	Pel que fa referència al color, la sargantana de les Pitiüses presenta tota la gamma de tons mesurables tant en la zona dorsal com
 ventral.  
            


  	La gamma de tons mesurats és present en els mascles i en les femelles indistintament. Però els juvenils sols presenten tons que barrejats amb la melanina atorguen
 coloracions terroses o negres. Mai no apareix el verd en els juvenils. 
            


  	Sols hi ha unes poques coloracions que siguin exclusives d’una població-illa concreta. Que són les de l’illa Murada, s’Espartar, es Vedrà i ses Bledes.


  	Les coloracions terroses es produeixen amb pigments que tenen tons porpra, vermell, taronja o groc amb més o menys abundància de melanina. Però no sembla que hi hagi equivalència entre alguns d’aquests tons (porpra, vermell, taronja o groc) i les diverses poblacions-illa que el presenten. Per tant, aquestes coloracions marrons són compartides per diverses poblacions-illa que poden ostentar denominacions taxonòmiques diferents.


    En algunes illes de major superfície i amb poblacions de sargantanes més nombroses, com [bookmark: ga19ref]Eivissa i Formentera, pot haver-hi zones amb sargantanes que tenen coloracions distintives de les de la resta de l’illa, malgrat constituir totes les sargantanes d’una illa una subespècie. Així a Formentera es diferencien bé pel seu color les sargantanes del [bookmark: ga16ref]cap de Barbaria respecte de les de [bookmark: ga18ref]Sant Francesc o de ses Illetes. I a l’illa d’Eivissa la majoria de sargantanes que viuen entre l’edifici de la UOM i les murades presenten tons llimó (també s’han observat visualment aquests tons en les sargantanes de l’illa d’en Valarino, població no inclosa en aquest estudi) diferents de les coloracions terroses més abundants a les zones rurals. És  possible que aquestes coloracions llimó i verdoses siguin degudes a l’acumulació de pigments vegetals assimilats amb la dieta. Hipòtesi que pot ser la base de futurs treballs mixtos herpetològics-botànics.


  	Aquesta hipòtesi té un sòlid suport en el fet que els juvenils sols presenten coloracions terroses, mai no hi ha tons llimó, verds, maragda o cian. Són més semblants entre ells que no als adults de la seva població. Cosa que es confirma amb totes les múltiples observacions visuals realitzades. Els juvenils sempre són marronosos, malgrat que els adults que s’observin al seu costat tenguin coloracions verdes, maragdes o cianoses.


  	Caldria substituir l’ús del concepte subespècie i canviar-lo pel terme població-illa. Ja que algunes poblacions-illa tenen trets molt particulars en un gran percentatge dels seus individus, però percentatge insuficient per a satisfer les normes taxonòmiques que exigeixen un mínim d’un 75 % de presència d’una característica identificativa de la subespècie. Com és el cas de les tonalitats taronja dels laterals i ventres de les sargantanes de l’illa Negra Grossa; molt abundant i espectacular, present en molts mascles i
 femelles de la població, però no en la majoria. El que passa és que aquests individus tan vistosos són justament els que més es veuen, els que més fàcilment són capturats o fotografiats, i per tant els més comptabilitzats; però la seva abundància és inferior al que sembla.


  	El concepte subespècie, tal i com es va estructurar durant el segle XX, necessita una redefinició que contempli la gran variabilitat genètica que hi ha dins de totes les poblacions naturals d’animals i plantes, més en consonància amb els coneixements de genètica molecular i evolutiva del segle XXI. Aquesta revisió del concepte acabarà arribant a totes les branques de la Biologia, inclosa l’Herpetologia. Per tant, fora bo que s’utilitzés el concepte població-illa en lloc de subespècie. Ja que aquest últim amaga valors de biodiversitat que no es poden tenir presents (la taxonomia és una ciència molt rígida en les seves normes) [bookmark: _ftnref66][5]; i aquesta elevada biodiversitat és justament el gran valor que tenen els nostres illots i les poblacions que les
 habiten (Cirer, 2014).


  	No importa gaire si una població de sargantana és o no és subespècie, el que val és la riquesa genètica que guarda l’espècie Podarcis pityusensis entre les seves més de 40 poblacions-illa.

  
  
      [bookmark: t1] Taula 1. Nombre de sargantanes analitzades repartides segons procedència i sexe

  Notes
 
 
   [bookmark: _ftn62][1] Nascut a Fuentes de Oñoro, Salamanca, 1923; mort a Madrid el 2012. Investigador del CSIC en el camp de l’Òptica durant més de 60 anys. Fundador del Comitè Espanyol de l’Òptica el 1940, i de la Societat Espanyola de l’Òptica (SEDO) en 1969, auspiciat per l’Institut d’Òptica Daza de Valdés, del CSIC, on ha tingut càrrecs directius des de 1956 fins a la seva jubilació. Fundador de l’Associació Internacional del Color a Washington el 1977, va establir la relació entre les coordenades de color d’un objecte i la seva representació en la naixent TV en color.


     [bookmark: _ftn63][2] Es pot consultar la descripció de totes i cadascuna de les poblacions-illa de la sargantana de les Pitiüses en el llibre  Eivissa i Formentera. Sargantanes i illes, editat per Balàfia Postals. Eivissa,  2015. Dotat d’esplèndides fotografies de tots els tipus de sargantanes.


   [bookmark: _ftn64][3] La diferenciació entre mascles i femelles s’ha de realitzar observant els porus femorals, girant la sargantana pel ventre. A ambdós costats de la cloaca, al llarg de les cuixes, hi ha una filera de porus que en
 els mascles són molt prominents i tenen forma de cràters volcànics més o menys taponats per les secrecions femorals, mentre que en les femelles els porus són més petits, arrodonits i plans, i recorden la forma de la llavor del teix. La
 forma del cap també varia, més ampla i robusta en els mascles amb el musell més rom. El cos dels mascles és més rabassut i el de les femelles més estilitzat.


   [bookmark: _ftn65][4] El Projecte Genoma Humà nasqué a finals dels anys vuitanta sota la direcció del Dr. Francis Collins. Fou presentat un esborrany simultàniament a tot el món per Bill Clinton i Tony Blair el 26 de juny de 2000, i publicat el febrer de 2001 a les revistes Nature i Science (foto 10), per tal de commemorar l’entrada al nou mil·lenni, malgrat que no es van tenir resultats concloents fins al 2003, i fins al 2015 no es va arribar a tenir una autèntica Edició Genètica Humana. És un projecte internacional i multidisciplinari, dotat inicialment d’uns 3.000 milions de dòlars, que implica laboratoris d’investigació de més de 20 països i que, a més de posar de manifest l’elevada diversitat genètica humana, ha proporcionat noves teràpies personalitzades per a les malalties que afecten el genoma, com el càncer. 


   [bookmark: _ftn66][5] Es considera que dos individus, o dues poblacions, són de la mateixa espècie si poden reproduir-se entre si en condicions naturals i la descendència és fèrtil. Una espècie pot ser monotípica (sense subespècies, malgrat que pugui tenir elevada variabilitat genètica), o politípica quan hi ha dues o més subespècies. Per tant, la subespècie és una categoria taxonòmica per sota de l’espècie però de difícil definició, ja que no hi ha barreres que l’acotin com en el cas de la fertilitat. Una subespècie està constituïda per una o més poblacions en què llurs individus presenten alguna característica genètica i fenotípica que ens facilita la seva identificació, en almenys un 75 % dels individus (algunes opinions recents requereixen el 90% de persistència del caràcter identificador). Aquesta característica no pot ser deguda a aclimatació, a la dieta, als canvis estacionals, o ecològics, ni a comportaments adquirits; sinó que ha de tenir una base genètica. També queden deslegitimades les poblacions intermèdies d’una variació clinal. Moltes de les poblacions-illa de Podarcis pityusensis no tenen cap característica en el 75% dels seus individus que les identifiqui inequívocament de les altres poblacions-illa. Per tant, el concepte subespècie és de difícil assignació amb les restriccions taxonòmiques actuals. Ara bé, cada una d’aquestes poblacions-illa està separada reproductivament de les seves veïnes, per tant els fenòmens d’evolució poden actuar i proporcionar el gran ventall de biodiversitat inherent a  Podarcis pityusensis.

 

  

  
 
  
  

    

Apunts incomplets d’un viatge a Sardenya

  Josep Marí
  
    
  Les vacances de Pasqua de 1987 les vaig passar, amb dos bons amics, a l’illa de Sardenya (vàrem fer, també, una improvisada incursió a l’illa de Còrsega). Poc temps després, ja a Eivissa, vaig escriure les notes que segueixen, quasi oblidades entre
    els meus papers. No són, ni ho pretenen, la penetració mínimament informada d’un territori així mateix extens, tan dens i divers en atractius, tan bell sota la llum plenària d’aquella primavera. Són l’expressió, això sí, d’un esbalaïment personal, d’un afecte gran envers l’illa que no he deixat d’enyorar. Aquest text meu és només l’evocació incompleta d’una Sardenya que em va impactar. Cap referència, per exemple, a la riquíssima arqueologia sarda i als lluminosos vestigis espargits arreu. Cap referència a Càller, la capital de l’illa, que no visitàrem. Es tracta més aviat d’una urgència sentimental de gratitud.
  
     
  	Un guia de Nàpols que deia pestes de la seva ciutat –La culpa dels nostres mals és dels altres o de Déu, però mai de nosaltres mateixos, comentava amb sarcasme– m’havia recomanat fervorosament una visita a Sardenya en resposta als meus
 inqueriments sobre aquella illa. I vet aquí que un any més tard puc fer realitat el meu desig. Són dies de Pasqua i de molta gent pels carrers daurats i olorosos de Roma. De la pizza als orins hi ha tota una gamma vital d’aromes que als pins d’alta capçada s’ensenyoreixen i ens retornen balsàmics. Dies clars de primavera, sovint tan difícils quan ens  giren la cara. 

  
  	Les naus que des de la península italiana –especialment les que surten de Civitavecchia– serveixen la navegació fins a Sardenya van estibades de passatgers i automòbils. Per això no és sempre possible d’embarcar-se en el primer vaixell. Tanmateix només haurem perdut les hores d’una nit solitària de carrers a un hotelet barat de Civitavecchia. L’embarcament és a mitjan matí, cap a les deu, en una mola moderna i impersonal d’aqueixes que es fan ara, de la companyia Tirrenia, que s’empassa banda dins del costellam de ferro una llarguíssima corrua de cotxes i altres artefactes. Fa la sensació que tot el món se’n va a furgar a  Sardenya, si més no els quatre dies que resten de la Setmana Santa. 


  	Tocades les onze, un esforçat remolcador va retirant-nos del moll i a poc a poc ens arrossega paral·lels a un paisatge portuari de grues grogues que tenen com a fons els infames  edificis de la ciutat construïts literalment sobre la murada. Veiem passar als nostres peus unes restes antigues, circulars, d’algun far. Després el remolcador s’alleuja del dur treball, i la massa del vaixell s’escola entre les dàrsenes desertes. La costa es va desfent dins la calitja del migdia, i bona part dels passatgers semblen resignats a les set hores de navegació sense altra contrapartida que l’oratge de coberta mentre veuen passar blavors marines. Jo crec que, en un
 vaixell, gaires més coses poden estar de més, però les exigències de rendibilitat d’avui dia ens estan abocant a uns transports marítims que ja gairebé no consideren quin gènere de passatge transporten. És una llàstima que no se’ns faci el favor immens de reflexionar en termes com aquests: si la criatura  humana es troba cada dia més desassossegada, isolada i dirigida, si és més receptora que no comunicativa a causa de les presses del nostre temps, seria d’un efecte terapèutic inestimable que les hores perdudes enmig de la mar, fecunda de pau i de silencis, fossin aprofitades per posar les persones en una renovada comunicació a un mateix nivell actiu i de diàleg. Aquests vaixells no tenen un mal saló, un bar com cal on es pugui estar i ser entre la gent, sense sentir-se un més del ramat. Segurament és enmig de la mar el lloc més apte per a aquesta teràpia social. Les ciutats ja no deixen gaires escapatòries. 

    
  	Jo sempre he tingut molt clar que, a les illes, s’hi ha d’arribar per mar, si més no en un primer viatge. Les illes són espais geogràfics perfectament delimitats, d’una configuració molt pròpia i diferent. Perquè el viatger es faci càrrec de l’aïllament físic i encara psicològic que tota illa representa, no hi ha res millor que una adequada relació temps-espai del trajecte. El viatge en avió, tan ràpid i enlairat, ens impedeix d’assimilar aquell fet. Durant les hores lentes de la navegació per mar, el cos i el pensament s’avesen a la distància, més real en el temps que no en l’espai inherent a qualsevol illa de la Mediterrània. Aquest arribar a poc a poc, descobrint d’ací d’allà, llunyans, els perfils volubles de les costes, ens fa partícips de la condició geogràficament autònoma de les illes. Després de tocar terra, la seva possessió no ens lliura a cap nostàlgia, sinó a una senzilla i plaent felicitat. 
            


  	L’arribada a Sardenya pel seu port nord-oriental d’Òlbia, no deixa de ser una mica mat i fada, potser perquè el sol de cara i la llum bromosa n’impedeixen una estimació detallada i acolorida. Tot s’espera en una oberta monocromia de tons argentats, tèbiament blavosos, encapçalats per la planimetria vigorosa del cap Figari, a estribord, i els ardorosos
 aixecaments lleument assolellats de l’illa de Tavolara, a babord. Entrem a poc a poc vers el port d’Òlbia per una badia brillosa de somnolències, fonedissa i desdibuixada. A les sis de la tarda, puntual, el vaixell ja
 ha atracat, i un taxi ens acosta, per una llarga dàrsena, a la ciutat, on tenim reservat l’automòbil. 
            


  	La primera impressió que el viatger s’emporta de  Sardenya no és especialment atraient i dominadora. De camí cap a Sàsser la carretera travessa paratges d’ondulacions monòtones i escàs teixit agrari; no és allò que un s’espera i figura. Però també un cansament cert de la travessia influeix en aquesta visió aspriva i retreta d’una illa sincerament volguda. Una bona taula i un bon sopar acompanyat d’un deliciós Dorgali, ens pot fer veure les coses en la seva amable realitat. 
            

   
  	Cap a la mitjanit som a l’Alguer, aquest reducte últim de la nostra llengua. Jo he de reconèixer que, per a nosaltres els catalans, l’Alguer és com un mite, una penyora sentimental, un tresor que anhelem. I amb l’Alguer hem pogut estendre l’afecte a tot un territori illenc ple d’història i bellesa. L’endemà, quan passejàvem pels vells carrers descrostats de parets, ombrosos, amb la roba assecant-se de façana a façana, com una improvisada decoració festiva, dúiem l’oïda atenta a qualsevol veu que des de dins de les cases, o de fora mateix, pogués resultar-nos familiar i entenedora. En una placeta polsosa i resclosida jugaven uns infants. Un avi els acompanyava. Però d’alguerès, ni un mot no en poguérem sentir. Després, un rètol en un de tants habitatges de l’Alguer antic, deia: Escola de alguerés (sic), la qual cosa va refer de moment el nostre ànim felló. Però sols de moment, car la passejada ja repetia carrers i encara no havíem escoltat ni una veu catalana. Com pot ser això –ens demanàvem–, és que no hi ha més veritat que el mite? Ves per on que descobrim, de sobte, una vidriera plena d’adhesius de catalanitat. I just aturar-nos arriba el sastre-cosidor segons la
 seva targeta, i ens demana si som catalans. Ens fa entrar a la casa i, en  resposta al nostre desconcert per la sort de l’alguerès, ens diu: Estiguin tranquils, que som setze mil persones parlant alguerès, i després ens explica que la població de parla catalana s’ha anat instal·lant a la perifèria, a la part nova... 

        L'Alguer i la torre de l'Esperó reial
 
           
    

  	La torre de l’Esperó Reial, rodona i compacta, emergeix a l’extrem meridional damunt els murs medievals de l’Alguer, i contempla, desprotegida de la mar oberta de ponent, les aigües que banyen els seus peus i el barri gòtic massa decrèpit que guaita dalt la murada i s’afilera fins a les barquetes amarrades al port. Són, en general,  barques de pesca i d’esplai. Al cor de la ciutat vella, la catedral de Santa Maria, deixa poc lloc
 als feligresos que per les  grades d’un sumptuós pòrtic manierista inicien la processó tradicional del Divendres Sant, sobre una plaça esquifida i ofegada de públic. Dins el temple, la cerimònia apassionada del descendiment ha estat un espectacle colpidor, sobretot per l’oratòria brillant, perfecta i calculada del predicador, que renyava amb vehemència incontinguda el seu auditori i semblava que hi podia descabdellar tota llei de càstigs, tempestes i desastres en nom de Déu sap quin déu. Hom podia sentir-se transportat als temps obscurantistes de la Santa Inquisició. 

            Església de Sant Francesc a l'Alguer

        
    

  	Sense tant de cerimonial i escridassament, l’església de Sant Francesc acull silent, en la penombra càlida, la visita dels fidels i els passejants, i al seu claustre romànic, net i transparent de resplendors, la mirada dels homes pot tornar-se pregària que s’enfila per l’auster campanar. 
            


  	Els més notables monuments de l’Alguer, tradicionalment dita Barceloneta, corresponen a l’època catalana. La murada, les esglésies, els palaus, són ben representatius de la nostra sòbria concepció de l’arquitectura, en un millor servei a l’elegància. 
            


  	Els caps de l’Argentiera i Caccia, no gaire lluny de l’Alguer, són els més occidentals de l’illa de Sardenya. Queden cap al nord-oest i senyalen una costa de belles  raconades, adés suau i dolça, adés sobtada. El cap Caccia s’estimba damunt l’atzur amb una arquitectura gairebé cúbica, de material calcari i una presència imponent i taxativa. Però a l’interior, en aquests voltants de l’Alguer l’illa no és d’allò més atractiu. Li falta un no sap quin condiment. Sentim repetir-se aquella sensació inicial de Sardenya, de camí cap a Sàsser, que imputàvem més a la fatiga que no al caràcter propi del territori. Ara penso que aquella estimació no era gratuïta, perquè, tret de les rodalies d’Òlbia i de l’Alguer –i això entès amb totes les reserves del món, perquè en definitiva un no ha fet més que el tast de Sardenya en aquest primer viatge–, l’illa és d’una plasticitat accentuada, diversa i colpidora. 

    
        
            [image: El cap de Caccia]
            El cap de Caccia

        
        
    


  	Quan el dia veu allargar-se les ombres s’inflama el sol en el seu declivi, ha quedat endarrere aquell paisatge insuls i
 la terra s’aprima mar endins cap al nord, amb coixins de verdor espessa i càlides tanques de pedra. La mar, que encara reté blaus exaltats, abraça Stintino per dos portixols de pescadors. Aquest poblet es constitueix a la darreria del segle XIX amb habitants de l’illa de l’Asinara, quan s’hi va construir la colònia penal que avui dia hi perdura. El cap del Falcone, molt propet de Stintino,
 recull els darrers brins del crepuscle entre la serenor turquesa de les aigües. Té al davant, sobre un esquitx d’illot, una de tantes torres costaneres que defenien l’illa, la torre Pelosa; magra i ajupida, en segon terme, l’illa Piana; i al fons, voluptuosa de serralada, l’illa de l’Asinara. Aquest pont d’illes s’endinsa considerablement i defineix una enorme badia septentrional, que és precisament el golf de l’Asinara. 


  	Els nopals –figueres d’indi, de moro o de pic en el comú parlar– són una nota ben típica del paisatge sard, i filant més prim, de les carreteres. Si a Eivissa –i potser a altres bandes– els nopals són indefectiblement domèstics –mai tan ben dit, perquè prolonguen el servei de les cases en la inexcusable funció de lloc comú–, a Sardenya busquen límits de camps, marges de carretera en grups vegetals més lineals que tumultuosos. Si a Eivissa decoren la sòbria arquitectura terrosa i blanca i són també recer de l’aviram, a Sardenya sorprenen l’esguard i el pas del viatger. Sempre he quedat esbalaït davant la bellesa rara, exòtica i inextricable de les figueres d’indi. Aquesta encadenada estructura de troncs ovals aplatats, contraposats en un caos de plans de llum i ombra, és d’una indiscutible qualitat gestual i escultòrica. I els seus fruits, malgrat els pics menuts i volàtils i el granilló dur, són un plaer de paladars goluts. Apartats i distants, però no estranys a cap indret de l’illa, palmeres i xiprers aixequen la cadència femenina o la mascla verdor senyorial damunt uns camps d’absència. 
            


  	Sàsser, bulliciosa, alegre i acolorida,  encapçala la província del seu nom, la més extensa d’Itàlia, i és la segona població de Sardenya, Alçada en una taula calcària, domina l’altiplà fèrtil, en declivi cap al golf de l’Asinara, on abunden oliverars magnífics i s’alternen les aïllades verdors de les figueres. Sàsser és una ciutat molt agradable, per viure-hi. S’hi veu una activitat comercial fecunda, un trànsit animat de vianants. Ofereix un aspecte capitalí en el sentit amable del terme. Té arbres i jardins; no sembla gens una ciutat a mig fer ni desatesa. Uns carrers ombrívols posen arcs botarells de paret a paret i clouen un cel ras visual que
 eixampla l’estretor. La catedral de Sant Nicolau mostra la seva part més antiga al cos romànic del campanar. L’admirable distribució compositiva de les finestres, el refinament ornamental i la feliç ponderació de les mesures en fan, sens dubte, una joia inestimable. Val a dir que aquestes són condicions molt comunes a tota l’arquitectura romànica, tan ben representada a Sardenya per diverses esglésies, com ara la basílica de la Santíssima Trinitat de Saccargia, a Codrongianus, no gaire lluny de Sàsser. La nau de la catedral, dels segles XV-XVI, és d’estil gòtic català, i la façana principal, ondulada als rematats superiors, té una balconada correguda, sota la qual un atri amb cinc arcades dona accés al temple. Aquests murs de minuciosa decoració són un exemple notable de l’estil colonial espanyol dels segles XVII-XVIII. Fet i fet es tracta d’un conjunt monumental considerable, de molt bon contemplar. 

            Sàsser. La Piazza d'Italia

        
    

  	És clar que, amb un temps tan bo, fa molt bon contemplar qualsevol cosa en aquesta illa. Jo tinc una tendència malvada a proscriure la primavera com una estació tòpicament benigna i m’inclino més a desprestigiar-la pels seus desequilibris atmosfèrics, per les seves follies. No és, òbviament, la meva estació preferida, però ara em dec a l’exigència d’una reparació només que sigui circumstancial, perquè a Sardenya –aquest miracle es repeteix cada any?– fa una primavera augusta i sumptuosa, d’una estabilitat indestorbable, diàfana de llums i esclatant de florida. Aquí més que enlloc és l’hora àlgida de la policromia vegetal, en intensitat i extensió. Els vessants grocs de la ginesta són un assalt indisciplinat als ulls. Més minvada, però d’aroma excelsa, la violada flor del tomaní nodreix la sequedat de les roques. O la blanca porrassa, espigada de volves
 insinua senderols cap a la mar. Natura en plenitud que els elements em marquen  com per fer-me mudar una mica de parer envers la primavera. Les meves predileccions són més vers la tardor, no tan esbojarrada, i tanmateix rotunda en transparències, dolça i tendra de llum entre la caducitat i l’enteresa dels camps. 
            


  	Sardenya és una terra de contorns suaus, de camps paredats i abundosa verdor, no parella del tot a una riquesa agrària. Cap als puigs, les sureres mostren sovint la soca sense escorça, que apareix, d’altra banda, apilada en diferents muntassos de suro que la indústria reclama. Amb elles s’agermanen les alzines, ací arbòries i més enllà arbustives, tot revestint l’aspra grisor de la roca. I heus ací que la roca, per si sola, constitueix també una presència important a Sardenya: pedres escultòriques, zoomorfes –un elefant, un os–, esculls emergents com columnes, penyals que són castells inexpugnables –Caccia, Perda Liana, Pa de Sucre–. Són accidents que rompen amb una força imperativa la general feminitat de l’illa: suau, lenta, serena i sinuosa. Són, en bona mesura, les fites que refermen un indret, els contraforts d’una geografia. 

            Les muntanyes del Gennargentu

        
    


  	El relleu de Sardenya és prou accidentat però no s’enfila amb virulència –altrament diríem de la veïna Còrsega– ni produeix angoixa, sinó més aviat una placidesa d’ànim i una reparadora conformació existencial. L’illa augmenta el nivell de ponent a llevant, vers les crestes nevades del Gennargentu (1800 metres bons), amb frescos rierols que busquen valls d’esplèndida foresta –la vall del Flumendosa–, commouen el silenci extàtic de les pedres i alimenten les prades on els pastors es tornen diminutes figures, perduts entre la solitud sonora dels ocells. Des dels camins que  serpegen la viva serralada –il·limitada, abundosa, eixamplada verdor, diàfana llum en la superposició de termes i distàncies–, us podeu sentir ben prop d’una rara, reposada felicitat. No és tan sovint que al nostre món es pot escoltar el silenci. És ara quan la nostra comunió amb la natura és un fet real i tangible. Per bé que sembli un tòpic barroer, no em vull excusar de recomanar al bon viatger de Sardenya l’indescriptible benestar dels boscos, entre les fosques alzines i l’aroma festiva i profunda dels tomanins. Un dinar vulgar d’entrepans no deixa de ser fins i tot suculent, i la sesta al bell cim modelat i
 comfortable, de les roques, ens obre un cel d’infinita fondària a un vol d’ocells habitadors del somni. Gairebé ens elevem ingràvids sobre el món.  


    
    
  
  
  
  
  
  

    

Eivissa: cap a l’illa-ciutat

  
  Joan Lluís Ferrer. Periodista

    
    
    
    
    	Ha entrat Eivissa en la fase final del seu procés de col·lapse? Què entenem per col·lapse? Al llibre Ibiza, la destrucción del paraíso (Balàfia Postals, 2015) vaig mirar de resumir l’origen i desenvolupament del procés de devastació ecològica que ha patit la nostra illa des dels anys 60 del segle xx. Personalment, pens que Eivissa va perdre la fesomia que la va caracteritzar
        durant segles en algun moment dels anys 90, potser a finals d’aquella dècada, quan la urbanització i artificialització del litoral es va traslladar a l’interior. Va ser aleshores quan va començar la febre de les mansions al camp, al bosc, a les muntanyes..., només amb finalitats especulatives. No eren cases per viure, ni tant sols xalets per als propis eivissencs, sinó que eren casoplons per llogar, vendre o, en general, especular. Molts d’ells (no tots) són avui amagatalls de delinqüents internacionals de tot tipus. I també va ser aleshores quan sorgiren els agroturismes i hotels rurals, una altra eina per a turistificar l’interior de l’illa, que fins aquell moment havia aguantat més o menys bé l’envestida d’aquesta indústria. 
            


  	Ara bé, des de l’aparició de fenòmens aparentment aliens a la nostra illa, teòricament llunyans, com és l’aparició del Daesh, la guerra de Síria i les revoltes a altres països àrabs, les coses s’han anat precipitant. Aquestes desgràcies han provocat, com sembla lògic, una fugida del turisme d’aquells indrets. L’extrem oposat de la Mediterrània s’ha beneficiat d’aquest redireccionament turístic i així ha estat com les xifres d’afluència de visitants a Eivissa, una illa petita i fràgil, s’ha multiplicat com mai no es recorda. 
            


     
  
    	No és que venguin més turistes que mai (cosa òbvia), sinó que les pujades interanuals que veiem des de 2009 no tenen precedents.
 Normalment, el trànsit aeroportuari presentava pujades d’un any a l’altre de l’1 %, el  2 %, el 4 %, potser el 5 %. I també algun any ha presentat baixades. Però, des de fa deu anys, els augments ja superen moltes vegades el 10 %, i a l’any següent es torna a superar el 10 %, i així any rere any. Avui, a Eivissa ja arriben al cap de l’any més turistes (quatre milions) que a tot Costa Rica i Guatemala juntes, i pràcticament els mateixos que rep Cuba tot l’any. No fa falta parlar de quina és la diferència de volum entre Eivissa i aquests països americans. 
            


  	Una sola dada: a l’any 2005 arribaren a Eivissa dos milions de visitants. A l’any 2017 ja fregaren els 4 milions. És a dir, gairebé hem duplicat la xifra en només 12 anys! Potser s’hagi reduït l’estada de cada turista en nombre de dies, però això es compensa amb altres dades: nombre de iots en constant progressió, creuers cada volta més nombrosos i grans... 
            


  	I, pel que fa a la població, l’illa ja ha superat, el 2017, la barrera dels 150.000 habitants. A l’any 2000 encara érem 90.000. I tot això ha passat malgrat la brutal crisi econòmica, malgrat la manca d’habitatge i a pesar d’altres adversitats.  
            


  	Aquesta pressió humana damunt el territori està ferint de mort els recursos naturals de la nostra illa. La urbanització difusa (i també la concentrada) del nostre camp continua augmentant sense parar. Bé es cert que el 2018 no s’aprova el nombre de cases que s’aprovà, per exemple, l’any 2000 (228 edificis de tot tipus en un sol any). Però, així i tot, cada any des de 2008 continuen edificant-se al voltant de 55 cases al camp. En un paisatge rural ja saturat d’habitatges unifamiliars, cada any n’hi afegim 55 més. Unes vegades seran menys i altres més, però el ritme, avui, continua sent aquest. 

        Platja saturada de turistes 
 (Vicent Marí / Diario de Ibiza)

        
    
    
  	Cada casa en el camp és alguna cosa més que una simple construcció. Per terme mitjà, cada casa disposa de dos cotxes, la qual cosa ajuda a saturar les carreteres. També és una font de residus, una nova fossa sèptica, una nova font de flora al·lòctona i a vegades invasora, una nova font de contaminació acústica i lumínica, un nou espai desnaturalitzat i artificialitat (una tanca perimetral que
 sovint incompleix la llei i, en tot cas, fragmenta el territori), un camí per arribar-hi, una estesa elèctrica (no sempre soterrada), etc. Quantes cases de camp hi ha realment integrades en el nostre territori? 


  	Es pot dir que cadascuna de les cases unifamiliars (a voltes hi caben tres o quatre famílies) que s’aproven a Eivissa és una font de futurs conflictes, de futures necessitats i de problemes de tota mena que mai les administracions podran atendre com caldria. I, per incomprensible que sembli, encara se n’aproven dins zones d’alt risc d’incendi: enmig del bosc, on no n’hi ha prou amb una faixa contraincendis per garantir la seguretat dels seus habitants. 


  	La urbanització difusa i gairebé uniforme que durant les darrers dècades s’ha escampat arreu d’Eivissa ha fet que avui només quedin a tota l’illa vuit parcel·les de terreny d’1,5 km2 on no hi ha cap casa. Són els darrers vuit trossets (1,5 km2 no és gran cosa sobre el terreny) que ens queden totalment verges. I s’ha de fer constar que això potser ja no sigui així a l’hora de publicar-se aquest article. 
            


  	En aquestes condicions, és evident que Eivissa marxa acceleradament cap al model d’illa-ciutat. 


  	Aquesta definició, que pot semblar exagerada a primera vista, no ha d’interpretar-se com a sinònim d’una illa on només hi ha edificis de vuit pisos i una retícula uniforme de carrers i avingudes per tots els costats. Una illa-ciutat pot
 ser també un lloc amb amples zones verdes (aquests darrers vuit trossets sense cases) i amb una densitat edificativa baixa. Però, fins i tot això, un lloc així ja no serà camp, no serà sòl rústic ni medi natural: serà medi urbà. Tal volta poc dens, però urbà. 


  	Una anàlisi feta per aquest autor sobre l’evolució urbanística de totes les illes de la Mediterrània fa quatre anys, posa de manifest que Eivissa és, de totes elles, la que està patint la intensitat edificativa més gran. És a dir, és allà on més es construeix. Si continuam així, a mitjan dècada dels anys 50 del present segle, ja haurem superat Malta en nombre d’habitants. El pronòstic procedeix d’una projecció matemàtica feta entre el ritme de creixement demogràfic de les dues illes en les darreres dècades, que dona com a resultat el ‘sorpasso’ d’Eivissa damunt Malta dins uns 25 anys. 
            


  	Abans, però, hi haurà una data clau per saber si aquesta profecia tan desagradable s’acomplirà o no. Serà l’any 2031. En aquell moment, segons les dades del Mapa Urbanístic de les Illes Balears (MUIB) s’esgotarà tot el sòl urbanitzable de l’illa d’Eivissa i que encara no ha estat edificat. És el que els experts anomenen sòl vacant. Quan s’edifiqui tot ell, la població d’Eivissa passarà a ser de 183.000 habitants, és a dir, 43.000 més que ara, aproximadament. El ciment haurà convertit 349 hectàrees de sòl rústic en noves construccions i el mateix passarà amb 196 hectàrees avui definides com a sol urbà i urbanitzable, però que encara són feixes, pinars o camp de secà. 
            

    
            
            
            
            Carretera colapsada en el mes de febrer 
 (J.A. Riera / Diario de Ibiza)
 
        
    
   

  	Quants cotxes circularan aleshores per les nostres carreteres? Quantes
 depuradores noves necessitarem? Quantes esteses elèctriques més travessaran el nostre camp? Com es gestionaran els residus? Quina serà l’agilitat d’actuació dels nostres polítics en aquell any de 2031? 
            


  	Aquest serà el panorama aleshores. Ara bé, pensem en el dia següent a aquesta data de 2031. S’haurà completat tot el sòl que legalment és possible edificar. I llavors què? Aquell serà el moment clau: què farem aleshores? Optarem per conformar-nos amb aquests 183.000 habitants i
 direm ‘fins aquí hem arribat’? O bé... en voldrem més? 
            


  	En un reportatge que vaig publicar a Diario de Ibiza l’any passat, vaig plantejar a diversos càrrecs polítics de tots els partits aquesta pregunta: què hem de fer el 2031 quan s’esgoti l’actual sòl edificable? De manera increïble, vaig tenir dificultats per escoltar-ne algun, fins i tot persones de l’àmbit ecologista, que proclamassin clarament l’opció del creixement zero a partir d’aleshores. 
            


  	Ja deia Machado que el dia de demà encara no està escrit. No se sap què pot passar d’aquí a llavors. Recordem que centres industrials que eren exemple de prosperitat en
 el món, com Detroit (EUA) es varen ensorrar d’un dia per l’altre i quedaren sumits en un món de delinqüència, pobresa i marginació sense que ningú sabés per què. Però també hi ha hagut ciutats totalment enfonsades en la decrepitud (Bilbao) que també en pocs anys ressuscitaren i avui brillen per a tothom. La única cosa certa a Eivissa és que, des dels anys 60, apostam per la mateixa carta: el ciment i l’asfalt damunt la nostra petita illa. El formigó creix, però Eivissa no. 


    
    
    
    
    
    
    
    
  

    

Memòries d’Eivissa en guerra (v): en Pep del Bisbe

  
  Francisca Riera Escandell. Historiadora



    
    
    
    	En aquesta entrega de Memòries d’Eivissa en guerra parlarem d’una altra família fortament tocada per la guerra i per la repressió que la va seguir. És una família ben coneguda a Eivissa, sobretot al barri de la Marina, on el nostre
 informador, Josep Torres Bonnín, en Pep del Bisbe,i el seu pare, Josep Torres Torres, conegut amb el mateix sobrenom, van regentar
 durant dècades una barberia i perruqueria. En Pep ens parla del seu pare, que passà més de tres anys a la presó, i del seu avi i el seu oncle, ambdós morts durant la guerra en diferents circumstàncies.


  	Del seu avi, Josep Torres Guasch, el primer Pep del Bisbe, i del germà de son pare, Rafel Torres Torres, en Pep ens en parla de segona mà, ja que els dos varen morir abans que ell nasqués. Només ha quedat la memòria d’allò que el seu pare i la seua àvia van anar contant. Per això el seu record ha quedat un poc esvaït, sobretot el d’en Rafel. Ací mirarem de rescatar-los una mica de l’oblit de la història.


  	En Pep ens diu que de petit no en sabia res, del que havia patit la seua família. Ni son pare, que ho passà força malament a la presó, ni la seua àvia, a qui li havien matat el marit i un fill, en deien gaire cosa: eren temps que de sa guerra no se’n parlava massa, es record era molt dolent, i clar.... L’àvia, Francisca Torres Bonet, va ser la que va haver d’aixecar la família: sa güela es dedicava a anar pel camp i a baratar –intercanviava coses que a la pagesia eren difícils d’aconseguir per productes del camp–. Duia fil, agulles de cosir, puntilles... coses d’aquestes, i li donaven algun tros de sobrassada, un tros de xulla, una mica de
 blat....

   	De fet, d’aquest desconeixement seu sobre la seua família en Pep recorda un parell d’anècdotes, com quan jugava a disparar contra els rojos, els suposats dolents, i sa mare li deia a son pare: Mira lo que fa es teu fill; i aquell contestava amb calma: Què vols que faci, quan siga gros ja se n’adonarà. També de quan va voler ser escolà: Papà, vull ser monaguillo, li va dir a son pare. Bé, fes-te monaguillo, li contestà son pare sense gaire entusiasme. Poc després l’inconscient nen va anar una passa més enllà: Papà, vull fer-me de sa Falange. Ell volia unir-s’hi perquè feien activitats, molts dels seus amics ho eren i, sobretot, perquè al local hi havia un futbolí. Aquell dia sí que va saltar, recorda en Pep. Fill meu –li va dir–, fes lo que et doni la gana, però això sí que no, eh!. 
            


  	Anys després, davant el suggeriment dels mestres perquè en Pep continuàs estudis, atès que en tenia capacitat, son pare ja li’n va parlar clar: Podràs estudiar fins a cert punt, perquè no tenim mitjans per enviar-te a estudiar fora, i amb un batxillerat, què faràs? Treballar a l’Administració?, de llepaculs del poder? A més, naltros no podem accedir a segons quines feines... Si saps mantenir sa
 barberia, saps què seràs? Seràs lliure, lliure!, seràs lliure i no hauràs de dependre de ningú.


  Es Güelo 


  En Josep Torres Guasch (1887-1939) va ser un conegut personatge al primer terç del segle xx. Com molts dels seus contemporanis, treballava del que podia i quan podia, de
    saliner quan n’era el temps o de bastaix al port quan s’havien de carregar o descarregar les mercaderies d’algun vaixell. El 1912, en la inscripció al Registre Civil del seu fill Rafel, consta com a mariner. També va ser portalliteres; el 1923 en Pep ja s’anunciava a la premsa local para prestar sus servicios a enfermos y conducción de los mismos donde fuere [bookmark: _ftnref67][1]; de l’any 1936 és el carnet de portalliteres de la Creu Roja al seu nom, que la seua neta Rosa
      Cardona va conservar i que és mostrat a l’imprescindible llibre de J. Miguel L. Romero Els morts (2006: 173).


  	Sembla que a en Pep li agradava la gresca i la beguda; el 1932 la premsa deixava
 constància del seu pas pels tribunals per respondre en un judici per lesions
 ocorregudes en una baralla de borratxos en un bar [bookmark: _ftnref68][2]. També una divertidíssima anècdota recollida per Fajarnés Cardona dona fe de la seva estada a La Moderna:

  
  Como entre nosotros nunca faltaron los borrachos, de antiguo hubo que disponer un lugar para encerrarlos (…) la celda llamada la Moderna. Los años que precedieron a la guerra civil, era una caseta adosada al baluarte de San Juan, junto a la bajada del Rastrillo y a su mano izquierda. Allí encerraban a los borrachos espectaculares. Rara era la madrugada en que aquella jaula no gozase de un loro hablador. (…) Gracia sí que la tenían, a veces, las ocurrencias de los borrachos. Un amigo mío oyó una noche la gritería que levantaban dos conocidos personajes: Pepe del Bisbe y Vicent d’es Jueu. Con el alcohol, se les encendió aquel día la pasión política y, mientras uno vitoreaba al Rey, el otro a la República. Y al fin éste, en una pausa, dijo al monárquico.

  
  	–Si segueixes donant visques al rei ets indigne d’estar aquí… (Fajarnés 1987: 89).


  	El calabós del qual en Pep feia indigne a en Vicent des Jueu [bookmark: _ftnref69][3], era en realitat un cau infecte denunciat uns anys després quan la gestora del Front Popular es feu càrrec de l’ajuntament, en els mesos immediatament anteriors a la rebel·lió militar contra el govern de la República [bookmark: _ftnref70][4].


  	Més enllà de la hilaritat de l’anècdota, el text ens mostra el compromís d’en Pep amb els ideals que encarnava la República. Per això és versemblant que, quan la columna de Bayo i Uribarri arribà a Eivissa i foragità els militar que s’havien revoltat, en Pep hagués volgut col·laborar en la defensa del govern legítim. Tanmateix, no sembla que adquirís cap càrrec o responsabilitat important mentre estigué a l’illa, ja que no l’hem trobat mencionat en cap informe posterior. L’única referència a la seua actuació a Eivissa durant la guerra la trobam en una declaració a la Causa General que el menciona en relació a una detenció. La denúncia és una mostra de la poca seguretat jurídica que envoltava les delacions d’aquella obscura època, ja que el testimoni fonamenta l’acusació a en Pep en un ambigu según noticias adquiridas[bookmark: _ftnref71] [5].


  	Després del fatídic 13 de setembre, en Pep i el seu fill Rafel, com tants d’altres eivissencs, marxaren de l’illa per por a les represàlies del bàndol revoltat. A partir d’aquí coneixem els seus últims anys per la reconstrucció que n’ha fet Romero amb l’ajut de la documentació recopilada per la neta d’en Pep (2006: 171-174). En Pep, a la Península, hauria passat a formar part de l’exèrcit republicà i hauria caigut presoner del bàndol franquista. La seua mort es produiria al camp de concentració de La Vidriera (Avilés) el 3 de desembre de 1939. La causa que al·legaren era una urèmia. La família se n’assabentaria un mes i mig més tard, després d’haver demanat informació sobre ell als encarregats de l’establiment, escamats per la falta de notícies. 
            


  	Al web Asturias Republicana[bookmark: _ftnref72][6] podem trobar algunes dades sobre aquesta antiga fàbrica de vidre reconvertida en centre de reclusió: fou obert a l’octubre del 37, en caure Astúries a mans dels revoltats, i mantingut fins als primers anys de la dècada dels 40; un informe de 1938 li donava una capacitat de 850 persones, i en
    aquella mateixa data n’albergava 1.288. Des de 2015 una placa al lloc on havia estat ubicada la presó recorda A los que dieron su vida por la libertad y la democracia [bookmark: _ftnref73][7].


  Es Tiu Rafel


  	En Rafel era el germà gran del pare d’en Pepe. Havia nascut el 6 de març de 1912. Havia treballat com a aprenent de barber i, en els anys de la República, junt amb el seu germà Josep, i amb l’ajut econòmic del seu pare, van decidir obrir una barberia pròpia al carrer de la Creu número 5: el Salón Hermanos Torres. Van voler equipar-la bé, i fins i tot van adquirir unes moderníssimes cadires americanes que giraven sobre elles mateixes, tot una novetat en aquell temps! La família, per fer front a la inversió, fins i tot va vendre un petita feixa que posseïen.

    
         
            [image: La barberia Salón Hermanos Torres]

  	Poc sap la família de quina devia ser exactament la ideologia d’en Rafel, però pel que el seu nebot va sentir d’ell pensa que era una home lluitador, valent i decidit, i que per això no degué dubtar a defensar la República quan va ser amenaçada. 

    
    

  	El que sí sap és que tenia inquietud cultural, a ca seua es conservaven alguns dels seus
 llibres, lectures interessants com El Quijote; també antics discs de baquelita de música clàssica, com El Sombrero de Tres Picos de Manuel de Falla. A més sap, perquè havia sentit dir-ho moltes vegades a un client habitual de la barberia, que en
 Rafel freqüentava, en els temps previs al cop militar, un ateneu on anava a culturitzar-se.


  	En els anys de la República existiren a Eivissa dos ateneus. L’Ateneo de Ibiza havia estat constituït el 22 d’abril de 1933 a iniciativa de qui en seria el seu primer president, Ricardo Barbarà. Als estatuts de la societat redactats amb un to de pamflet polític i on s’exalta la pàtria i s’advoca per la defensa de les races eivissenca i hispànica davant els estrangerismes, es definia com a objectius propagar la cultura, practicar esport, el professionalisme i els oficis, les belles arts, fer obra social i beneficència, i impulsar la grandesa de la pàtria, i s’hi podia observar la vinculació ideològica d’aquesta associació amb posicions polítiques properes a la dreta espanyolista, fent restriccions a l’entrada a la societat segons la raça –sols en podien ser socis les persones iberoamericanes i de la Península Ibèrica– (Riera Escandell i Ribas Ribas, 2000: 613). Segons explica Cirer (Diario de Ibiza, 9 de juliol de 2017) La segona setmana del mes de maig de 1933 es va celebrar la presentació pública de l’Ateneu. A l’acte realitzat al Teatre Pereira, el president Ricardo Barbarà explicà les finalitats que perseguia la creació de l’Ateneu. Per damunt de tot volia millorar la cultura de la classe treballadora i fer divertida l’existència de tots el socis. Tanmateix, vistes les juntes directives i les activitats que es realitzaren, hem de concloure que aquest Ateneu era una societat d’ideologia conservadora i integrada principalment per membres de la classe
 benestant vilera.

  	L’altre ateneu que va existir a l’Eivissa dels anys de la segona República va ser l’anomenat Ateneu Cultural o Llibertari, d’ideologia anarquista. Segons Vallès (EEiF, s. v. Ateneu Llibertari 1) va sorgir –clausurat un primer local àcrata del carrer de Mar– al temps que el grup de la FAI (Federació Anarquista Ibèrica) autodenominat Los Indeseables, arran de la venguda a Eivissa de l’activista Domingo Miguel, conegut com Domingo Germinal. El popular propagandista àcrata s’estigué uns dies a l’illa al gener de 1936 [bookmark: _ftnref74][8]. El 16 de juliol de 1936, pocs dies abans del cop militar contra la República, aquest Ateneu celebrava una xerrada a cargo del compañero Angel Palerm versando sobre el tema alrededor del congreso de la CNT [bookmark: _ftnref75][9]. No sabem del cert quin dels dos era l’ateneu que sovintejava Rafel, però donat el seu posterior compromís amb la República, i essent que el comentari d’aquest client habitual de la barberia era que ell ja havia advertit a Rafel que es deixàs anar de tant ateneo, que el duria a la perdició, trobam més probable que fos l’Ateneu Llibertari i que, per tant, potser Rafel fos simpatitzant de l’ideari anarquista.

       

  	Sigui com sigui, després del 13 de setembre de 1936 Rafel abandonà Eivissa amb el seu pare. A la Península, segons ha recopilat Romero va morir al front de Terol, lluitant en el bàndol republicà. La mort la conegué la família per mitjà del pare empresonat a Avilés: els demanà que li enviessin roba de color negre per vestir de dol. Sembla que José Torres va conèixer la mort del seu fill mitjançant la Creu Roja (Romero, 2006: 203).


  Son Pare


  En Pep ens diu que a son pare el varen empresonar per ase: Bé, per ase no, varen tancar-lo perquè delatàs es pare i es germà, va pagar es pato. Com que Josep Torres Torres (1914-1989) no havia estat implicat en política ni havia tingut cap actuació durant les setmanes en què els republicans s’estigueren a l’illa, no va pensar que hagués de marxar. Encara així, Josep fou empresonat a Eivissa i després enviat a Palma, on fou condemnat a 12 anys per auxili a la rebel·lió. S’estigué a la presó de Can Mir des del 7 d’abril de 1938 fins al 16 de juny de 1941 (Suàrez Salvà, 2011).


  	De la presó, son pare li havia contat a en Pep les pèssimes condicions en què vivien: s’estaven dins una gran nau amb el sòl de terra, sense enrajolar, quan plovia entrava aigua i estaven sobre el fang; quan no, tot era pols; no tenien mantes; no tenien més d’un metre quadrat per cada pres... molts es tornaven bojos, molts es morien de malalties.... El menjar era una altra cosa que el pare d’en Pep recordava bé de l’estada a Can Mir: no podia menjar més patates a casa, perquè tenia patata per menjar i patates per pa, i els donaven callos, però no feien net ses tripes, els feien es bullit amb sa porqueria dins.


  	Ara, el més terrible –recorda en Pep que li contava son pare– era quan es feia la tarda, quan es presentaven els falangistes, entraven allí i hi havia un silenci terrible, deien Venga, que estau alliberats, fulano de tal, de tal, de tal... però no era ver, els familiars continuaven anant allí a buscar-los, no estaven alliberats, se’ls emportaven.

    
     	Anys després en Pep va fer un viatge a Palma amb la seua família i va voler anar a veure el lloc on havia estat tant de temps pres. El fill ja tenia uns 11 anys i se’n ben recorda, el magatzem de taulons reconvertit en presó ja havia desaparegut i al seu lloc hi havia la sala Augusta; un treballador del cinema els va deixar passar a veure les noves instal·lacions i, mentre els anava mostrant tot, els deia xiu-   xiuejant aquí antigament era sa presó de rojos, i son pare assentia com si no ho sabés.

  	Però en Pep també li va contar al seu fill la solidaritat que es formava entre els presos, hi  havia mestres que feien escola; son pare, com que era barber, ajudava afaitant a altres presos: li havien fet una navalleta que portava mitja fulla. Aquesta solidaritat va perviure més enllà dels anys de presó, en retornar a Eivissa. 


  	Va ser en tornar quan en Pep va conèixer la que seria la seua esposa, Catalina Bonnín Ferrer, que treballava amb la germana del barber a la fàbrica tèxtil de can Ventosa. En Pep va voler reprendre el seu negoci i formar una família, però la barberia, després de tants anys abandonada, estava en un estat deplorable i els estris tots rovellats. El fill no pot evitar pensar en la imatge de la pel·lícula de Chaplin El gran dictador, quan el protagonista, després de vint anys en un hospital, retorna a una barberia plena de pols i
 teranyines. 




  	Tanmateix, amb molt d’esforç va aconseguir tornar a aixecar l’establiment que, en faltar Rafel, va passar a anomenar-se simplement barberia Torres. El seu fill el va començar a ajudar essent només un nen: als 8 o 9 anys jo ja ensabonava, em diu. De fet, pensa que una anècdota que relata el noruec Leif Borthen a l’encisadora obra El camí a Sant Vicent es més que probable que es refereixi a ell i son pare: 

  
  Necessitava urgentment un afaitat i, tot just quan girava una cantonada, vaig veure una barberia. Una nota escrita a mà, a la porta, anunciava que també hi havia dutxes amb aigua calenta. Dos barbers –un d’ells no tenia més de tretze anys. Brandien les navalles davant les cares ensabonades dels respectius clients (...). Mentre feia temps assegut i llegint el diari, va entrar un home alt i d’aparença militar que, col·locant-se davant el barber de més edat, li va preguntar en espanyol i en to tallant si calia esperar molt. Pel seu accent, resultava evident que era alemany, cosa que també es podia endevinar pel seu rostre. I per les cicatrius del seu rostre, hom podia suposar que, molt probablement, la medalla que portava en la davantera del tabard era la Creu de Ferro. 

  
  	Dos minuts!, va dir el barber sense aixecar la vista. Cal dir que, en espanyol, dos minuts poden significar qualsevol cosa entre dos minuts i dues hores. L’alemany va consultar el rellotge i restà dret. Quan havien passat els dos minuts, es va acostar al barber i li va posar davant la cara el canell amb el rellotge de polsera. Vegi, va dir, els dos minuts!

  	El barber, que era un home menut, es va girar bruscament amb la navalla a la mà i, arrufant les celles, fred i calmós, contesta:

  
  	Senyor, em faria l’immens favor d’anar-se’n a la quinta forca?

  
  	El corpulent alemany quedà bocabadat. El petit barber va arrufar els llavis en una ganyota i va alçar la navalla un poc més.

  
  	Bé, que passa res? preguntà i donà una puntada de peu a terra com un torero que col·loca el brau correctament per donar-li el coup de gràcia. L’alemany seguia sense poder emetre un sol so, amb els seus enormes ulls rodons hipnotitzats per la brillant fulla de la navalla que tenia davant el seu nas. Va començar a retirar-se a poc a poc cap enrere, va ensopegar amb una cadira, es va girar abans de recuperar del tot l’equilibri i va sortir per la porta com una bala. 

  
  	Quina fanfarronada, no?, serà fill de puta!, exclamà el barber sense deixar de mirar-lo fixament. (…) L’homenet va tornar-se cap al seu client amb dignitat i va reprendre la tasca interrompuda. Es pensen que poden fer el que els doni la gana!, va dir, dirigint-se a mi, pot ser perquè el feixisme guanyà la Guerra, es creuen que són els amos! (Borthen, 2010: 29-31).

    
  	Amb aquesta dignitat que mostra l’anècdota va viure Pep del Bisbe la resta de la seva vida, del qui son fill ens diu
 que ningú era capaç de fer-li por perquè ja no n’hi cabia més i que era una persona que li agradava en lo possible fer bé i no parlar malament de ningú, ni tan sols parlava malament dels que l’havien torturat; per això em diu en Pep que no voldria que aquest article fos amb ànim de represàlia, i no n’és la intenció, només hem mirat de fer una mica de memòria. 

  Notes


  
  
       [bookmark: _ftn67][1] La Voz de Ibiza, 28 de febrer de 1923.

  
      [bookmark: _ftn68][2] Diario de Ibiza, 12 d’octubre de 1932.

  
    [bookmark: _ftn69][3] D’en Vicent des Jueu sabem, pel mateix Fajarnés (1987: 330), que fou empresonat pels republicans a l’estiu del 36 i que sobrevisqué a l’afusellament massiu del Castell tombant-se entre els morts.

  
    [bookmark: _ftn70][4] Actes de ple de l’Ajuntament d’Eivissa de 13 i 20 de març de 1936 (Arxiu Històric d’Eivissa). En la sessió del 20 de març, davant la proposta d’estudiar les obres a fer per millorar les condicions higièniques de La Moderna, el gestor Antoni Martínez Juliana responia que l’arranjament que s’havia de fer era omplir-ho d’enderrocs i posar un cartell a la porta per vergonya eterna pel fet que allí s’hi haguessin tancat homes.

  
    [bookmark: _ftn71][5] Es tracta de la declaració per la mort al Castell del propietari viler Pere Tur Roig, en la qual el seu gendre declara que havia estat detingut setmanes abans, el 23 d’agost del 36, per, segons notícies adquirides, un tal José del Bisbe (Riera, 2018: 214).

  
    [bookmark: _ftn72][6]  http://www.asturiasrepublicana.com/libertad14-aviles.html.

  
    [bookmark: _ftn73][7] 
           http://www.asturiashoy.es/2015/02/un-placa-recuerda-el-campo-de-concentracion-de-prisioneros-republicanos-en-aviles/.

  
      [bookmark: _ftn74][8] La Voz de Ibiza, 14 de gener de 1936.

  
      [bookmark: _ftn75][9] Diario de Ibiza, 15 de juliol de 1936.

  
  
 
  
 
  
  
  
  
  
 
  
  
    

    

Migració i diversitat a la ciutat d’Eivissa: integració, llengua i cultura. 

    Incidència dels serveis socials públics en la immigració i la nova ciutadania

  
   Joan Ribas. Ajuntament d’Eivissa 

  
      
    
    
    
    	Voldria començar aquest article dient que jo no soc antropòleg, ni sociòleg, ni treballador social, ni expert en immigració; i que a part de fer una petita introducció sense aprofundir en el tema i només per fonamentar quina ha estat la incidència dels serveis socials públics del municipi d’Eivissa en l’atenció de les persones arribades de fora de l’illa, no és en cap moment la meva intenció que es consideri tot el que exposo com un estudi acurat del fenomen migratori a
 Eivissa; és molt probable que hi hagi molts d’experts que puguin corregir algunes de les meves afirmacions i molt probablement
 tindran raó. La primera part d’aquest escrit està recolzada bàsicament en la informació que he pogut recollir dels tècnics de la Regidoria de Benestar Social de l’Ajuntament d’Eivissa,  en experiències personals i en les històries que m’han anat contant familiars i amics sobre el que va succeir abans que jo nasqués. 
            


  	Fins a principis dels anys 50, a part d’una comptada immigració cultural, diguem-ne artistes i bohemis, i també exiliats o gent que buscava on amagar-se que van venir de tot arreu del planeta, a Eivissa no hi havia gaire gent de fora.  Bé, sí n’hi havia: militars, guàrdies civils i funcionaris de l’Estat i les seves famílies, però no gaire més. Les primeres onades importants d’immigració peninsular començaren a arribar amb l’inici de la indústria turística a la nostra illa, a finals dels 50,  quan moltes famílies de les zones més deprimides de l’Estat espanyol varen optar per deixar la dura feina del camp per un futur més amable en un lloc amb una millor climatologia i una feina menys sacrificada. No tinc dades ni estadístiques, però es sabut que va arribar prou gent de fora per construir els hotels i les infraestructures que necessitàvem per a la indústria que estava naixent, els quals es quedaren després per treballar-hi, tant en els mateixos hotels com en tota la resta de negocis complementaris que varen anar sorgint. Pel que em conten els més vells, alguns dels que varen arribar en aquesta primera onada des de la Península sí que varen aprendre a parlar en eivissenc perquè no els quedava altre remei. El fet que una gran part de la població autòctona no hagués anat a l’escola, sobretot les dones, feia que l’única llengua que coneixien era la varietat illenca del català i aquesta era la llengua que utilitzaven per comunicar-se. Quant a la incidència dels serveis socials públics en aquesta primera onada migratòria va ser totalment inexistent. No existia el concepte de servei públic en l’àmbit social i si algú necessitava ajuda la buscava en l’Església, en el cercle familiar, de veïns o amics. 

    	Conta una llegenda –que molta gent em diu que no és més que això, una llegenda, però que a mi em contaren com a molt certa– que a principis dels anys 70 el capellà de l’església de Sant Elm, a la Marina, va portar a Eivissa les primeres famílies d’ètnia gitana. Venien de Múrcia i d’això ens ve als eivissencs, sobretot als més majors, el qualificatiu de ‘murcianus’ a tots els que no són d’Eivissa i parlen en castellà. Un qualificatiu que gràcies a Déu cada cop es fa servir menys per les evidents connotacions xenòfobes, però que tots hem escoltat dir alguna vegada. Jo era molt petit quan se suposa que això va passar i fins llavors quasi tota la gent que jo coneixia eren nascuts a Eivissa i parlaven català. Excepte, com ja he dit abans, els fills de militars, guàrdies civils i altres funcionaris de l’Estat que, malgrat que alguns estaven casats amb dones eivissenques, mai feien servir la nostra llengua. A la meva escola hi havia molts de casos així.  Tots sabem quina era la situació del català durant el franquisme. A més de la prohibició legal d’utilitzar-lo en documents, escoles i administració, parlar-lo era una cosa de gent poc educada per al que eren els cànons del movimiento i estava acotat a l’àmbit familiar.  La repressió que sofria la nostra llengua feia que a Eivissa hi hagués molt poques persones que sabessin escriure o expressar-se correctament en català. La nostra cultura no era més que un fet folklòric que segons els capitosts del règim no calia protegir més enllà del ball pagès, les orelletes... i dir molts anys i bons en acabar una intervenció pública. Jo vaig tenir la sort que el meu oncle Joan Tur Ramis i la meva tieta Catalina Ferrer aconseguien exemplars de Cavall Fort i gràcies a aquells còmics podia llegir de tant en tant en català, però el cert és que no era gaire.


  	Aproximadament fins als anys 80 la presència d’immigració extracomunitària al municipi era escassa. Algun nord-americà propietari d’algun bar del port, argentins i uruguaians que havien caigut per l’illa amb el moviment hippy o que fugien de les dictadures dels seus països d’origen, i una comunitat prou nombrosa que venien del país basc i molt poc més. La poca immigració existent que no venia del món bohemi, diguem-ne immigrants que han vingut a buscar feina per la precarietat
 laboral del seus llocs d’origen, treballava principalment en l’àmbit de la construcció i en el de serveis, i el cert és que ni els uns ni els altres tenien cap interès especial en la cultura i la llengua d’Eivissa. Els primers, els estrangers bohemis o hippies,  perquè vivien en uns cercles molt tancats on el català no era habitual, desconegut totalment per la majoria d’ells, i fins i tot hi havia nombrosos estrangers que ni tan sols sabien parlar castellà; i els segons perquè venien amb el castellà com a llengua pròpia, portaven la cultura dels seus llocs d’origen i mostraven cert menyspreu cap a la nostra llengua –parlar ‘payés’ com deien–. La relació d’aquesta immigració extracomunitària amb l’administració era mínima, i encara més mínima era la incidència que tenien els serveis socials públics en les seves vides. El cert és que la majoria tenien feines no regulades per les quals no cotitzaven, i 40 anys després de la seva arribada a l’illa, quan es varen trobar que es feien vells i ja no podien viure com abans, va ser quan se n’adonaren del fet que potser els hagués anat millor si haguessin establert una relació més normalitzada amb l’administració, malgrat que l’administració municipal no tengués en aquells temps gaire per oferir. Molts de casos conec de gent d’aquella època que ha hagut de marxar d’Eivissa aquests darrers anys perquè s’havien jubilat amb una pensió tan mínima que se’ls feia impossible seguir vivint a l’illa. 

  	En aquells primers anys vuitanta, arribà cada vegada més gent de la resta de l’Estat espanyol i de la Península. El boom turístic demandava cambrers i dones de neteja per als nous hotels, i aquesta va ser la principal ocupació d’una immigració peninsular que tampoc no va fer gaire esforç, per no dir cap, ni per parlar la nostra llengua ni per integrar-se en la nostra cultura més enllà del fet folklòric que comentàvem abans. Durant aquells anys la presència dels serveis socials públics és testimonial, no hi ha una demanda d’atenció per sobre del que estadísticament tocaria en relació a altres sectors de la població. Fins que no arriba el segle XXI, els serveis socials públics són una àrea molt petita dins l’estructura de l’Ajuntament i té poc a oferir perquè tampoc no hi ha gaire consciència del fet que les institucions públiques són les que tenen l’obligació d’ajudar i atendre les persones que tenen dificultats. Es viu en una societat on segueix molt instaurada encara la concepció benèfica de l’atenció social. Si algú necessitava res, no anava a demanar ajuda a l’ajuntament, anava a l’església a parlar amb el capellà o a demanar almoina als més acabalats. 


  	Els darrers anys de la dècada dels 90 i a partir de l’any 2000, principalment el primer lustre, començà l’arribada massiva de persones extracomunitàries. Principalment  persones soles, homes i dones, provinents majoritàriament dels països menys desenvolupats d’Amèrica central i del sud, i  homes i famílies provinents del Marroc i la resta del Magrib. Les diferències de perfils entre els dos principals focus emissors d’immigrants té un fort component cultural: del nord d’Àfrica en la primera onada venen quasi exclusivament homes i d’Amèrica del sud i central són les dones les primeres en arribar a l’illa. La religió i la cultura són el principal condicionant d’aquesta diferència: les dones musulmanes no emigren soles mai i no venen fins a les
 reagrupacions familiars; i al contrari amb les dones sud-americanes, a les
 quals els és més senzill abandonar el seus llocs d’origen per trobar feines en altres països. Els homes treballen a la construcció i comencen a tenir presència en les feines menys qualificades dins el sector del turisme i les dones
 treballen en la cura de persones majors i com a dones de neteja en establiments
 turístics i cases particulars. Aquesta primera generació d’immigrants extracomunitaris tampoc no és gaire sensible a la nostra cultura i llengua, malgrat que comença a haver-hi un cert contacte amb el català per mor de la necessitat que tenen alguns d’ells de treure’s algun tipus de certificat escolar per millorar o aconseguir feina, cosa que
 els fa entrar en contacte amb l’escola d’adults i altres opcions educatives, com  el mateix IEE, on el català és una de les assignatures més demandades. És de ressaltar que la voluntat i l’interès per aprendre la nostra llengua és major entre els immigrants extracomunitaris que no tenen el castellà com a llengua materna que entre els que arriben de països llatinoamericans o els que vengueren de la UE o de la Península en les dècades anteriors. En aquest lustre de primers del segle XXI, la tasca dels serveis socials se centra a garantir la cobertura de necessitats
 bàsiques. L’arribada massiva i sense regularitzar, la situació administrativa de molts dels nouvinguts fa que les irregularitats en l’àmbit laboral no aportin seguretat i estabilitat a l’economia de les persones i famílies. Els principals inconvenients se centren en la cobertura de l’alimentació i subministraments, l’escolarització i l’accés als serveis de salut, motiu pel qual juga un paper cabdal la informació i orientació que es fa des del sistema municipal de Serveis Socials, així com les ajudes en espècie i econòmiques, per a una població que prové d’uns països on aquest sistema és precari, de vegades inexistent o totalment testimonial i que, com succeïa a ca nostra fins fa menys de dos dècades, se segueix portant des d’una perspectiva benèfica i caritativa, vinculada fortament al tema religiós. 

  	Des del 2005 fins al 2010, aproximadament, la població comença a establir-se de forma definitiva. Les arribades se centren sobretot en
 reagrupacions familiars, encara que es manté una arribada més o menys important de persones nouvingudes. Els índexs de població extracomunitària es disparen des del 2005-06 i s’hi afegeixen persones i famílies provinents dels països de l’est, persones pertanyents a estats que es troben en procés d’incorporació a la UE. Les dades migratòries les encapçalen ara ja la població llatinoamericana, els magribins, seguits de persones de països de l’est i finalment gent de l’Àfrica subsahariana i de la Xina. És per destacar que malgrat la important presència d’immigrants orientals, de la Xina principalment, aquests no fan cap ús dels serveis socials públics. La raó principal és sens dubte que encara mantenen unes fortes xarxes de recolzament familiar i
 que per qüestions culturals no són donats a demanar ajuda externa.  L’establiment d’aquestes famílies ja com a nous ciutadans, i principalment per l’escolarització dels seus infants en el nostre model d’immersió lingüística, té un efecte positiu en un progressiu interès d’aquests nous veïns del municipi cap a la nostra llengua i la nostra cultura. Els pares veuen com
 els infants van a l’escola on el professorat els parla en català i se n’adonen que com porten les feines de l’escola en català si els volen ajudar també necessiten aprendre.  


  	Malgrat tenir ja molts d’ells l’estatus de nous ciutadans i no la d’immigrants acabats d’arribar, la tasca dels serveis socials públics manté una forta presència en la garantia de les necessitats bàsiques, un fort component d’assegurar l’adequada escolarització i atenció als menors que s’han incorporat als nuclis familiars, i fruit del canvi que té el teixit social de la ciutat, en un important treball de sensibilització de la població d’acollida –els residents nascuts al municipi–, en mantenir per part d’aquesta una actitud positiva en l’establiment dels nous vesins que suma la ciutat, i també en emfasitzar les semblances en els interessos de tots plegats per a mantenir i
 obtenir una convivència de respecte i enriquiment mutu. 
            


  	Des del 2010 hi ha una estabilització en l’arribada, i a causa de la crisi econòmica que comença a tenir efectes sobre tota la població, hi ha retorns als països d’origen motivats per factors diferents: anys d’intents frustrats d’assolir una situació administrativa i laboral regular de ple dret; pèrdua d’autoritzacions de treball i residència; un enduriment constant en els requisits establerts per la Llei d’estrangeria; dificultats per poder mantenir el nucli familiar sencer amb l’atenció que es requereix; inestabilitat perllongada en la feina i en la situació econòmica. El cert és que molts dels que varen arribar a primers de segle tornen als seus països. 
            


  	Els esforços dels serveis socials es concentren a garantir els drets adquirits, intentant
 que l’autonomia que havien assolit les famílies reculi el menys possible. Tot i que la manca d’una xarxa extensa d’amistat i familiar de suport, l’estacionalitat de l’economia i la pressió dels familiars que resten en origen per mantenir l’ajuda que provenia dels que estaven aquí es mantingués, fa que moltes persones i famílies entrin en situació de greu risc d’exclusió social. Cap a finals de 2013 o inicis de 2014 comença, amb la millora de les dades de turisme, a sorgir la greu problemàtica d’habitatge. Un greu problema que fa estralls entre la població més vulnerable, entre la qual hi ha la d’origen no comunitari. Es manté un fort treball de sensibilització cap a tota la ciutadania i s’obre una línia de treball on es dona gran importància a l’ús i consum de l’espai públic i dels recursos i serveis públics, que són l’espai natural d’interacció entre tots els ciutadans. 

  	Actualment la situació a primer cop d’ull que presenta la població que va arribar a Eivissa durant tots aquests anys no és molt diferent a la de la resta. Tot i això segueixen existint certes situacions i ‘tics’ socials que són comuns entre la població que va arribar fa entre quinze i vint anys. L’origen els segueix condicionant, l’haver estat en un moment donat migrant continua essent un factor que condiciona la seva vida. Aquest fet porta a diagnòstics erronis a l’hora d’abordar el treball amb persones i famílies. Continuen ocupant llocs de feina poc qualificats, amb una greu fragilitat tant en estabilitat com en salari. Són els que més sotmesos estan a l’estacionalitat, els que l’accés a l’habitatge més els castiga i els manté en la gran majoria de casos compartint pisos on conviuen diferents nuclis. Ja hi ha un gran nombre de famílies on els fills disposen de nacionalitat espanyola, però la socialització primària ve determinada pel lloc d’origen dels progenitors, amb els condicionants de la inexistència de suport i de referents per a ells, els que tenen en les seves mans l’educació i el fer créixer els infants. Respecte a la nostra llengua i cultura es dona ja la circumstància que tots els joves que han estat escolaritzats saben parlar el català, però l’utilitzen molt poc. Es donen casos també on la llengua pròpia de l’illa no és parlada pels nous ciutadans perquè els eivissencs de rel som els que no els parlem en català quan veim que la seva fisonomia no és com la nostra. El cas d’un conegut del Senegal que fa més de vint anys que és a Eivissa és paradigmàtic. Com a membre representant de la seva comunitat a la Mesa de Convivència de l’Ajuntament d’Eivissa ens ho ha comentat moltes vegades, i el cert és que a nosaltres mateixos, coneixent que sí que parla català, ens costa molt parlar-lo amb ell. Es necessita un esforç de conscienciació per fer-ho. 
            


    

  	Actualment el treball dels serveis socials públics se centra en possibilitar que els nous ciutadans mantinguin els seus
 drets, que tinguin un accés normalitzat als serveis i recursos públics i que facin un ús responsable d’aquests serveis com qualsevol altre ciutadà. El repte que tenim és que coneguin i facin valer els seus drets laborals millor del que ho estan fent, que assoleixin eines i instruments per educar i fer créixer els seus infants en una societat que té molt per oferir, que descobreixin les possibilitats de promoció laboral a les quals poden accedir, que estableixin i mantinguin en el temps els mecanismes de participació i de promoció de l’associacionisme que portin a visibilitzar les seves inquietuds perquè siguin tingudes en compte. Per això hem desenvolupat la Mesa de Convivència a la meva Regidoria, i que estiguin segurs que seguirem garantint la cobertura de necessitats bàsiques per a aquelles situacions més vulnerables quan calgui, com a qualsevol altre ciutadà, sigui d’on sigui, hagi nascut on hagi nascut. Sobre la nostra cultura i llengua sembla que estem estancats, però fa goig sentir gent d’altres ètnies parlar un dolç català o veure boixos i boixes tan diversos vestits de pagesos i pageses ballant sa llarga o sa curta.  






  

    

Pompeu Fabra i la normalització social de la llengua

  
  Bernat Joan i Marí
  
    
 Any Fabra 


  	Al llarg de l’any 2018 celebram el cent-cinquantè aniversari del naixement de Pompeu Fabra, artífex de la normativització de la llengua catalana (ço és, autor de la seua gramàtica normativa i del seu diccionari normatiu), i el centenari de la primera gramàtica considerada com a normativa (la de l’any 1918). Com que la publicació d’aquesta gramàtica es va produir exactament quan Fabra tenia cinquanta anys, cent-cinquantè aniversari i centenari coincideixen en el mateix any, i faciliten la doble
 celebració. 
            


  	Com resulta del tot lògic i normal, durant l’any 2018 s’estan celebrant, arreu dels Països Catalans, activitats que contribueixen a la commemoració d’ambdues efemèrides. A Eivissa, l’Institut d’Estudis Eivissencs s’ha fet càrrec de dur a terme les activitats vinculades amb aquestes celebracions, i qui signa ha tengut l’ocasió i l’honor de coordinar-les. Es tractava, en qualsevol cas, que la celebració no passàs enlloc per alt. I, aprofitant-la, de fer esment de la delicada situació en què es troba encara la llengua catalana a la major part del seu territori lingüístic. Què hauria ocorregut, emperò, si no hagués existit l’obra de Fabra? Certament, sense l’obra de Fabra probablement avui el nacionalisme espanyol hauria aconseguit el seu objectiu: reduir la llengua catalana a simple folklore, despullar-la de tots els elements que la converteixen en la nostra llengua nacional, i, amb una mica de temps, residualitzar-la i fer-la desaparèixer. Amb l’obra de Pompeu Fabra, tot això resulta molt més difícil. 


  	En aquest paper voldria remarcar que l’obra de Fabra té una evident funció normalitzadora. La té en el sentit que Pompeu Fabra donava al terme normalització. Per a Fabra (i per a tots els autors de principis del segle xx), quan es parla de normalització es fa referència a la dotació de normes (ortogràfiques, sintàctiques, etc.) per a una llengua determinada. Una llengua, d’acord amb aquesta terminologia, estaria normalitzada quan comptàs amb els elements necessaris i complets per establir-ne la normativa. 
            


  	Modernament, i a partir de les aportacions de la sociolingüística, el terme normalització fa referència a l’ús social de la llengua, mentre que parlam de normativització per referir-nos al que a principis del segle passat s’anomenava normalització. L’equívoc entre aquests dos termes, des del meu punt de vista, contribueix a fer
 perdre de vista l’impacte sociolingüístic de l’obra de Fabra. Perquè, efectivament, l’obra de Fabra és, abans que res, una obra de fixació i de regularització de la llengua catalana com a instrument apte per a tots els usos. Però, al mateix temps, el fet de dotar-se d’una eina d’aquestes característiques té un impacte de caire sociolingüístic, és a dir, té un impacte sobre la consideració social de la llengua, sobre la percepció que en tenen els parlants, sobre les seues actituds lingüístiques i, al cap i a la fi, sobre l’ús que se’n pugui fer en el si de la societat on la llengua és parlada. 
            


  	És sobre aquest impacte socio-lingüístic de l’obra fabriana que voldria centrar el paper que teniu a les mans. I ho faré tenint en compte la situació en què es trobava la nostra llengua en diversos moments clau en la vida del nostre
 personatge: l’any 1868 (any de naixement de Pompeu Fabra), l’any 1891 (quan Fabra va començar a col·laborar a la revista L’Avenç, i va redactar, per a ús exclusiu d’aquesta revista, la primera gramàtica), l’any 1906 (en què va tenir lloc a Barcelona el i Congrés Internacional de la Llengua Catalana, aquell en què Eivissa hi va ser representada per mossèn Vicent Serra i Orvay), l’any 1912 (en què Fabra va publicar, encara en castellà, la Gramática de la lengua catalana) i el 1913, quan sortiren les primeres Normes ortogràfiques amb el suport de l’Institut d’Estudis Catalans. Ens entretendrem una mica, com pertoca a la celebració a què fèiem referència més amunt, a l’any 1918, quan Pompeu Fabra va publicar la Gramàtica catalana que a partir d’aleshores bona part dels catalanoescrivents ja usarien com a gramàtica normativa, els anys 1931-32, en què es va publicar el Diccionari General de la Llengua Catalana i en què s’aprovaren les Normes de Castelló, l’any 1933, quan Fabra va ser nomenat membre del Patronat de la Universitat Autònoma de Barcelona, i finalment, l’etapa entre 1939 i 1948, en què Fabra va ser a la Catalunya del Nord, a partir del final de la guerra civil
 espanyola i d’ocupació de Catalunya (en termes usats per l’exèrcit espanyol), i fins a la mort a Prada de Conflent, on és enterrat al cementeri de la vila. 
            


  	Durant tot aquest període de normativització es varen produir canvis molt importants en relació a la normalització de la llengua. I mirarem d’esbossar-ne una mínima panoràmica. 
            


  La Renaixença: entre la recuperació i la diglòssia


    	Fabra va néixer l’any 1868, l’any en què el tron d’Espanya quedava en mans d’Amadeu I de Savoia, i en què, per tant, començava la Gloriosa, període que acabaria amb l’efímera i República. 


  	Culturalment, feia trenta-quatre anys que Bonaventura Carles Aribau havia publicat el poema Oda a la Pàtria, que generalment es dóna com a tret de sortida de l’etapa anomenada Renaixença. Avui dia hi ha moltes interpretacions sobre què va suposar la Renaixença per a la recuperació de la llengua catalana (no hi ha tants dubtes sobre el seu paper en la literatura), que van des de la visió diguem-ne clàssica, segons la qual en el període de la Renaixença, després dels anys foscos de la Decadència, es torna a treballar per recuperar un ús normal de la llengua, i els diguem-ne dissidents (com ara Joan-Lluís Marfany) que consideren que els autors de la Renaixença feien un ús sublimador de la llengua catalana en una etapa en què tothom intentava de totes totes la plena espanyolització de Catalunya. 


  	Fos com fos, socialment allò que hi teníem era una diglòssia inter-lingüística indiscutible. L’única llengua oficial, als territoris de parla catalana sota sobirania espanyola, era l’espanyol, i l’Estat espanyol era tan unitari com ho havia estat des de la promulgació dels Decrets de Nova Planta, a principis del segle XVIII. El Romanticisme, emperò, triomfant arreu d’Europa, propiciava l’interès pel passat, l’historicisme i les reivindicacions que es produïen a partir de la presa de consciència històrica, molt especialment a les nacions sense estat. 


  	El 1860, vuit anys abans del naixement de Pompeu Fabra, es va crear l’Ateneu Barcelonès, una entitat que perdura fins avui i que va tenir un paper molt destacat durant la Renaixença. Però entre 1860 i 1895 no hi va haver cap president que fes el seu discurs, posem
 per cas, en català. Tot anava, dins un monolinguisme estricte, en espanyol. Va ser un mestís, el dramaturg Àngel Guimerà i Jorge, fill de pare català i mare canària, nascut a l’illa de Tenerife, qui va fer, l’any 1895, el primer discurs d’un president de l’Ateneu en llengua catalana. Per cert, els socis de l’Ateneu varen començar increpant-lo i xiulant-lo i varen acabar aplaudint-lo fervorosament. 


  	La llengua catalana, sepultada sota el pes de la llengua (i del poder) de l’Imperi, havia estat bandejada dels àmbits formals durant segles i, per tant, no era en aquell moment un instrument normalitzat per a ús acadèmic, literari o formal en general. Necessitava una normativa, una acadèmia, uns instruments generalment utilitzats per les llengües normalitzades socialment. Però no comptava amb res de tot això, i els autors de la Renaixença escrivien un català desllorigat i extremadament divers, segons el criteri particular de cadascú. Ja de ben jovenet, Pompeu Fabra va veure ben clar que era important dotar d’instruments normatius la llengua catalana. 


  Fabra a L’Avenç


  	L’Avenç va ser una de les grans aventures del primer Modernisme. Nascuda l’any 1881, sota la direcció de Jaume Massó i Torrents, es va publicar (amb algunes etapes sense publicació) fins a l’any 1893 –en aquesta primera etapa– sota la direcció, alternadament, de Massó i de Ramon D. Parés. 
            


  	Enfront dels sectors més conservadors de la Renaixença, que acceptaren sense gaires escarafalls la restauració borbònica, L’Avenç preferia la tendència representada per Valentí Almirall, progressista, federalista i cosmopolita. A L’Avenç hi publicaren, en una primera etapa, els principals representants del Realisme literari i, posteriorment, els autors més destacats del Modernisme. Va ser a L’Avenç on va sortir el primer article, a la península Ibèrica, sobre Charles Darwin i la seua teoria sobre l’evolució de les espècies. O fou també en aquesta mateixa revista on el poeta Joan Maragall publicava la primera traducció del filòsof Friedrich Nietzsche. 
            


  	El fet que la publicació fos considerablement avançada a l’època, la defensa de posicions d’esquerres, republicanes i federalistes, i el seu coqueteig amb l’incipient anarco-sindicalisme varen provocar greus problemes a la revista.
 Perseguida sovent per les autoritats civils i àdhuc militars, va arribar a ser bandejada completament per les eclesiàstiques (el bisbe de Barcelona va arribar a excomunicar els treballadors… i els subscriptors de L’Avenç). Tot plegat va fer que la revista es deixàs de publicar l’any 1893. Però ja havia deixat un impacte importantíssim en la intel·lectualitat jove, especialment en els autors del Modernisme. 
            


  	A l’última fase d’aquesta primera etapa, un joveníssim Pompeu Fabra hi va tenir un paper determinant. Amb vint-i-dos anys, Fabra
 va convèncer Massó i Torrents i Ramon D. Parés d’organitzar una campanya per dotar la llengua catalana de normativa, per fer del
 català un instrument apte per a qualsevol tipus d’ús formal. Amb la proposta d’aquesta campanya, Fabra estava posant una de les bases totalment imprescindibles per acabar amb la situació de diglòssia secular que patia la llengua catalana en relació amb l’espanyol (amb el francès, a la Catalunya del Nord). 


  	Fabra va convèncer tots els seus correligionaris, molt més vells que no pas ell i més experimentats, però amb menys visió de futur i amb manco capacitat per detectar les necessitats imperioses d’aquell moment històric (i d’aquella situació sociolingüística). La campanya es va dur a terme a partir de l’any 1891, any en què, predicant amb l’exemple, Pompeu Fabra va redactar unes incipients normes ortogràfiques per a ús dels col·laboradors de L’Avenç. Els responsables de la publicació les varen acceptar i, a partir d’aleshores, varen ser d’obligat compliment per a totes les persones que hi aportassin les seues col·laboracions. Pensem que, en principi, no era una tasca fàcil, però ja hi havia col·laboradors amb molta anomenada, que podien veure amb desconfiança el fet d’acceptar les normes proposades per un jovencell a qui encara feien immadur i poc conegut en cercles artístics i literaris. 
            


  	Però tota pedra fa paret, i aquesta era la primera pedra clara en el procés de normativització de la llengua catalana, posada per persones que tenien també clar que s’havia de superar la situació de diglòssia entre català i espanyol, si hom volia fer del català una llengua realment apta per a tots els usos i, per tant, plenament recuperada. 


  El I Congrés Internacional de la Llengua Catalana


  	El  I Congrés Internacional de la Llengua Catalana, presidit pel manacorí Antoni M. Alcover, va ser, des del punt de vista acadèmic, una autèntica olla de caragols, però, des del punt de vista social, va tenir un impacte cabdal en la recuperació d’una certa normalitat per a la llengua catalana. 


  	D’alguna manera, pens que el I Congrés Internacional de la Llengua Catalana va contribuir poderosament a posar el
 català dins el mapa de les llengües d’Europa, superant l’espai absolutament restringit de la Romanística, on ja hi havia un interès destacable per conèixer i investigar en relació a la nostra llengua. Sense el I Congrés no hauria existit la percepció que existia algun tipus d’anormalitat en relació al català i que, per tant, es necessitava algun tipus de solució per al problema. Si no hi ha problema, no calen solucions. Però si es planteja un problema s’han de posar a l’abast les eines necessàries per donar-li una sortida adequada. 
            


  	Ara que es parla tant, a nivell polític, de la importància de la internacionalització de la qüestió catalana, és just recordar que aquesta internacionalització en relació al coneixement de la nostra llengua es va produir a partir dels esdeveniments
 de l’any 1906, en què Fabra ja hi va tenir un paper destacat. 
            


  El naixement de l’Institut d’Estudis Catalans


  	Els treballs del I Congrés Internacional de la Llengua Catalana varen posar en evidència que calia un organisme que coordinàs el procés de normativització per a la llengua i, alhora, que pogués funcionar com a acadèmia pròpia. Des del cardenal Richelieu, a la nostra part del món, aquest organisme són les acadèmies. 


    	La creació de l’Institut d’Estudis Catalans es va produir immediatament després de la celebració del congrés, a instàncies d’Enric Prat de la Riba, l’any 1907. Per aixoplugar l’acadèmia, així mateix, va caldre, com no podia ser d’altra manera, la creació de l’organisme que, de manera embrionària, va estar a la base del futur autogovern de Catalunya: la Mancomunitat (presidida pel mateix Prat de la Riba entre 1914, any de la seua fundació i 1917, any del traspàs de l’autor de La nacionalitat catalana). 


    	Mentrestant, l’any 1912 Pompeu Fabra havia publicat la Gramática de la lengua catalana (encara en espanyol) i l’any 1913 publicava les Normes Ortogràfiques, adoptades per l’Institut d’Estudis Catalans. D’alguna manera, aquestes Normes Ortogràfiques es convertien en una protonormativa per a la llengua catalana, que venia a coincidir, així mateix, amb la posada en marxa de la Secció Filològica de l’Institut d’Estudis Catalans. 
            


  	L’etapa de la Mancomunitat (entre 1914 i 1923) va servir per dotar Catalunya de
 tota una sèrie d’infraestructures culturals i acadèmiques que havien de constituir la base del futur desenvolupament d’una cultura pròpia, i de l’inici d’un procés real de superació de la diglòssia interlingüística i, per tant, de normalització de la llengua catalana. Devem a aquest període la creació de la Biblioteca de Catalunya (avui Biblioteca Nacional de Catalunya) o de l’Escola de Maestria Industrial (fonament dels estudis de carreres tècniques i d’estudis de formació professional a la Catalunya moderna). 
            


  	Convertir el català en una llengua socialment normal i apta per a tots els usos i per a tots els
 graus de formalitat formava part de l’ideari d’Enric Prat de la Riba. I va ser ell mateix qui va considerar que la persona més indicada per dotar el català d’un instrument tan fonamental com una gramàtica normativa i un diccionari normatiu era Pompeu Fabra. 
            


  La Gramàtica de 1918: normativa en marxa


  	Entre l’any 1891, en què Fabra havia entrat a formar part del grup de L’Avenç, i l’any 1918 havien passat vint-i-set anys. Més de mitja vida, aleshores, del nostre personatge. En aquest temps, Fabra havia
 acabat els estudis d’Enginyeria Química, havia guanyat una plaça de professor de Química a la universitat de Deusto, Bilbao, havia estat cridat per Prat de la Riba per dur a terme la normativització de la llengua catalana, i havia retornat al país i s’havia dedicat en cos i ànima a aquesta empresa. La trajectòria del mestre, doncs, ja tenia un rumb ben clar i ben marcat. Fabra era ja, per
 a la major part de la intel·lectualitat catalana, l’home que donaria forma definitiva a la normativa lingüística per al català. 
            


    La pedra angular d’aquesta normativa va ser la Gramàtica catalana que Pompeu Fabra va publicar l’any 1918. En aquell moment ja es començaven a veure els fruits de l’obra, moltes vegades de formigueta, empresa sota el lideratge d’Enric Prat de la Riba. El català, de mica en mica, anava perdent la consideració de llengua regional, de llengua apta només per a l’ús quotidià i, com a molt, per a la literatura (preferentment per a la poesia), i de
 llengua que no entrava en col·lisió amb el projecte de convertir el castellà en llengua nacional efectiva del conjunt del Regne d’Espanya. 
            


  	La individuació de la llengua catalana resultava del tot imprescindible per fer-ne una llengua
 d’ús plenament normalitzat. Observi’s que faig referència al vessant social de la normalització. Però tenint sempre en compte que, sense la tasca de normativització de la llengua, sense la feina de Pompeu Fabra i de l’Institut d’Estudis Catalans hauria estat del tot impossible poder pensar en una llengua
 socialment normalitzada. 
            


  	El fet de comptar amb l’eina adient per a normalitzar la llengua va permetre aturar el primer colp dictatorial del segle XX: la dictadura de Primo de Rivera. Primo va comptar amb el suport de bona part de la burgesia catalana, però es va extralimitar amb la persecució de la llengua i la cultura. Això va generar un punt important de mala consciència dins els sectors burgesos catalans. I Fabra i els seus varen poder continuar fent, més bé o més malament, la seua feina de construcció, maó a maó, de l’arquitectura de la nostra llengua nacional. 


  L’efímera República


    	La Generalitat republicana va fer una passa molt important a l’hora de posar el català en el mapa de les llengües del món: oficialitzar-la. I, juntament amb l’oficialització, comptàrem amb la publicació del Diccionari General de la Llengua Catalana i amb l’acceptació de les Normes de Castelló, que, més fermament, oficialitzaven la normativa per a la llengua catalana, amb
 acceptació general als territoris on la llengua és parlada. 


  	No podem dir que, de manera general, a l’etapa republicana, s’hagués superat definitivament la diglòssia, però sí que constatam que s’havia fet un camí llarg. I que el camí cap a la superació de la diglòssia s’havia produït paral·lelament al procés de normativització lingüística. 


  	La República, certament, havia obert un camí nou i, després de la dictadura, també una esperança per continuar el procés de recuperació estructural i social de la llengua catalana. Certament, ambdues recuperacions van juntes, i podem acceptar, encara avui, el terme normalització tant quan ens referim a la dotació de normes per a la llengua com quan ens referim a la plena recuperació del seu ús social. Sense l’instrument adient, la recuperació social resulta quimèrica. 
            


  	L’etapa republicana, emperò, va ser massa curta i alhora massa convulsa per poder assentar allò que havia començat durant la Mancomunitat. Pensem que l’Estatut de Núria es va aprovar l’any 1932, que la Generalitat va ser intervenguda militarment l’any 1934, que es va tornar a recuperar el 1936, però que immediatament va esclatar la guerra civil. Per tant, no podem
 comptabilitzar, al llarg del període republicà, més de dos anys seguits en què es pogués fer feina de manera adient, sense tràngols que entrebancassin qualsevol procés constructiu. Malgrat aquesta manca de continuïtat, sí que cal fer esment del paper que va jugar la Universitat Autònoma, amb una nova manera d’entendre el món acadèmic. I hem de remarcar que, a partir de l’any 1932, Pompeu Fabra va formar part del Patronat de l’esmentada Universitat Autònoma. 
            


  	El temps, certament, no és quelcom lineal. De vegades en dos anys es produeixen més canvis que no en dècades. De manera que cal valorar l’aportació d’aquest període en la seua justa mesura, per damunt de temps específics i concrets, allunyats de la mesura històrica dels fets i de les coses. Encara més: resulta difícil valorar l’impacte que l’esperança sorgida a l’etapa republicana va tenir a l’hora de fer una societat catalana resistent a la derrota que abocà a la dictadura del general Franco. 
            


  …La guerra i la postguerra


  	Fabra, a conseqüència de la guerra de 1936-39, es va haver d’exiliar. Com tants altres intel·lectuals, tenia com a càrrega que podia costar-li la vida el fet d’haver treballat per recuperar la cultura del país. Però havia fet una cosa que resultava especialment odiosa per al règim i per als seus acòlits: havia construït la normativa de la llengua catalana. Gràcies a ell, el català comptava amb una gramàtica normativa i amb un diccionari normatiu. És a dir, el català era de totes totes una llengua plenament apta per a qualsevol ús, des dels més col·loquials fins als més formals, una llengua apta per a la xerrada informal i per a la més alta cultura. I molts catalans n’eren plenament conscients. 
            


  	Per això, des dels sectors intel·lectuals afectes al règim, s’atacà l’obra de Fabra dient que havia inventat una llengua allunyada de la llengua real, que havia dut a terme una construcció artificial… com si qualsevol normativa no ho fos, d’artificial. Al català, li mancava l’artificialitat banal, és a dir, aquella artificialitat tan assumida que sembla natural. Per què no es paraven a pensar si l’espanyol normatiu no ho és, també, artificial? O si ho és el francès que s’ajusta a la gramàtica seua? 
            


  	La formalitat allunya la llengua de la quotidianeïtat, del llenguatge informal, i, per tant, sempre té un punt d’artificialitat, però aquesta artificialitat només s’observa quan hom intenta reduir una llengua a la condició de patuès, o de caos multi-dialectal. El que realment molestava als intel·lectuals afectes al règim era, precisament, que Fabra havia dotat el català dels instru-ments necessaris per funcionar efectivament com a llengua plenament apta per a la cultura i per a la ciència. I això, naturalment, no en-caixava per enlloc en el programa franquista. De manera que Fabra era al capdavant de les bèsties negres del règim. 
            


  	Podem fer un exercici ucrònic i imaginar què hauria pogut passar si el català hagués arribat a l’any 1939 sense comptar amb una normativa establerta i acceptada. No era tan
 evident que la gramàtica normativa i el diccionari normatiu haguessin d’estar enllestits, en acabar la guerra. De fet, hi hauria pogut haver mil
 esdeveniments que en retardassin la consecució. Per posar exemples comparatius, hi havia moltes llengües a Europa en una situació similar a la catalana que encara no tenien una normativa enllestida. El txec
 la hi tenia feia molt poc temps, l’hongarès era en temps de transformació i de dubtes importants, i el polonès hauria d’esperar a la dècada dels anys seixantes per assolir el que el català havia aconseguit a partir de l’any 1918. Per tant, no era tan evident, que el català hagués de comptar amb una normativa consolidada. 
            


  	Seguint la ucronia en qüestió, em sembla elemental que, sense la gramàtica normativa i el diccionari normatiu, sense la ingent obra liderada per
 Pompeu Fabra, el règim franquista ho hauria tengut molt més fàcil per dialectalitzar la llengua catalana, per fer triomfar el secessionisme
 lingüístic i per convertir el català, en definitiva, en un seguit de patuesos regionals, sense cap punt de comparació amb una llengua nacional consolidada. Però l’instrument que ens havia deixat Fabra feia inassolible aquest objectiu
 culturalment genocida. Comptàvem amb els elements bàsics perquè el català fos una llengua entre les llengües normalitzades (en termes fabrians) i, per tant, entre aquelles que podien
 arribar a assolir la plena normalitat lingüística (en termes de la socio-lingüística, posteriors). 
            


  	Quan l’any 1947 es va poder tornar a publicar en català, el règim va deixar clar que només es podia publicar poesia (no fos cas que el català recuperàs un públic lector ampli) i que s’havia de publicar en l’ortografia precedent a la reforma de Pompeu Fabra (és a dir, que s’havia d’evitar l’assumpció de la normativa). Però, mentrestant, hi havia editorials que publicaven en català a França o a Mèxic, els autors seguien la normativa de Fabra i l’Institut d’Estudis Catalans continuava viu a l’exili. Malgrat la intensa repressió, el franquisme no podia assolir l’objectiu de reduir la llengua catalana a pur miratge folklòric. 
            


  	Fabra es va exiliar a mitges. Va deixar la seua Barcelona, però va anar a parar a Prada de Conflent, on reposen les seues restes. No va sortir
 de Catalunya, malgrat que va haver de sortir per sempre d’Espanya. A Catalunya del Nord va mantenir contacte amb il·lustres exiliats com ara Pau Casals, que també vivia a Prada. I, encara avui, cada any, en celebrar-se la Universitat Catalana
 d’Estiu, persones d’arreu dels Països Catalans solem participar en un acte davant la tomba del mestre, recordant
 la seua obra i reflexionant sobre el paper que, avui i en un futur, té entre nosaltres.

Petites biblioteques escolars. Materials per a l’estudi de les Missions

     pedagògiques durant la Segona República i del franquisme

  
  Marià Torres Torres
    
    
    
    
    
	Avui que els llibres en paper ja han caigut de les prestatgeries per la moda  inevitable del llibre digital, la casualitat ha fet possible que arribassin a les nostres mans dues mostres de biblioteques escolars que podem qualificar com  una mostra supervivent d’un doble naufragi que han patit; el primer es relaciona amb la presència de llibres de l’escola republicana que varen poder sobreviure la llarga etapa franquista; l’altra és la sort que han tengut aquestos llibres de salvar-se de l’expurgació contínua que es fa d’aquells llibres vells, que han quedat antiquats i només serveixen per ocupar lloc i fer brutor a les prestatgeries de l’aula. Estam referint-nos a unes restes interessants de les biblioteques de dues escoles de poble, de l’escola graduada de Sant Antoni de Portmany, coneguda més popularment com escola Vara de Rey, i de l’escola unitària de Santa Agnès de Corona. Gràcies a la responsabilitat i l’interès dels seus directors José Luis Sanz i José Parada, avui podem parlar d’aquestes modestes, petites i senzilles –però molt importants perquè ara ens permeten posar en valor dos aspectes de l’educació a Eivissa–, com són les biblioteques escolars d’Eivissa durant la Segona República i les escoles franquistes. 


  	La primera sorpresa que ens vàrem trobar va ser el fet que dins aquells caixonets de fruita on ens varen fer
 arribar els exemplars de les biblioteques es conservassin llibres amb el segell  de les Missions pedagògiques, al costat de llibres amb el segell del franquisme. Recordem que les Missions pedagògiques varen ser una concreció d’aquella il·lusió que va néixer amb la Institució Lliure d’Ensenyança creada per Giner de los Ríos i el seu col·laborador i alumne Bartolomé de Cossío, el qual molts anys abans de l’arribada de la Segona República, ja treballava en aquest objectiu fet projecte, de fer arribar la cultura a tots els pobles d’Espanya, i sobretot de l’Espanya més rural i profunda, que vivia encara més endarrerida. El foment de la lectura als pobles a través de les biblioteques escolars va ser l’objectiu principal. Però també l’accés al cinema i a les obres d’art que es conservaven als museus importants d’Espanya i del món, i el teatre, una mostra del qual va ser la creació de la companyia ambulant de La Barraca de Federico García Lorca i l’animació teatral de l’altre dramaturg Alejandro Casona. Les Missions pedagògiques projectades per Cossío varen trobar tot el suport del govern de la Segona República, des del Ministeri d’Instrucció Pública, del qual arribaven els exemplars dels llibres a les escoles rurals i també a Eivissa. Fins al 31 de març de 1937 ja s’havien repartit 5.522 biblioteques rurals. Els llibres de les Missions pedagògiques varen arribar a les escoles d’Eivissa: a la ciutat, el director de la qual era el mestre Joaquim Gadea; a Sant
 Antoni de Portmany; a Sant Rafel de Forca; a Santa Agnès de Corona; a Santa Eulària, i a Jesús (Neus Garcia,vegeu la veu Escola a EEiF). L’educació en temps de la Segona República a les Pitiüses té noms de persones importants, mestres que varen treballar molt per la renovació pedagògica: a part del mestre Gadea ja anomenat, hem d’esmentar Antoni Albert i Nieto, García Rovira, el mestre Andreu a Formentera, i sempre amb el suport de l’inspector d’ensenyament primari Joan Capó Valls de Pardines. I a l’escola de Sant Antoni, el mestre Oliseo Ordiñaga Palasí i a l’escola de Santa Agnès, Rafael Capilla Sanfélix. 


  	L’any 1860 les taxes d’analfabetisme a Eivissa i Formentera eren escandaloses i les més altes de les illes Balears: a la ciutat d’Eivissa un 74 % dels homes eren analfabets i un 88 % de les dones, mentre al camp un 97 % dels homes i un 99 % de les dones. L’any 1861 es crea una escola pública per a nens i una per a nenes a cada municipi. A començament del segle XX la situació havia canviat poc. El mestre Antoni Albert i Nieto envia un informe al Ministeri d’Instrucció Pública, com a secretari de la Societat d’Amics del País d’Eivissa que era, on denuncia la situació i demana que es creïn escoles públiques a totes les parròquies d’Eivissa i Formentera. I pel que fa als dos pobles que estam tractant, a Sant Antoni de Portmany l’any 1933 es crea una altra escola per a pàrvuls. L’any següent l’ajuntament acorda crear un escola graduada de tres seccions, que no es va arribar a fer fins als inicis dels anys cinquanta. A Santa Agnès de Corona la primera escola pública va ser per a al·lots, l’any 1926, i dos anys més tard l’escola per a nenes. (Riera & Riera  2016: 73-82). Per a les escoles de Corona es va pagar lloguer fins a l’any 1960, que es varen construir les escoles actuals. 


  	A partir de l’any 1917 trobam un gran interès per canviar la situació de l’ensenyament a totes les illes Balears: es construeixen centres nous a la ciutat d’Eivissa i als pobles, i s'introdueixen els principis pedagògics de l’escola nova, amb aules més espaioses que busquen la llum natural, s’introdueix l’higienisme i l’estètica de la construcció, els alumnes són repartits per graus, s’instal·len biblioteques que eren aprofitades per tota la població,   guardaroba, lavabos, i l’alumnat fa manualitats. L’escola de la Segona República ja és ben coneguda: educa en valors democràtics, és laica i busca la coeducació. Un dels problemes que tenia l’educació abans de la Segona República i encara durant els anys de la República era l’absentisme escolar, per combatre el qual es creen les cantines escolars que oferien roba i aliment als més pobres per tal que assistissin a l’escola. Una altra activitat escolar que tenien per fer més atractiva l’escola eren les excursions i visites a llocs d’interès i les colònies escolars durant el temps d’estiu (Aldecoa, 1990). L’any 1913 se subvencionen cinc places per assistir a la colònia escolar que dirigia l’inspector Joan Capó al port de Sóller. L’any 1918 se n’organitza una a Eivissa a sa Sal Rossa, dirigida pel mestre Antoni Albert i Nieto. Durant la Segona República seguiran organitzant-se les colònies d’estiu a Portocristo amb assistència de nens d’Eivissa; l’any 1934 as Canar, dirigida pel mestre Joan Tur Riera, i així els anys 1935 i 1936. El bon record que varen deixar els mestres de la Segona República avui és evocat per aquells nens que la varen viure: aquest és el cas de don Oliseo a Sant Antoni, mestre molt estimat com recordaven en Juanito de s’Estany i en Mariano Rafal, i recorden encara en Juanito Ribetes i en Toni Figueretes. A Corona també queda el bon record de Rafael Capilla (Riera & Riera), com a Sant Carles i a Eivissa de Joaquim Gadea, d’Antoni Albert i Nieto, i de García Rovira. 

  	I també hem de parlar de l’escola de Franco. Hem de començar recordant la persecució i deportació  que va fer Franco dels mestres republicans. És cert que els mestres de la República varen viure entregats a la causa republicana i en varen ser grans
      defensors contra el franquisme (Tur, 2017; Miró, 1998). Per suposat que varen ser depurats el mestre de l’escola de Sant Antoni, Oliseo Ordiñaga Palasí, i el de Santa Agnès, Rafael Capilla Sanfélix. L’any 1939 es publica a Diario de Ibiza una ordre del governador de Balears que obliga a usar exclusivament el castellà a les escoles, rètols, anuncis, publicacions i establiments turístics i es recomana a oficines privades i comerços (Carrió et al., 2015: 23). L’escola franquista inculcava els valors del Movimiento del dictador. Les festes i celebracions del franquisme s’incorporen com a continguts dels llibres de l’escola i són explicats i commemorats per mestres i alumnat. La nova Llei d’ensenyament primari de 1945 posa en mans de l’Església catòlica tota l’educació i amb la firma del Concordat de l’any 1953 es confirma la confiança absoluta de l’educació a l’Església. A Eivissa sembla que aquesta col·laboració ja s’havia avançat a la nova llei amb l’arribada de dues comunitats de religioses trinitàries per dedicar-se a l’educació, a Sant Antoni de Portmany i a Santa Eulària des Riu el desembre de 1937 (Torres Torres, Marià, 1987). Del projecte de construcció d’una escola graduada a Sant Antoni no se’n va parlar més durant els primers anys del franquisme i no es farà realitat fins a l’any 1952 en què serà estrenada la nova ubicació al carrer de Vara de Rey. Als anys seixanta del segle passat Sant Antoni viu un
 fort augment de la població; rep  una forta immigració procedent d’Andalusia i de Castella, així com un augment de la població natural, que obligarà l’Ajuntament a buscar espais per a aules en dependències municipals i altres locals particulars del poble, que moltes vegades no tenien ni les mínimes condicions pedagògiques. Mentre la situació anava empitjorant, l’any 1968 comencen a fer-se classes al col·legi de Can Bonet. Fins a l’any 1977, que comença a fer escola el CP Can Coix, no es construirà cap escola pública. La nova escola de Corona, amb les dues aules actuals, es va acabar l’any 1966. Diuen que Franco es va proposar no construir més escoles públiques, i si això no és veritat el cas de Sant Antoni ho cuida parèixer. 


    	L’any 1944 es va crear Acció Catòlica com un instrument pastoral i de pedagogia de la fe dins l’Església catòlica. Aquesta institució, juntament amb la Falange Española, va controlar tota la vida privada de la família durant el franquisme. Són els anys de la missa escolar de cada primer divendres de mes, a la qual assistien tots els nens i nenes de l’escola de manera obligatòria, per oir missa i una lliçó doctrinal, i es cantaven cants com l’himne Juventudes Católicas de España. Per a nosaltres era un matí de festa, perquè almenys sortíem de l’escola i era com una excursió. A les aules de l’escola franquista no hi havia biblioteca escolar. A cada aula hi havia un gran armari, que als anys seixanta només s’obria els dissabtes, on es guardava una sac grossíssim de llet en pols que es repartia entre alguns companys de classe que eren pobres; a la part superior de l’armari hi havia una prestatgeria amb una trentena de llibres folrats amb paper d’estrassa, amb un teixell. Poques vegades es movien del seu lloc, només per llegir alguna biografia d’algun personatge heroic de la història d’Espanya o del franquisme, o quan el mestre dictava alguna lectura. Ja hem parlat d’aquestes biblioteques escolars en una altra ocasió (Torres 2011, p. 56-58). 


  	Abans de passar a l’inventari dels llibres de biblioteca de les escoles que estam tractant volem
      comentar de manera contrastada l’orientació dels continguts dels llibres escolars durant la Segona República amb els llibres del franquisme. Entre els títols dels llibres de formació acadèmica dels mestres de la Segona república criden l’atenció aquells que fan referència a la formació més avançada de l’escola moderna com són el model de les escoles escandinaves i angleses, de Concepción Amor i de Margarita Comas respectivament. I pel que fa a les lectures de l’alumnat destaquen els llibres d’agricultura (de Lapazarán) i la selecció d’autors de la literatura universal de tots els temps (Goethe, Homer, Maeterlinck, G. Miró, Shakespeare) i encara l’antologia de textos per recitar l’alumnat de Pascual de San Juan i altres autors, i entre els religiosos el Catecismo del bisbe mallorquí Miralles Sbert. Quant als llibres franquistes predominen els de doctrina política (H. S. R.), els dels heroics conquistadors d’Amèrica (Escofet; García-Rodríguez), i els de doctrina cristiana i història sagrada (Casto de Villavicencio, Fernández Rodríguez, Lacalle). 
            


  	I per acabar aquesta col·laboració, a manera de conclusió hem de ressaltar dues idees. Per una banda el valor documental que tenen
 aquestes modestes biblioteques escolars. Es tracta d’un valor que hem de situar dins la història contemporània de les Pitiüses en general, i més en concret per a la història de l’educació a les illes, tan mancades d’informació en aquest camp. Aquestes biblioteques esdevenen una font de documentació de primera mà per conèixer aquest aspecte de la història de la cultura. Això justifica que aquestos materials haurien de guardar-se ben classificats, com un conjunt únic per a la investigació històrica, i lliurar-se de qualsevol expurgació de fons bibliogràfic, assegurant la seua cura i transmissió, com un conjunt bibliogràfic d’interès particular, a biblioteques municipals o insulars. Per altre costat, la presència d’aquest conjunt de llibres oficials deixa obertes moltes portes a futures investigacions per a l’estudi i coneixement d’aquestos dos períodes de la història de les nostres illes al segle XX. Algunes qüestions que ens plantegen aquestos llibres són: 


  	a. Què ha passat i com es justifica el canvi d’autors i obres de la història de la literatura universal de la Segona República per biografies d’herois espanyols de la conquista d’Amèrica que circulen durant el franquisme? 
            


  	b. Com s’explica que a partir de la Guerra Civil apareguin tants de llibres escolars editats a Burgos? 
            


  	c. Els llibres franquistes moltes vegades són edicions corregidas y aumentadas d’edicions més antigues i en aquest cas podem analitzar quins autors i continguts han estat corregits i quins altres han estat afegits. Aquestes tres qüestions poden plantejar-se com petits treballs d’iniciació de recerca a alumnat de batxillerat.


   Relació dels títols dels llibres de les referides biblioteques escolars

        Álvarez Pérez, Antonio (1960). Enciclopedia. Intuitiva, sintética y práctica (Ajustada al Cuestionario Oficial). Primer grado (Correspondiente al primero y segundo curso del período elemental). Valladolid  Ed. Miñón SA  (procedent de l’escola de Vara de Rey).


        Álvarez Pérez, Antonio (1960). Enciclopedia. Intuitiva, sintética y práctica (Ajustada al Cuestionario Oficial). Segundo grado (Correspondiente al primero y segundo curso del período elemental). Ed. Miñón SA Valladolid (procedent de l’escola de Corona).


        Álvarez Pérez, Antonio (1960). Enciclopedia. Intuitiva, sintética y práctica (Ajustada al Cuestionario Oficial). Tercer grado (Correspondiente al primero y segundo curso del período elemental). Ed. Miñón SA Valladolid (procedent de l’escola de Vara de Rey). 


        Álvarez Pérez, Antonio (1955). Sugerencias y ejercicios. Libro del maestro. Tercer grado. Tipografía comercial Zamora (procedent de l’escola de Vara de Rey). 

        Amor, Concepción S. (1930). Las escuelas nuevas escandinavas. Calpe Publicaciones de la Revista de Pedagogía (procedent de l’escola de Vara de Rey). 
            


        Cabrera, Àngel (1923). Industrias de alimentación. Calpe Libros de invenciones e industrias (procedent de l’escola de Corona; segell del Patronato de Misiones Pedagógicas). 
            


        (El)Cantar de Roldán.  Trad.de Benjamín Jaurés. Colección Musas Lejanas. Mitos, Cuentos, Leyendas. VI. Revista de Occidente Avenida Pi y Maragall, 7, Madrid. 
            


        Cartilla escolar. Manual de Educación Física para 1945. Ediciones Frente de Juventudes. Publicación Núm 285. (Segell de Falange Española). 
            


        Casto de Villavicencio, Fray Pedro (1944). Con flores a María. Mes de Mayo para las escuelas. Segunda edición.  Madrid : Magisterio Español Calle de Quevedo, 5


        Chico y Rello, Pedro (sense data, però ha de ser dels anys 40). Geografía. Nociones de geografía general de geografía de España y de los países del mundo. Madrid : Editorial Magisterio Español  (procedent de l’escola de Vara de Rey).


        Clarasó, Noel (1959).  Quiero ser tu amigo. Libro de lectura. Curso de perfeccionamiento. Barcelona : Ed. Prima Luce SA  (procedent de l’escola de Corona). 
            


        Comas, Margarita (1930). Las escuelas nuevas inglesas. Madrid : Publicaciones de la Revista de Pedagogía  (l’autora era professora de l’Escola Normal de Mestres de Tarragona; procedent de l’escola de Vara de Rey i amb el segell del Patronato de Misiones Pedagógicas). 
            


        Dalmau Carles, don José (1934). España, mi patria. Método de lectura. Libro Quinto. Gerona-Madrid : Dalmau Carles, Pla SA Editores . 
            


        Dalmau Carles, José (1941). El Primer manuscrito. Método completo de lectura. Nueva edición, corregida y aumentada, aprobada por la autoridad. Gerona-Madrid : Ed. Dalmau Carles, Pla SA  (procedent de l’escola de Corona). 
            


        Deschamps, Hubert (1956). Piratas y Filibusteros. Colección SURCO. Salvat editores. Traducció de Juan J. Maluquer (procedent de l’escola de Vara de Rey). 
            


        Escofet, José (1965). Juan Ponce de León o la Fuente Encantada. Los Grandes Exploradores Españoles. Vol II. Barcelona : Ed. Seix Barral  (procedent de l’escola de Corona).


        Escofet, José (1965). Francisco de Pizarro o El País del Oro. Los Grandes Exploradores españoles. Vol. V. Barcelona : Editorial Seix Barral  (procedent de l’escola de Corona). 
            


        Fernández Rodríguez, Antonio (1958). Evangeliario ilustrado y conmemoraciones escolares. Libro complementario de la Enciclopedia práctica. Barcelona : Editorial Miguel A. Salvatella.  4a edició corregida i augmentada (l’autor era inspector d’ensenyament primari; procedent de l’escola de Corona; el mateix llibre es troba repetit, procedent de l’escola de Vara de Rey). 
            


        García-Rodríguez, José María (1965). Don García Hurtado de Mendoza o el Vencedor de Caupolicán. Colección Los Grandes Exploradores Españoles. Vol. VIII. Narraciones Novelescas de la Conquista del Nuevo Mundo. Barcelona : Editorial Seix Barral
  (procedent de l’escola de Corona). 
            


        Girón, Ramón B. (sense data). Historia General de España. Tomo xxx. Barcelona : Calle de Bellver, nº 8 (Gracia) .


        Goethe (sense data). Fausto. Poema. Pròleg d’A. Valbuena. Compañía Íbero-Americana de Publicaciones (amb segell del Patronato de Misiones Pedagógicas). 

        González Hontoria y Allendesalazar, Guadalupe (1969). La industria artesana. Colección Teleclub.  Madrid : Ediciones de la Junta Central de Información (procedent de l’escola de Corona). 


        Homero (sense data). Odisea. Clásicos griegos. Tomo I. Traducción nueva del griego por Leconte de Lisle. Valencia : Editorial Prometeo (procedent de l’escola de Vara de Rey i amb segell del Patronato de Misiones Pedagógicas). 


        H. S. R. (1939). Héroes. Libro escolar de lecturas. Burgos : Hijos de Santiago Rodríguez, Imprenta, Casa Editorial, Librería  (procedent de l’escola de Corona). 


        H. S. R. (1944). Así quiero ser. (El niño del nuevo estado). Burgos : Hijos de Santiago Rodríguez, Imprenta, Casa Editorial, Librería  (procedent de l’escola de Corona). 


        Juan y Ballester, M. Montserrate (1939, 5a edició). Compendio de Historia Sagrada. Palma de Mallorca : Tipografía Católica Vda. de S. Pizá (l’autora era professora agregada a la Normal Superior de Mestres  de les Balears; procedent de l’escola de Vara de Rey). 


        Julià, Bernardo, Pbro. (1953). Cantos religiosos. Bilbao.


        Lacalle, Àngel (1941). Lecturas escogidas. Biblioteca para niños. Barcelona : Editorial Ramón Sopeña SA . 

        Lapazarán, José C. (1932). Como se elige un arado. Ed. Espasa Calpe. Colección Catecismos del Agricultor y del Ganadero (l’autor era enginyer en cap de la secció agronòmica de Saragossa; procedent de l’escola de Vara de Rey i amb el segell del Patronato de Misiones Pedagógicas). 


        Maeterlinck, Mauricio (1930). La  vida de las hormigas. Versió del francès de J. Campo Moreno. Madrid :  M. Aguilar editor, Marqués de Urquijo, 39  (procedent de l’escola de Vara de Rey, amb el segell del Patronato de Misiones Pedagógicas). 


        Manual de Aritmética y geometría (sense data). Primer grado. Instituto de España. Textos escolares (procedent de l’escola de Vara de Rey). 


        Más lecturas de chicos (1953, 2ª edición). Hijos de Santiago Rodríguez Burgos. 


        Miralles Sbert, Excmo. y Rvmo. Sr. D. José (1936). Catecismo de la Doctrina Cristiana. Para uso de la Diócesis de Mallorca, nuevamente revisado y mandado publicar por el … Palma de Mallorca : Imprenta Mossén Alcover.


        Miró, Gabriel (1929). El abuelo del rey. Obras Completas de Gabriel Miró. Volumen V. Madrid : Biblioteca Nueva  (procedent de l’escola de Corona i amb el segell del Patronato de Misiones Pedagógicas).


        Otaño Echaniz, José Luis (1964). Geografía e historia de España. Conocimientos sociales, geográficos e históricos. Para escolares de 8 y 9 años. Madrid : Editorial Paraninfo (procedent de l’escola de Vara de Rey).


        Pascual de San Juan, Pilar & Monreal de Lozano, Kluciana & López Catalán, Julián & Anguiz, Antonio & Araujo, Carlos (1920). Discursos. Diálogos y poesías. Propios para ser recitados por niños y niñas en diferentes actos escolares. 10ª edición corregida y aumentada con apéndice original por Dª Magdalena Fuentes. Barcelona : Sucesores de Blas Camí Libreros Editores. Unión, 26 (procedent de l’escola de Vara de Rey). 
            


        Pla Cargol, Joaquín (1936). Tercer libro. Narraciones. Poesías. Sugerencias. Novena edición. Gerona-Madrid : Dalmau Carles, PLA SA Editores  (procedent de l’escola de Corona).


        Pla-Dalmau (1960). Ceres. Elementos de agricultura (Agricultura-Zootecnia-Meteorología-Agrimensura). Gerona-Madrid : Editorial Dalmau Carles, Pla SA Editores  (procedent de l’escola de Corona).


        Pla-Dalmau (1962). Enciclopedia estudio. Libro verde. Correspondiente al segundo ciclo de enseñanza elemental. Gerona-Madrid :  Editorial Dalmau Carles, Pla SA Editores  (procedent de l’escola de Vara de Rey).


        Rodríguez Álvarez, Àngel (sense data). Rayas. Método de la enseñanza de la lectura por la escritura.  45ª  edición.  Editorial Sánchez Rodríguez Plasencia, Cáceres (d’època franquista, pels dibuixos). 

        Rodríguez Burgos, Santiago (1940). Nueva enciclopedia escolar. Grado segundo. 14ª edición. Burgos : Hijos de Santiago Rodríguez Burgos. 


        Shakespeare, W (sense data). Obras Completas. Sueño de una noche de verano. La tempestad. Las alegres comadres de Winsor. Tomo VIII. Prólogo de Víctor Hugo.  Traducción de R. Martínez Lafuente. Valencia : Ed. Prometeo, Germanías, 33  (procedent de l’escola de Corona i amb el segell del Patronato de Misiones Pedagógicas). 


        Solana, Ezequiel (sense data). Lecturas de Oro.  64ª edición. Madrid : Editorial Escuela Española Hijos de Ezequiel Solana, Mayor, 4  (signatura del mestre de l’escola de Vara de Rey Josep Torrens). 


        Solana, Ezequiel (Sense data, però d’època franquista). La patria española. Libro de lectura para las escuelas, propio para desenvolver en el corazón de los niños el sentimiento patrio. 6ª edición. Madrid : Editorial Magisterio Español (procedent de l’escola de Vara de Rey). 


        Símbolos de España. Libro escolar de lectura (sense data). Madrid : Editorial Magisterio Español  (procedent de l’escola de Vara de Rey). 


  S. M. (1961). Chicos y cosas. La escuela y el hogar. Unidos para educar. Libro de lectura para
      tercer o cuarto grado. Madrid : Ediciones SM Carabanchel Alto  (procedent de l’escola de Corona). 


        Torrente Ballester, Gonzalo (1946). El retorno de Ulyses. Comedia. Madrid : Editora Nacional  (procedent de l’escola de Corona). 


        Ybarra, R. & Cabetas, A. (1948). Elementos de ciencias de la naturaleza. Segundo curso. Madrid :  Talleres Gráficos Montaña (procedent de l’escola de Corona; els autors eren catedràtics dels instituts Ramiro de Maeztu i Lope de Vega, respectivament). 

El mestre Fabra i la toponímia 

    
    Enric Ribes i Marí

   
    
Introducció


  	Atesa la llarga i intensa trajectòria del mestre Fabra en el terreny de la lingüística, en la qual es destaquen especialment la Gramàtica i el Diccionari, podríem pensar que la toponímia ha estat com una germana menor i desfavorida d’aquestes dues grans obres. Tanmateix, per poc que ens hi fixem veurem que aquesta idea és, a més d’injusta, desencertada. 


  	Fabra era, des de ben jove, un gran esportista. I un dels seus esports favorits
 era, sens dubte, l’excursionisme: quan era a Barcelona solia fer excursions fins a Sant Miquel de
 Cuixà, on visitava Puig i Cadafalch, o fins al castell de Rià, país de Guifré el Pilós, o fins a Marquixanes, nom de la bellesa del qual s’admirava. Quin nom tan català i tan bonic!, deia[bookmark: _ftnref76] [1].


  	Joan Coromines (1971: 393-417), en Lleures i converses d’un filòleg, deia: Les valuoses excursions que férem plegats per les nostres muntanyes, sovint s’esqueia a fer al·lusió a etimologies toponímiques ben poc visibles, o a expressar-se amb una ironia ben merescuda sobre determinades idees de Balari, avui ultrapassades [...]. 
            


  	El mateix mestre Fabra, deia: Si a mi l’excursionisme em va entusiasmar de seguida, és perquè vaig trobar-hi la confirmació de les teories que jo estudiava. La diversitat fonètica del català, que jo podia constatar anant de poble en poble, vingué a corroborar pràcticament molts dels meus principis filològics (Bladé 1965: 64). 
            


  	Tots hem sentit alguna vegada allò que Fabra deia als valencians quan els aconsellava aprofundir en l’estudi de la llengua, sense dependències ni sucursalismes: Nosaltres, catalans, no desitjaríem altra cosa sinó que emprenguéssiu una obra de forta depuració del vostre idioma, encara que no es preocupéssiu gens d’acostar-vos al nostre català (Fabra 1980: 147). Ell escrivia això perfectament conscient que el resultat d’una forta depuració de l’idioma a València només podia portar a un lloc: el reconeixement de la unitat de la llengua, des de la
 diversitat territorial i dialectal. I el mateix Fabra escriu, ara referint-se a
 l’onomàstica: [...] l’obra de depuració i fixació del nostre idioma restaria incompleta si no es tingués en compte els noms propis de lloc i de persona (SF 1933: 5-6). I posa de relleu la gran utilitat de l’estudi dels nostres cognoms i noms topogràfics per a la confecció del Diccionari general de la Llengua i del Mapa de Catalunya. I afegeix: La valor del nom de lloc és de tothom sentida i reconeguda. Potser no hi ha cap disciplina científica que exciti més l’interès general que l’estudi dels noms de lloc i personals (íbid.: 6). 
            


  	Fabra, doncs, concedia molta importància a la toponímia, si bé ell es concentrà en la gramàtica i el diccionari i va cedir, en bona part, la toponímia, al seu company i amic, Joan Coromines, també persona i mestre excepcional de la lingüística romànica. 
            


  Informació sobre la tasca de Pompeu Fabra en onomàstica 


    a) Memòria sobre la preparació del [bookmark: gal2ref]Diccionari de toponímia i onomàstica catalanes  presentada per l’Institut d’Estudis Catalans a l’Excel·lentíssim Senyor President de la Mancomunitat de Catalunya.  

            

  El 28 de desembre de 1921, la Secció Filològica de l’Institut d’Estudis Catalans aprovava, per encàrrec de la Mancomunitat de Catalunya, l’elaboració d’una Memòria sobre la preparació del Diccionari de toponímia i onomàstica catalanes. Aquesta Memòria, signada per Pompeu Fabra com a president i Jaume Bofill i Mates com a secretari, s’aprovava i publicava el gener de 1922 i ja contenia un projecte i una planificació d’estudi de la toponímia amb una metodologia que, en molts aspectes, encara és vigent. I un detall important: malgrat que l’encàrrec era de la Mancomunitat, l’objecte d’estudi havia de ser la toponímia i l’onomàstica de les terres de llengua catalana, com havia acordat la Secció Filològica. 


    b) Breu llista de noms geogràfics (1923). La segona edició del Diccionari ortogràfic (1923) incorpora una Breu llista de noms geogràfics, que ja no tornarà a aparèixer, però, en les edicions posteriors d’aquell diccionari. La Breu llista  de noms geogràfics va de la pàgina 442 fins a la 448 i conté cinc-cents topònims i més de dos-cents gentilicis.


   


    c) Llista dels [bookmark: gal3ref] noms dels Municipis de Catalunya  dreçada per la Secció Filològica de l’Institut d’Estudis Catalans amb la col·laboració de la Ponència de Divisió Territorial (1933).


  La Generalitat de Catalunya, per mitjà del decret de 20 d’abril de 1931, va encarregar a la Secció Filològica de l’IEC la confecció d’una llista amb el nom i la forma ortogràfica correcta dels municipis de Catalunya. 
            


  	La ponència que va portar a terme l’encàrrec estava formada per Pompeu Fabra i els membres de l’Oficina de Toponímia i Onomàstica d’aleshores, Josep M. de Casacuberta, que n’era el director, i Joan Coromines, que s’hi havia integrat el 1931. 
            


    	Es tracta, doncs, de la primera llista dels [bookmark: gal5ref] noms dels municipis de Catalunya normalitzats ortogràficament.  Tot i que els criteris que s’hi segueixen només s’expliquen de manera superficial, és fàcil extreure’ls de la llarga llista de noms dels municipis, i seran objecte de comentari més endavant. 
            


  d) Ús de la toponímia i l’antroponímia en les obres normatives  i criteris sobre la fixació de la toponímia i l’antroponímia a les Converses filològiques.
 

    	Encara que no es tracti d’obres dedicades a la toponímia, el mestre Fabra farà ús dels seus criteris toponímics en tot el corpus d’obra normativa que s’anirà elaborant: la Gramàtica de 1912, la Càtedra de Llengua Catalana (1912-1913), les Normes ortogràfiques (1913), la Gramàtica catalana (1918 i 1933), l’Ortografia (1925), etc. 


  	I a més, els topònims i antropònims apareixen en nombroses converses com a exemples en textos que tracten aspectes diversos i que afecten tant noms propis com noms comuns. Hi ha, però, converses dedicades fonamentalment a l’onomàstica: unes dedicades a la toponímia (184, 665, 669, 670, 685, 686 i 839) i unes altres a l’antroponímia (17, 135, 495, 635, 636, 722, 723, 790, 870). 
            


    e) L’exotoponímia.  Finalment, Fabra també ha deixat escrits comentaris sobre la manera de tractar els exotopònims (noms de lloc estrangers), generalment amb el criteri d’acceptar l’adaptació al català si hi ha hagut tradició de fer-ho, aspecte que està molt ben detallat per Ordóñez (2010). 


  

  Alguns dels criteris toponímics adoptats pel mestre Fabra


  De l’anàlisi de la llista de noms del municipis de Catalunya, se’n  desprenen alguns criteris prou clars que es resumeixen en dos eixos: dotar cada topònim d’una forma genuïna catalana i escrita en ortografia correcta, d’una banda, i fer la necessària distinció entre homònims, de l’altra.


  	Pel que fa a la distinció d’homò-nims, ja són conseqüència directa de la seva tasca alguns noms de municipis als quals s’ha afegit un segon apel·latiu o element identificador, que només sol usar-se en contextos en què es fa necessari [bookmark: _ftnref77][2]: Maçanet de la Selva o Maçanet de Cabrenys, Vilassar de Dalt o Vilassar de Mar, l’Ametlla de Mar o l’Ametlla del Vallès, Arenys de Mar o Arenys de Munt... 


    	Pel que fa a la forma genuïna catalana i ortogràficament correcta, la Llista dels noms dels municipis va representar molts canvis res-pecte dels noms oficials fins ales-hores: 
            

  
  	En l’accentuació. Es van posar molts accents en topònims que no en portaven. A tall d’exemple: Arbúcies, Aiguamúrcia, Alàs. Se’n van treure en molts d’altres que no n’havien de portar: Altron, Alpens, Alins, Barbens, Arres. I en molts casos s’hagué de canviar un accent agut per un de greu: Anglès, Àger. 


  		En l’ús del guionet. Es van introduir guionets en casos en què era necessari per evitar que la lectura reflectís una realització fonètica diferent de la real: Bell-lloc, Font-rubí, Mont-ros, Mont-ras, Mont-roig del Camp, Palau-saverdera, Palau-sacosta, Torre-serona, Riba-roja d’Ebre, Puig-reig. 


  		En la supressió de grafies no catalanes. És el cas de la ñ castellana o el dígraf ch, o de la h o la y grega. Exemples diversos: Albinyana, Albatàrrec, Albanyà, Alinyà, Arròs i Vila, Campllong, Sanaüja, Vilaür, Moià, Xerta. A més, de vegades cal introduir grafies catalanes que no existeixen en castellà, com la ç o la ss: Castellterçol, Corçà, Maçanet, Basseda, Benissanet. 


  		En el vocalisme. Amb canvis a/e i o/u. Exemples: Barberà, les Bordes, Begur, Castellfollit de la Roca, Empúries, Boadella d’Empordà, Queixans, Esparreguera, Ullastret. 


  		En l’afegit d’un article precedint el topònim. Segons l’ús popular: el Rourell, els Alamús, l’Al- bagés, l’Albi, l’Aranyó, l’Armentera, la Fatarella, els Guiamets, el Milà, el Masnou. 


  		En la traducció al català de formes castellanes sense cap tradició: Sant Vicenç dels Horts, Sant Vicenç de Castellet, Sant Sadurní d’Anoia, Sant Quirze de Besora, Sant Pere Pescador, Sant Boi de Llobregat. 


  		En les aglutinacions. Algunes ja tenien tradició, com Riudarenes, Riudellots o Vilafranca. Però d’altres, no: Masdenverge, Masllorenç, el Masnou, Maspujols, el Masroig, Vilamajor... i aquest tractament d’aglutinació reben també els topònims amb article salat propis de llocs on aquest article ja només era un fòssil lingüístic: Palau-saverdera, Sarroca de Segre. 


    	En la prioritat per als noms populars. En són exemples ben clars Grus i l’Esquirol, que oficialment eren respectivament Urús i Santa Maria de Corcó. De la mateixa manera no dubta a eliminar el sant en noms com Vilassar o Vilamajor, abans Sant Joan de Vilassar o Sant Antoni de Vilamajor, quan l’hagiònim no forma part del nom popular, o a afegir-lo, en el cas contrari, com en Sant Martí de Sobremunt i Sant Miquel de Cladells [bookmark: _ftnref78][3].

  



  La continuació de l’obra de Fabra en la toponímia 
            


  Si el mestre Fabra, amb els seus bons col·laboradors Josep M. de Casacuberta i  Joan Coromines, posà els fonaments de la toponímia actual, han estat les institucions acadèmiques i científiques d’arreu del territori les que li han donat continuïtat, quan les circumstàncies polítiques ho han permès. 


  	Així, al Principat el Parlament de Catalunya fa un encàrrec el 1998 a la Comissió de Toponímia de Catalunya, de la qual formen part l’Institut Cartogràfic de Catalunya i l’Institut d’Estudis Catalans, de l’elaboració d’un Nomenclàtor oficial de toponímia major de Catalunya. La Secció Filològica de l’IEC l’aprovà definitivament el 2003, després d’una intensa tasca de l’Oficina d’Onomàstica, que va fer créixer les previsions inicials des dels 5.000 topònims fins als 40.000 que conté. Un treball ingent que a més es va dur a terme en estreta col·laboració amb l’Institut Cartogràfic de Catalunya. El 2009 se’n va fer una segona edició que incorpora devers 13.000 topònims nous més. 


  	Al País Valencià, la Secció d’Onomàstica de l’Acadèmia Valenciana de la Llengua (AVL), en col·laboració amb l’Institut Cartogràfic Valencià, ha elaborat un Nomenclàtor toponímic valencià que des del 2011 s’actualitza en línia i és consultable a la xarxa. Recull més de 123.000 topònims, bé que tant de toponímia major com menor. 


  	A les Illes Balears, la Comissió Tècnica d’Assessorament Lingüístic (CTAL) de la Universitat de les Illes Balears va presentar el Nomenclàtor toponímic de les Illes Balears, també consultable en línia, que aplega prop de 50.000 topònims, també de toponímia major i menor. 


  	Si a Catalunya i al País Valencià els topònims ja estan georeferenciats, a les Illes Balears no és el cas, bé que el Servei d’Informació Territorial de les Illes Balears, SITIBSA, està duent a terme aquesta georeferenciació. 


  	En conjunt, doncs, tenim una bona tasca feta arreu del territori, almenys a les tres grans regions històriques del nostre domini lingüístic [bookmark: _ftnref79][4], que dona continuïtat a la que va iniciar la Secció Filològica amb Fabra, Casacuberta i Coromines al capdavant. Val a dir que en tots els casos, de manera més o menys evident, hi ha hagut una estreta col·laboració entre els organismes responsables per tal que els criteris aplicats en els tres nomenclàtors fossin bàsicament els mateixos. I deim bàsicament, no perquè hi hagi divergències, sinó perquè sempre es donen casos específics a cada territori. Sense anar més lluny, a les Balears, el cas del Son, que és exclusiu de Mallorca i Menorca. 
            


  	Si cal posar un emperò a la situació actual, a parer nostre, potser és al marc legislatiu. Dissortadament, la fixació de la grafia correcta d’un topònim no implica l’adopció automàtica d’aquesta grafia. El marc legislatiu espanyol atorga als ajuntaments la decisió sobre els canvis de nom del municipi, sense distingir les qüestions ortogràfiques dels veritables canvis. I a l’empara d’aquesta norma alguns ajuntaments es resisteixen a oficialitzar la grafia normalitzada, de manera que es pot produir un cas tan ridícul com el de l’estació de Maçanet-Massanes, on Maçanet està normalitzat i Massanes no. Ja el 1933, en la presentació de la Llista dels noms dels Municipis de Catalunya, la Generalitat indicava que els canvis pròpiament ortogràfics, per la seua índole tècnica, no semblava oportú de lliurar a la discussió del públic (SF 1933: 6). És sens dubte un aspecte que la legislació hauria de perfilar més.


    	Finalment, aquest any, que està dedicat a la figura i a l’obra del mestre Fabra, amb motiu del 150è aniversari del seu naixement i del centenari de la publicació de la seua Gramàtica catalana, el millor homenatge que se li pot retre per part de toponimistes i geògrafs és continuar treballant i aprofundint en el coneixement del territori i dels seus noms, perquè només s’estima allò que es coneix. 

  Notes

  
    [bookmark: _ftn76][1] Ho explica, com a anècdota, Joan Alavedra (Mir 1998).

    [bookmark: _ftn77][2] Aquest criteri és el que va aplicar també l’Institut d’Estudis Eivissencs el 1978 en la Toponímia básica de les Pitiüses: Sant Francesc de ses Salines / Sant Francesc de Formentera. Aleshores també s’aprofità l’afegit d’un apel·latiu per conservar els noms de les antigues vendes: Sant Carles de Peralta, Sant Agustí des Vedrà… 

    [bookmark: _ftn78][3] Aquest mateix criteri aplicava l’Institut d’Estudis Eivissencs el 1978 en la Toponímia básica de les Pitiüses quan donava prioritat a formes com Corona o Albarca (aleshores escrit Aubarca), enfront de les variants Santa Agnès de Corona o Sant Mateu d’Albarca. 

    [bookmark: _ftn79][4] La Catalunya del Nord i Andorra també disposen dels seus nomenclàtors, i a més caldria afegir el caramull de reculls toponímics de molts municipis de l’àrea catalanòfona. 

  
  
  
  
  
  

    

Manifest de la Nit de Sant Joan 2018

    

            

        Bona nit a tothom i molts anys i bons a totes les Joanes i a tots els Joans. 

        
        	Benvinguts un any més a la festa de la Nit de Sant Joan de l’Institut d’Estudis Eivissencs, aquest any en col·laboració amb l’Ajuntament de Santa Eulària des Riu, que sempre ens acull tan amistosament i a qui volem agrair tot el seu suport. Gràcies a tots.

        
        	Aquesta és una nit màgica com no n’hi ha cap altra en tot l’any, celebrada arreu però molt especialment als Països Catalans. Avui és la nit més curta de l’any i és l’hora dels  rituals per a allunyar la mala sort, trobar el bon camí, demanar un desig, i compartir la festa i gaudir-ne amb els amics.
          
        
      
    
         
           
    
    
    
        I, com ja sabeu, els desitjos perennes de l’Institut d’Estudis Eivissencs són el progrés en l’estudi i la divulgació de la nostra llengua i cultura, i el manteniment d’una terra en equilibri i sense agressions. 

        
        Són desitjos ben senzills i lògics però sovint menystinguts. 

        
        	L’Institut, com cada any, fa un manifest per esperonar-nos a estimar la nostra llengua, la nostra cultura i el nostre territori i també per denunciar les agressions que sovint pateixen tots tres eixos. 

     
  
  	En el capítol d’agressions ens preocupa veure partits polítics, alguns amb possibilitats de governar, que volen eliminar les nostres televisions, estigmatitzar l’ensenyament en català i tornar a una època en què la nostra llengua era prohibida arreu. Atien l’odi contra nosaltres a diari, però els que haurien de fer justícia sembla que no apliquen la llei igual per a tothom. Volem viure en aquesta llengua nostra en tots els àmbits, i demanam a les institucions i a la ciutadania en general que s’estableixin mesures perquè tant a la botiga del cantó com al metge, al restaurant, als jutjats, al bus, i per tot arreu, ho puguem
 fer. No ens volem sentir forasters a casa nostra. 
            


  	Quant al territori, Eivissa i Formentera estan patint una pressió humana excessiva. L’abús urbanístic ha comportat la sobreexplotació dels recursos hídrics, l’abocament descontrolat d’aigües negres i, com no, un problema de mobilitat per al qual s’estan aplicant solucions polítiques que no s’adiuen amb el concepte de sostenibilitat. Amb aquest model estam destruint l’illa en una cursa desenfrenada cap a la despersonalització. 
            


  	És clar que tots ens volem moure amb comoditat i sense coues, però no a canvi de destruir, encara més, el nostre patrimoni cultural, paisatgístic i natural. Hi ha alternatives possibles, però sembla que a Eivissa ens agraden l’asfalt i la desmesura. No anam bé. 
            


  	D’altra banda, veim amb resignació i impotència com des de fora de la nostra illa es permeten construccions en plena línia de costa i com els eivissencs no tenim res a dir en les decisions que
 afecten les infraestructures bàsiques, com ara el moll de Vila i l’aeroport. Per això exigim tenir-hi competències plenes, a banda d’una autonomia fiscal que ens permeti deixar d’estar per fi a la cua de l’Estat quant a finançament. 
            


  	I per acabar, enguany hem d’afegir un nou desig als tres de sempre, i és que les desavinences dels pobles que convivim a l’Estat espanyol es resolguin amb diàleg i llibertat. Els polítics i el cap de l’Estat ens han decebut. L’entesa hauria pogut arribar fa temps a base de diàleg i no posant més llenya al foc. 
            


  	Per tot això el nostre cartell de la festa d’enguany és negre i groc: negre com els temps que estam vivint i groc de llibertat. El de
 l’any que ve el volem blau de serenor, vermell d’alegria i verd d’ecologia. 
            


  	Així ho volem i col·laborarem amb qui calgui per tal d’aconseguir-ho. 
            


  	Bona nit, gaudiu de la festa, de la música i de la Nit del Foc. 


 
 
   

    

Instruccions per als col·laboradors de la revista EIVISSA
  
    
    
    
    1. Presentació d’originals 
            


  	1.1. S’accepten articles i altres contribucions de creació literària o referits a temes de llengua, literatura i cultura d’Eivissa i Formentera, inclosos aspectes que s’hagin desenvolupat en altres contrades. Seran redactats en català. Tota la correspondència referent a EIVISSA i totes les contribucions (articles, col·laboracions) han d’adreçar-se a: Institut d’Estudis Eivissencs, EIVISSA, Consell de Redacció, via Púnica, 29, apartat de correus 578, E-07800 Eivissa (Illes Balears) (adreça electrònica: info@estudiseivissencs.cat).


  	1.2. Els originals seran presentats en suport paper i en suport informàtic, enregistrats preferentment amb un programa de PC, especialment en Word per
 a Windows o en un programa compatible amb aquest. És recomanable que l’autor en conservi una còpia per a la correcció de proves. Els treballs estaran escrits a espai i mig en fulls de format DIN
 A4. Els mapes, les imatges i taules estaran a punt per a la reproducció fotogràfica, en format jpg i amb una resolució mínima de 300 ppp. El primer full dels articles contendrà el títol, els noms de l’autor i de la institució a la qual pertany (o la seua categoria professional), una adreça convencional de contacte i, si és possible, l’adreça electrònica. El text de l’article començarà en el segon full, en el qual no figurarà el nom de l’autor. Les notes s’adjuntaran a peu de pàgina. 
            


  	1.3. Els col·laboradors de la revista són els responsables del contengut dels seus textos. 
            


  2. Citacions i referències bibliogràfiques


  2.1. Les citacions apareixeran entre cometes. El fragment citat, si és breu, pot reproduir-se a l’interior d’un paràgraf de l’article; però, si és prou llarg, serà reproduït en un paràgraf a part i sagnat (en aquest cas, sense cometes). 
            


  	2.2. Les transcripcions fonètiques i fonològiques d’un so o d’una seqüència adoptaran el sistema de l’Associació Fonètica Internacional (AFI). 
            


  	2.3. Les formes etimològiques (llatines, germàniques, etc.) seran indicades en versaletes. També s’escriuran en versaletes tots els números expressats amb xifres romanes. 
            


  	2.4. Les referències bibliogràfiques a l’interior del text seran donades entre parèntesis amb el nom de l’autor, l’any de l’edició que es fa servir i que se cita, i les pàgines, separades de l’any per dos punts: (Macabich 1922: 25-26). Si es tracta d’una obra de més d’un volum, aquest serà indicat en xifres romanes, després del nom de l’autor (o dels autors): (Macabich II 1965: 89). Els llibres de diversos autors (actes de congressos, miscel·lànies d’homenatge, obres col·lectives, etc.) seran citats pel nom de l’editor o curador, seguit de la indicació ed.: (Palol ed. 1988: 153-154). Si l’obra citada té dos autors, hom escriurà els dos noms units pel signe &: (Ferrer & Tur 2003). Si en té més de dos, hom en citarà tots els noms la primera vegada (Ferrer & Planells & Serra 2005) i emprarà la forma abreujada en les referències posteriors: (Ferrer et al. 2005). Si la referència forma part del text, s’emprarà la forma: Cirer (1986: 87-88) afirmava que.... Si en una mateixa citació s’inclouen diverses referències, aquestes seguiran l’ordre cronològic: (Aguiló  1915; Alcover & Moll  1960; Coromines 1991). 
            


  	2.5. Totes les obres a què hom s’hagi referit en el cos de l’article han de recollir-se a la bibliografia consultada o de referència, al final de l’article, i disposada per ordre alfabètic (cf. 2.6). Entre la referència i el desenvolupament de la cita bibliogràfica hi ha d’haver dos espais. 
            


  	2.6. La manera de fer la citació completa de les obres serà segons els exemples següents: 
            


  Ferrer i Gironès, Francesc & Cruañas, Josep (1990). Els drets lingüístics dels catalanoparlants. Barcelona: Edicions 62, 328 p. 
            


  Pomer, Pere (2003). L’edició de textos literaris. Barcelona: La Guardiola. 


  Serra, Jean (1995). A la vora de Villangómez. Eivissa: Institut d’Estudis Eivissencs, 120 p. 
            


  	Coromines, Joan (1943). Noms de lloc d’origen germànic. Miscel·lània Fabra. Buenos Aires: Coni, p. 108-132. 
            


  Bruguera, Jordi (1990): Diccionari ortogràfic i de pronúncia. Barcelona: Enciclopèdia Catalana, 215 p. (Diccionaris Complementaris; 1). 
            


  Par, Joan (1995): Història dels egipcis. Vol. 24: El segle xx. 


  Swift, Jonathan. Els viatges de Gulliver. Traducció de J. Ferran Mayoral. 
            


  Fabra, Pompeu (19957 [1933]). Gramàtica catalana. Barcelona: IEC, 135 p. (Biblioteca Filològica; XXII). [Edició facsímil]. 


  3. Requisits per als articles 


  	3.1. Pel fet de presentar un article per a la seua eventual publicació a EIVISSA, l’autor/a o els autors accepten que es tracta d’un text original i inèdit, i posen en coneixement del Consell de Redacció que l’article no ha estat presentat a cap altra revista o publicació. 
            


  	3.2. Normalment, l’extensió màxima dels articles serà de 20 pàgines de 30 línies (i aquestes, de 65 espais cada una, cf. 1. 2). Els casos excepcionals seran
 resolts d’acord amb el Consell de Redacció. També s’admet la possibilitat de fragmentar un article llarg en dues meitats, que seran
 publicades en dos números correlatius de la revista. En aquest cas, hom inclourà la bibliografia al final de cadascuna de les parts.  
            


  	3.3. Si l’autor fa servir sigles, cal que la primera vegada que cita l’entitat a què fan referència ho faci amb el nom desplegat i la sigla a continuació entre parèntesis. Exemple: 1) primera vegada: Revista de Filología Románica (RFR); 2) a continuació: RFR. 


  	3.4. El Consell de Redacció valorarà si els articles tramesos compleixen els requisits mínims de qualitat i/o rigor científic exigibles per a ser publicats a EIVISSA i, en el seu cas, podrà proposar canvis als autors. 
            


  	3.5. En general, no s’admetran articles elaborats per a un registre oral (tex-tos de conferències, presentacions de llibres, etc.), llevat que hagin estat adaptats al registre escrit per a la seua publicació. 
            


  	3.6. Els titulars dels drets d’autor seran els col·laboradors. Si en el futur aquests volen reproduir els seus textos en una altra
 publicació, ho comunicaran a l’Institut d’Estudis Eivissencs (a través del Consell de Redacció de la revista EIVISSA), i en faran constar la font original dins la nova publicació. 
            


  4. Exemplars 


  	4.1. Els col·laboradors rebran tres exemplars gratuïts del número de la revista en què aparegui la seua contribució. Qualsevol col·laborador podrà sol·licitar i rebre’n un nombre superior, si ho desitja, amb el pagament previ de l’import corresponent. 

